ഇന്ത്യ- ബംഗ്ലാദേശ് അതിർത്തിയില് കുടുങ്ങി 31 റോഹിങ്ക്യന് അഭയാര്‍ത്ഥികള്; 16 കുട്ടികളുള്‍പ്പെടെ ത്രിപുര പൊലീസ് കസ്റ്റഡിയില് - The Newsrupt\nഇന്ത്യ- ബംഗ്ലാദേശ് അതിർത്തിയില് കുടുങ്ങി 31 റോഹിങ്ക്യന് അഭയാര്‍ത്ഥികള്; 16 കുട്ടികളുള്‍പ്പെടെ ത്രിപുര പൊലീസ് കസ്റ്റഡിയില്\nPosted 23 Jan 2019 at 11:35 AM\nത്രിപുരയില് ഇന്ത്യയുടെയും ബംഗ്ലാദേശിന്റെയും അതിര്‍ത്തിയില് കുടുങ്ങിയ 31 റോഹിങ്ക്യന് അഭയാര്‍ത്ഥികളെ അറസ്റ്റ് ചെയത് ത്രിപുര പൊലീസിന്റെ കസ്റ്റഡിയില് വിട്ടൂ. ജനുവരി 18 മുതല് ഇരു രാജ്യങ്ങള്‍ക്കും ഇടയിലെ അതിർത്തി കടന്ന് ജമ്മുവില് നിന്ന് ബംഗ്ലാദേശിലേക്ക് കടക്കാന് ശ്രമിക്കുകയായിരുന്ന സംഘം. ആറു വയസുള്ള കുഞ്ഞ് ഉള്‍പ്പെടെ 16 കുട്ടികളും സംഘത്തിലു ണ്ട്.\n2012 മുതല് ജമ്മുവിലെ അഭയാര്‍ത്ഥി ക്യാംപില് കഴിയുകയായിരുന്ന സംഘം ബംഗ്ലാദേശിലെ കോക്‌സ് ബസാറിലേക്ക് പോകാനുള്ള ശ്രമത്തിന്റെ ഭാഗമായാണ് അതിര്‍ത്തിയിലെത്തിയതെന്നാണ് അന്വേഷണത്തില് വ്യക്തമായത്. പ്രദേശവാസികളുടെ ഭീഷണികളെ തുടര്‍ന്നാണ് ജമ്മുവില് നിന്ന് പലായനം ചെയ്യേണ്ടിവന്നതെന്ന് അറസ്റ്റിന് ശേഷം ത്രിപുരയിലെ കോടതിയില് ഹാജരാക്കപ്പെട്ട അവര് പറഞ്ഞു. 'സുരക്ഷിതമായ' ബംഗ്ലാദേശിലേക്ക് രക്ഷപ്പെടാനായിരുന്നു അവരുടെ ശ്രമം.\nബംഗ്ലാദേശിലേക്ക് കടക്കാനുള്ള ശ്രമത്തിനിടെ ജനുവരി 18ന് അതിര്‍ത്തിയിലെ റെയ്മുറ ഔട്ട്‌പോസ്റ്റില് വച്ചാണ് അവര് പിടിയിലായത്. എന്നാല് ബംഗ്ലാദേശിന്റെ അതിര്‍ത്തി രക്ഷാ സേനയായ ബോര്‍ഡര് ഗാര്‍ഡ്‌സ് ഓഫ് ബംഗ്ലാദേശ് (ബിആര്‍ബി) അവരെ ബംഗ്ലാദേശിലേക്ക് കടക്കാന് സമ്മതിച്ചില്ല. ഇന്ത്യന് അതിര്‍ത്തിയില് നിന്ന് നുഴഞ്ഞുകയറിയവരാണ് എന്നതായിരുന്നു കാരണം പറഞ്ഞത്. എന്നാല് അവര് അതിര്‍ത്തി ലംഘിച്ചിട്ടില്ലെന്ന് ബിഎസ്എഫ് പറയുന്നു.\nഇതോടെ 31 പേരും കൊടും തണുപ്പില് രണ്ട് രാജ്യങ്ങള്‍ക്കുമിടയിലെ സീറോ പോയിന്റിലെ പാടത്ത് നാല് ദിവസത്തോളം കഴിയേണ്ടിവന്നു. ബിഎസ്എഫും ബിജിഎഫും തമ്മില് നിരവധി വട്ടം ഫ്ളാഗ് മീറ്റിംഗുകള് നടത്തിയെങ്കിലും എവിടെയും എത്തിയില്ല. മാനുഷിക പരിഗണനയില് ബിഎസ്എഫ് 31 പേര്‍ക്കും ഭക്ഷണവും വെള്ളവും ബ്ലാങ്കറ്റുകളും നല്‍കി.\nചര്‍ച്ചകള് പരാജയപ്പെട്ടതോടെ ബിഎസ്എഫ് അവരെ അറസ്റ്റ് ചെയ്യാന് തീരുമാനിച്ചു. 2012ല് മ്യാന്‍മര് സൈനിക അതിക്രമത്തെ തുടര്‍ന്ന് മ്യാന്‍മറിലെ റഖീന സംസ്ഥാനത്ത് നിന്ന് പലായനം ചെയ്തവരാണ് തങ്ങളെന്ന് പൊലീസ് കസ്റ്റഡിയിലുള്ള അബ്ദുല് ഷുക്കൂര് പറഞ്ഞു. അവര് പശ്ചിമ ബംഗാളിലൂടെ സഞ്ചരിച്ച് ജമ്മുവില് എത്തുകയായിരുന്നു. ജമ്മു- നാര്‍വാല് ബൈപാസിലെ മൊബൈല് ടവറുകള് സ്ഥാപിക്കുന്ന ജോലിയായിരുന്നു അവര് ചെയ്തിരുന്നത്. അടുത്ത കാലത്ത് അവിടത്തെ ജനങ്ങളും സർക്കാരും ഭീകരവാദികളാണെന്ന് ആരോപിച്ച് ഞങ്ങള്‍ക്കെതിരെ തിരിഞ്ഞു. പ്രദേശവാസികള് ഞങ്ങളോട് സ്ഥലം വിട്ടുപോകണമെന്ന് ഭീഷണിപ്പെടുത്തി'’ സംഘത്തിലുള്ള മുഹമ്മദ് ഷാജഹാന് പറയുന്നു.\n‘’ഞങ്ങളെ മ്യാന്‍മറിലേക്ക് തിരിച്ചയച്ചാല് അവര് ഞങ്ങളെ കൊല്ലും. ദയവായി തിരിച്ചയക്കരുത്’’ -മുഹമ്മദ് ഷാജഹാന്\n2500ഓളം റോഹിങ്ക്യന് കുടുംബങ്ങള് ജമ്മുവില് ജോലിയെടുത്ത് ജീവിച്ചിരുന്നതായി ഷാജഹാന് പറയുന്നു. അതില് 1500ഒളം പേര് ഭീഷണിയെത്തുടര്‍ന്ന് ഭയപ്പെട്ട് സ്ഥലം വിട്ടു.\nബംഗ്ലാദേശിലേക്ക് പോകാന് ജമ്മുവില് നിന്ന് ത്രിപുരയിലെത്തിയപ്പോള് തങ്ങളെ ബംഗ്ലാദേശ് അതിര്‍ത്തി രക്ഷാ സേന പിടികൂടുകയായിരുന്നുവെന്ന് ഷുക്കൂര് പറഞ്ഞു. അദ്ദേഹത്തിന്റെ പിതാവ് അവിടെയുണ്ട്. 15 ലക്ഷം റോഹിങ്ക്യകള് അവിടെയുണ്ട്. ഇന്ത്യ ഞങ്ങളെ സ്വീകരിക്കുന്നില്ല, മ്യാന്‍മര് കൊല്ലുകയും ചെയ്യും. ബംഗ്ലാദേശാണ് സുരക്ഷിതമായ സ്ഥലമെന്ന് ഷുക്കൂര് പറയുന്നു.\nതങ്ങളെ അറസ്റ്റ് ചെയ്ത ബിഎസ്എഫ് അധികൃതർ യുഎന്‍സിഎച്ച്ആര് നല്‍കിയ തിരിച്ചറിയല് കാര്‍ഡുകളും മറ്റ് സാധനങ്ങളും പിടിച്ചെടുത്തതായും ഷൂക്കൂര് ആരോപിച്ചു. 'യുഎന്‍സിഎച്ച്ആര് കാര്‍ഡുകള് കാണിച്ചാണ് ഞങ്ങള് ജോലികള് ചെയ്തിരുന്നത്.' എന്നാല് തങ്ങള്‍ക്ക് യുഎന്‍സിഎച്ച്ആര് അഭയാര്‍ത്ഥി കാര്‍ഡ് പിടിച്ചെടുത്തിട്ടിലെന്നാണ് ബിഎസ്എഫ് അധികൃതര് നല്‍കുന്ന വിശദീകരണം.\nആറ് വര്‍ഷം മുമ്പ് ഇന്ത്യയിലേക്ക് കടന്നപ്പോള് പിടികൂടി അസമില് ജയിലിലായിരുന്ന ഏഴ് റോഹിങ്ക്യന് അഭയാര്‍ത്ഥികളെ കഴിഞ്ഞ വര്‍ഷം മ്യാന്‍മറിലേക്ക് തിരിച്ചയച്ചിരുന്നു.


സിനിമ തന്ന പോപ്പുലാരിറ്റി തന്നെയാണ് ഞാന് ഉപയോഗിക്കുന്നതും - ആഷിഖ് അബു/അഭിമുഖം\n6 Jun 2016 3:09 PM GMT\nആഷിഖ് അബു/ രാകേഷ് സനല്\nസനല്‍കുമാര് ശശിധരന് സംവിധാനം ചെയ്ത ഒഴിവുദിവസത്തെ കളി സംസ്ഥാന സര്‍ക്കാരിന്റെ പുരസ്‌കാരം അടക്കം നേടുകയും ചിത്രം പ്രദര്‍ശിപ്പിക്കപ്പെട്ട ഇടങ്ങളില് നിന്നെല്ലാം പ്രേക്ഷകരുടെ പ്രോത്സാഹനം കിട്ടുകയും ചെയ്ത സിനിമയാണ്. എന്നാല് അവാര്‍ഡ് സിനിമ, സമാന്തര സിനിമ എന്നീ ലേബലുകളില് തളയ്ക്കപ്പെടുന്ന ചലച്ചിത്ര സൃഷ്ടികള്‍ക്കുണ്ടാകുന്ന ഗതികേട് സനലിന്റെ സിനിമയ്ക്കും ഉണ്ടായി. കാണാന് ആഗ്രഹിക്കുന്ന പ്രേക്ഷകര്‍ക്കു മുന്നില് പോലും തന്റെ ചിത്രം എത്തിക്കാന് സനലിന് തടസം വന്നു. സര്‍ക്കാരിന്റെതടക്കം തിയേറ്റുകള് സമാന്തര സിനിമകളെന്നു കാറ്റഗറൈസ് ചെയ്യപ്പെടുന്ന ഒഴിവുദിവസത്തെ കളി പോലുള്ള ചിത്രങ്ങള്‍ക്ക് പ്രദര്‍ശന സൗകര്യം നിഷേധിക്കുകയാണ്.\nമലയാള സിനിമയുടെ നിലനില്‍പ്പിനു തന്നെ ദോഷകരമായ ഇത്തരം പ്രവണതകള്‍ക്കിടയിലൂടെയാണ് ആഷിഖ് അബു, ലാല് ജോസ് എന്നിവര് നല്ല സിനിമയുടെ പ്രചാരകരായി രംഗത്തു വരുന്നത്. ജൂണ് 17 ന് ലെന്‍സ് എന്ന പുതുമുഖ സിനിമ തിയേറ്ററുകളില് എത്തിച്ച് ലാല് ജോസും സനല് കുമാര് ശശിധരന്റെ ഒഴിവുദിവസത്തെ കളി അന്നേ ദിവസം തന്നെ തിയേറ്ററുകളില് എത്തിക്കുന്നതില് നിര്‍ണായകമായ പങ്കുവഹിച്ച് ആഷിഖ് അബുവും മുന്നോട്ടുവയ്ക്കുന്ന സന്ദേശം മലയാള സിനിമയുടെ ഭാവിയുമായി ബന്ധപ്പെട്ടതാണ്. എല്ലാത്തരം സിനിമകളും ഉണ്ടാക്കപ്പെടുകയും അവ പ്രേക്ഷകനു മുന്നില് എത്തുകയും അവയില് നിന്നും അവര്‍ക്കിഷ്ടപ്പെട്ട സിനിമകള് പ്രേക്ഷകര് തെരഞ്ഞെടുക്കുമ്പോഴുമാണ് സിനിമയുടെ മൊത്തെ വളര്‍ച്ച ഉണ്ടാകുന്നതെന്നാണ് ആഷിഖ് അബു തന്റെ നിലപാടിനാധാരമായി പറയുന്നത്. എന്തുകൊണ്ട് സനല് കുമാര് ശശിധരനെ പോലുള്ള സ്വതന്ത്ര സിനിമയുടെ സംവിധായകരുടെ സിനിമകള് പ്രോത്സാഹിക്കപ്പെടേണ്ടതാണെന്നതിനും ആഷിഖിന് വ്യക്തമായ ധാരണയുണ്ട്, സിനിമ വ്യവസായത്തിന്റെ വളര്‍ച്ചയ്ക്ക് അനുകൂലമായി മാറേണ്ട നിലപാടകളെക്കുറിച്ചും. ഇക്കാര്യങ്ങളെക്കുറിച്ച് ആഷിഖ് സംസാരിക്കുന്നു.\nരാകേഷ്: വാണിജ്യസിനിമയുടെ ഭാഗമായൊരാള് ഒഴിവുദിവസത്തെ കളി പോലെ സമാന്തര സിനിമയായി പരിഗണിക്കുന്നൊരു ചിത്രത്തിനൊപ്പം നില്‍ക്കുമ്പോള്, എന്തുകൊണ്ട് ? എന്നതൊരു സ്വാഭാവിക ചോദ്യമാണ്...\nആഷിഖ്: സിനിമ എന്ന മാധ്യമം എനിക്കു തന്ന പോപ്പുലാരിറ്റിയുണ്ട്. അതിന്റെതായൊരു സ്വാധീനവും. അതുപയോഗിച്ചു മറ്റുള്ളവര്‍ക്കു കൂടി വേണ്ടി-മറ്റുള്ളവര് എന്നാല് സനലിനെ പോലെ സ്വതന്ത്രമായി സിനിമ ചെയ്യാന് ആഗ്രഹിക്കുന്നവര്, അതില് തന്നെ അത്തരം സ്വതന്ത്രസിനിമകളില് അസാമാന്യപ്രതിഭ കാണിക്കുന്നവര്‍ക്കായി- എന്തെങ്കിലും തരത്തില് സഹായം ചെയ്യാനാണ് ഞാന് ആഗ്രഹിക്കുന്നത്. സിനിമ എനിക്കു തന്ന പോപ്പുലാരിറ്റി തന്നെയാണ് ഞാനിവിടെ ഉപയോഗിക്കുന്നത്.\nസനലിന്റെ ആദ്യ സിനിമ ഒരാള്‍പൊക്കം ഞാന് കണ്ടിട്ടുള്ളതാണ്. ഒഴിവുദിവസത്തെ കളി ചെയ്തശേഷം സനല് ഇടയ്ക്ക് എന്നോട് പറയുമായിരുന്നു ഒന്ന് കണ്ടു നോക്കണമെന്ന്. സനല് ഇതെന്നോട് പറയുന്നതിനു മുന്നെ തന്നെ അയാള് ഈ സിനിമയുമായി പലയിടങ്ങളില് പോകുന്നതും ഇതൊന്നു പുറത്തെത്തിക്കാന് വേണ്ടി പലതും ചെയ്യുന്നതുമെല്ലാം ഞാനറിഞ്ഞിരുന്നു. വളരെ പ്രൊഫഷണലായൊരു വിതരണക്കമ്പനി നടത്തിക്കൊണ്ടുപോകുന്നൊരാളല്ല ഞാന്. വേറെ നിവൃത്തിയില്ലാതെ വരുമ്പോഴാണ് അത്തരം നീക്കങ്ങള്. വിതരണം കുറച്ചുകൂടി സങ്കീര്‍ണമായിട്ടുള്ള പണിയാണ്. സനല് എന്നോടു ചോദിച്ചത് കൂടെയൊന്നു നില്‍ക്കാമോ എന്നാണ്. ബാക്കിയുള്ള പണികളൊക്കെ അവരു ചെയ്‌തോളം കൂടെ നിന്നാല് മതിയെന്നു പറഞ്ഞപ്പോള് ഞാന് തയ്യാറായി. എനിക്ക് യാതൊരു നഷ്ടവുമില്ലാത്ത ഉപകരമാണ്. കൂടെ നില്‍ക്കുന്നുവെന്നതാണ് എന്റെ ഭാഗം, ബാക്കി പണികളെല്ലാം എടുക്കുന്നത് സനല് തന്നെയാണ്.\nരാ: ഒഴിവുദിവസത്തെ കളിക്ക് സംസ്ഥാന പുരസ്‌കാരം കിട്ടി. ഇതിനകം സിനിമ കണ്ടവരെല്ലാം തന്നെ നല്ല സിനിമ എന്നാണ് പറഞ്ഞിട്ടുള്ളതും. എന്നിട്ടുമതിന് തിയേറ്ററുകള് കിട്ടുന്നില്ല. ആളു കയറില്ലെന്നു മുന്‍കൂട്ടി പറയുന്നതെന്ന് എന്തിന്റെയടിസ്ഥാനത്തിലാണ്?\nആ: ഒരു സിനിമ കണ്ടതിനുശേഷമാണ് അതിനെ വിലയിരുത്തേണ്ടതും അഭിപ്രായം പറയേണ്ടതും. ഇവിടെ സംഭവിക്കുന്നൊരു അപകടം എന്താണെന്നു വച്ചാല്, പുരസ്‌കാരം നേടിയൊരു സിനിമ അതിനുശേഷം സൈഡ്‌ലൈന് ചെയ്യപ്പെടുകയാണ്. അവാര്‍ഡ് കിട്ടുന്നൊരു സിനിമ ജനങ്ങള്‍ക്ക് മനസിലാകാത്ത ഒന്നാണെന്ന ധാരണ വര്‍ഷങ്ങളായി നമ്മുടെ ഇന്‍ഡസ്ട്രിയിലും, പുറത്തുമൊക്കെ നിലനില്‍ക്കുകയാണ്.\nസിനിമയെ എത്രയൊക്കെ മുന്‍വിധികളോടെ സമീപിച്ചാലും സിനിമയ്ക്ക് അതിന്‍റേതായൊരു പവര് ഉണ്ട്, അതു നമ്മളെ ഞെട്ടിക്കും. അത്തരമൊരു അനുഭവമാണ് ഒഴിവുദിവസത്തെ കളി കാണുമ്പോള് എനിക്കുണ്ടാകുന്നത്. എന്നെ സംബന്ധിച്ചൊരു കാര്യമാണിത്. ഞാനൊരു സാധാരണ പ്രേക്ഷകനാണ്. ആ നിലവാരം വച്ചാണ് സിനിമ കണ്ടതും. എന്നിലെ പ്രേക്ഷകനെ വളരെയധികം ഇന്‍ഫ്ലുവന്‍സ് ചെയ്യാന് ഒഴിവുദിവസത്തെ കളിക്കു സാധിക്കുന്നുണ്ട്. നല്ല സിനിമയ്ക്കുള്ള പുരസ്‌കാരം കിട്ടിയത് ഒരു കുറവായിട്ട് ഈ സിനിമയ്ക്ക് സംഭവിക്കരുതെന്നു തോന്നി. സാധാരണ ജനങ്ങള് ഈ ചിത്രം കാണണം. സിനിമയുടെ ആസ്വാദനമാണല്ലോ അതില് നിന്നുണ്ടാകുന്ന ലാഭം. അത്തരമൊരു ലാഭം സനലിന്റെ സിനിമയില് നിന്നും കിട്ടുന്നുണ്ട്. പ്രേക്ഷകന് ഈ സിനിമ കാണുന്നതുകൊണ്ട് ഗുണമാണ് കിട്ടുക.\nരാ: വാണിജ്യ-സമാന്തര സിനിമകള് തമ്മിലുള്ള വിടവ് മലയാളത്തില് കാലങ്ങളായി കണ്ടുവരുന്നുണ്ട്. എന്തുകൊണ്ട് വേര്‍തിരിവില്ലാതെ നമുക്കിവിടെ സിനിമ ഉണ്ടാകുന്നില്ല. ഇപ്പോള് അത്തരമൊരു മാറ്റത്തിനായുള്ള ശ്രമങ്ങള് നടക്കുന്നുണ്ട്. ലാല് ജോസും ആഷിഖും മാത്രം വിചാരിച്ചതുകൊണ്ടും കാര്യമില്ല...\nആ: ഇതൊരു തുടക്കമായിട്ടു കാണാം. എന്തിനുമൊരു ആരംഭം വേണം എന്ന നിലയില് ഇതിനെ കാണാം. ഞങ്ങള് രണ്ടുപേരും മാത്രമല്ല, എല്ലാവരും നല്ല സിനിമകളോട് താത്പര്യമുള്ളവരാണ്. എന്റെ സഹപ്രവര്‍ത്തകരായിട്ടുള്ളവര്, പ്രത്യേകിച്ച് പുതിയ തലമുറയില് പെട്ടവര് എല്ലാത്തരം സിനിമകളും കാണണമെന്നും എല്ലാത്തരം സിനിമകളും ഇവിടെയുണ്ടാകണമെന്നും ആഗ്രഹമുള്ളവരാണ്. ഞങ്ങളുടെ ഭാഗത്തു നിന്നുണ്ടായിരിക്കുന്ന തുടക്കം കൂടുതല്‍പേരെ ഇതിനോട് സഹകരിപ്പിക്കുമെന്നു തന്നെയാണ് കരുതുന്നത്. സംവിധായകരുടെ മാത്രം കാര്യമല്ല, അഭിനേതാക്കള്‍ക്കാണെങ്കിലും സിനിമയുടെ പോപ്പുലര് സ്ട്രീമില് നില്‍ക്കുന്നവര്‍ക്കൊക്കെ താത്പര്യമുണ്ടെന്നാണ് എനിക്കു തോന്നുന്നത്. സനലിന്റെ സിനിമയോടു തന്നെ ഇന്‍ഡസ്ട്രി പൊതുവെ കാണിക്കുന്നൊരു താത്പര്യമുണ്ട്.\nസിനിമാക്കരുടെയും ആളുകളുടെയും സമീപനം മാറുന്നത് മാത്രമല്ല, സര്‍ക്കാര് സംവിധാനം ഇക്കാര്യത്തില് ഇടപെടല് നടത്തേണ്ടതുണ്ട്. സര്‍ക്കാരിന് ഉറപ്പിക്കാന് പറ്റുന്ന പലകാര്യങ്ങളുമുണ്ട്. അതു കുറച്ചുകൂടി വിപുലപ്പെടുത്തി ഇത്തരം സിനിമകള് ജനങ്ങളിലേക്ക്- കാണാന് താത്പര്യമുള്ളവരിലേക്ക്, ഫോഴ്‌സ് ചെയ്ത് ഒരാളെ സിനിമകാണിക്കാന് പറ്റില്ല-എത്തിക്കാന് സംവിധാനമൊരുക്കാം. സനലിനെപോലൊരാള്‍ക്ക് അദ്ദേഹത്തിന്റെതായ ഓഡിയന്‍സ് ഉണ്ട്. അവര്‍ക്കെങ്കിലും ആ സിനിമ കാണാനുള്ള സൗകര്യം ഉണ്ടാകണം. സര്‍ക്കാരിന് ഇക്കാര്യത്തില് കാര്യമായി ഇടപെടാന് പറ്റും. ഇപ്പോള് സര്‍ക്കാര് തിയേറ്ററുകളെല്ലാം തന്നെ നവീകരിക്കപ്പെട്ടു കഴിഞ്ഞു. മികച്ച കാഴ്ചാസുഖം കിട്ടുന്നവയാണ് ഇന്നു സര്‍ക്കാര് നിയന്ത്രണത്തിലുള്ള തിയേറ്ററുകള്. അവയ്ക്ക് പ്രേക്ഷകനെ ആകര്‍ഷിക്കാന് കഴിയും, അതുപോലെ തന്നെ സ്വകാര്യ തിയേറ്റര് ഉടമകള് പോലും ഇത്തരം സിനിമകളെ പ്രോത്സാഹിപ്പിക്കുന്നതായിട്ടാണ് എനിക്ക് തോന്നിയിട്ടുള്ളത്. പൊതുവിലൊരു നല്ല അന്തരീക്ഷം ഇപ്പോഴുണ്ട്.\nരാ: തിയേറ്ററുകള് കിട്ടാത്തതുകൊണ്ട് പ്രേക്ഷകര്‍ക്ക് കാണാന് കഴിയാതെ പോയ പല നല്ല ചിത്രങ്ങളുമുണ്ട്...\nആ: ശരിയാണത്. പ്രേക്ഷകര് കാണാന് ആഗ്രഹിച്ച പല ചിത്രങ്ങള്‍ക്കും തിയേറ്റര് കിട്ടാതെ പോകുന്നുണ്ട്. കൊമേഴ്‌സ്യല് സിനിമകള്‍ക്കായി ഇത്തരം ചിത്രങ്ങളെടുത്തു മാറ്റുന്ന സ്ഥിതിയുമുണ്ട്. ഇതുമായി ബന്ധപ്പെട്ട് പല പരാതികളും ഉയരുന്നുണ്ട്. ഒരു കൃത്യമായ സംവിധാനം നമുക്കില്ല എന്നതാണ് വാസ്തവം. സ്വതന്ത്ര സിനിമകളുടെ സംവിധായകരെ സംബന്ധിച്ച് അവര്‍ക്ക് കൃത്യമായി ഗൈഡ് ചെയ്യുകയും അവര്‍ക്കു വേണ്ട സൗകര്യങ്ങള് ചെയ്തു കൊടുക്കാനും സര്‍ക്കാര് തയ്യാറാകണം. സര്‍ക്കാര് തലത്തില് പുരസ്‌കരം നല്‍കി ആദരിക്കപ്പെട്ടവര്‍ക്കെങ്കിലും ഒരു വേദിയുണ്ടാക്കി കൊടുക്കേണ്ട ബാധ്യതയുണ്ട്. മനസു മരവിപ്പിക്കുന്ന അനുഭവങ്ങളാണ് പലപ്പോഴും സ്വതന്ത്ര സിനിമകള് ചെയ്യുന്നവര്‍ക്ക് ഉണ്ടാകുന്നത്. സിനിമയെ ശപിച്ച് പിന്മാറിപ്പോകേണ്ട അവസ്ഥ പലര്‍ക്കുമുണ്ടാകുന്നുണ്ട്. സാമ്പത്തികമായൊരു വിജയമല്ല അവരുടെ പ്രാഥമികമായ ഉദ്ദേശം. സിനിമ കലാസൃഷ്ടി എന്ന നിലയില് മറ്റുള്ളവര് കാണുകയും ചര്‍ച്ച ചെയ്യപ്പെടുകയുമാണ് അവരുടെ ആത്യന്തിക ലക്ഷ്യം. സനലിന്റെ ആവശ്യവും അതാണ്. സിനിമ ജനങ്ങളിലേക്കെത്തണം. അതിനപ്പുറം തിയേറ്ററിലോടി വമ്പന് സാമ്പത്തിക ലാഭം നേടണമെന്നല്ല. ആ തലങ്ങളില് നിന്നു തന്നെയാണ് സ്വതന്ത്രമായ പരീക്ഷണങ്ങള് നടക്കുന്നതും. പരിമിതികളില്ലാതെ, ആക്ടേഴ്‌സിന്റെ ഭാരങ്ങളോ അവരുടെ ഇമേജിന്റെ പ്രശ്‌നങ്ങളോ ഇല്ലാതെയുള്ള സ്വതന്ത്രമായ കലാസൃഷ്ടികള് ഇവിടെയാണ് നടക്കാന് സാധ്യത കൂടുതല്. അത്ഭുതങ്ങള് സംഭവിക്കാവുന്ന സ്‌പെയ്‌സ് ആണത്. സ്വതന്ത്രമായ ചിന്തകള് ഇവിടെ പരീക്ഷിക്കപ്പെടും. ഇതെല്ലാം നമ്മുടെ ഇന്‍ഡസ്ട്രിക്കും ഗുണമാണ്.\nരാ: തീര്‍ച്ചയായും സാമ്പത്തികലാഭം കിട്ടുമെന്നു പ്രതീക്ഷിച്ചാവില്ലല്ലോ ആഷിഖ് ഒഴിവുദിവസത്തെ കളി വിതരണത്തിനെത്തിക്കുക?\nആ: ഞാന് സത്യത്തില് ഇതിനകത്ത് പണം മുടക്കുന്നില്ല. ഇവരുടെ കൂടെ നിന്ന്, ഇവര് ചെയ്യുന്ന ആക്ടിവിറ്റിയില് എന്നെ കൊണ്ട് പറ്റാവുന്ന സഹായങ്ങള് ചെയ്തു കൊടുക്കുകയാണ്. പത്തോ പതിനഞ്ചോ തിയേറ്ററുകളിലാണിത് പരമാവധി റിലീസ് ചെയ്യാന് പറ്റുക. പ്രേക്ഷകര് ആഗ്രഹിക്കുകയാണെങ്കിലാണ് കൂടുതല് തിയേറ്ററുകളിലേക്ക് എത്തിക്കാന് സാധിക്കുകയുള്ളൂ. പ്രതീക്ഷ പ്രേക്ഷകരിലാണ്...\nരാ: സിനിമയില് ഒരു ഗ്രൂപ്പായി നില്‍ക്കുകയും പരസ്പരം സഹായിക്കുകയും ചെയ്യുന്നൊരു പ്രവണത ആഷിഖില് മുന്നേ കണ്ടിട്ടുള്ളതാണ്. ഇപ്പോഴത് കൂടുതല് വിപുലമാകുന്നു എന്നു കരുതാമോ?\nആ: എനിക്ക് കുറെ സുഹൃത്തുക്കളാണുള്ളത്. അതാദ്യം മുതലെ അങ്ങനെയാണ്. ഒരുമിച്ചു പഠിച്ചവരും കൂടെയുണ്ടായിരുന്നവരുമൊക്കെ സിനിമാക്കാരായി. എല്ലാവര്‍ക്കും ഒരു പൊതു താത്പര്യം സിനിമയായിരുന്നു. അന്‍വര് ആണെങ്കിലും അമലാണെങ്കിലും ഞങ്ങള്‍ക്കു മുന്നെയുള്ള രാജീവാണെങ്കിലുമൊക്കെ അതേ താത്പര്യമുള്ളവരായിരുന്നു. ഇതൊക്കെ സിനിമയ്ക്കു പുറത്തുള്ള സൗഹൃദങ്ങളാണ്. ഒരു ടീമോ ഗ്രൂപ്പോ എന്നല്ല, സുഹൃത്തുക്കളാണ് ഞങ്ങള്.\nസിനിമയ്ക്കുള്ളില് ഇത്തരം സൗഹൃദങ്ങള് വേണം. പരസ്പരമുള്ള സഹവര്‍ത്തിത്വം മാത്രമെ സിനിമയ്ക്ക് എന്തെങ്കിലും തരത്തിലുള്ള ഗുണം ചെയ്യൂ. ഓരോരുത്തര്‍ക്കും ഓരോ തരത്തിലുള്ള മികവാണുള്ളത്. ഇതു പരസ്പരം വച്ചുമാറുമ്പോഴും ഉപയോഗപ്പെടുത്തുമ്പോഴുമാണ് വേറെ തരത്തിലേക്ക് എന്തെങ്കിലുമൊക്കെ വളരുകയുള്ളൂ. അതൊരു പൊതു തത്വമാണ്. സിനിമയെ സംബന്ധിച്ചും പ്രായോഗികമായൊന്ന്.\nരാ: ആഷിഖ് അബു, ലാല് ജോസ് എന്നിവര് മുന്നോട്ടു വയ്ക്കുന്ന പുതിയ സന്ദേശം പ്രതീക്ഷകളുമായി നില്‍ക്കുന്ന നിരവധി പുതുമുഖ സിനിമാക്കാര്‍ക്കും സ്വതന്ത്ര സിനിമാക്കാര്‍ക്കും ആഹ്ലാദം പകരുമെന്ന് തീര്‍ച്ച. അതേസമയം നിങ്ങള് രണ്ടുപേരെ കടന്നും കൂടുതല് പേര് സിനിമയുടെ ആകെയുള്ള വളര്‍ച്ചയ്ക്ക് കൈത്താങ്ങി മുന്നോട്ടു വരട്ടെയെന്നും ആഗ്രഹിക്കാമല്ലേ?\nആ: സിനിമകള് എല്ലാത്തരത്തിലുള്ളതും ഉണ്ടാകണം. ഒരേ തരത്തിലുള്ള സിനിമകള് മാത്രം ഉണ്ടായാല് പോര. അതൊരു തരത്തിലുള്ള മാറ്റവും കൊണ്ടുവരില്ല, ഇവിടെ സനലും സിനിമ ചെയ്യണം, ആഷിഖ് അബുവും സിനിമ ചെയ്യണം. പുതിയതായി വരുന്ന ഒരുപാട് സംവിധായകരും എഴുത്തുകാരുമുണ്ട്, അവരുടെയും സിനിമകള് വരണം. അതില് നിന്നും പ്രേക്ഷകര് അവര്‍ക്കിഷ്ടമുള്ള സിനിമ തെരഞ്ഞെടുക്കട്ടെ. പക്ഷേ ആ സപ്ലൈ നില്‍ക്കരുത്. മനസ് മടുത്ത് കരിയര് അവസാനിപ്പിച്ചുപോയ ഒരുപാട്‌പേരുണ്ട്. ഇപ്പോഴും സ്ട്രഗിള് ചെയ്യുന്നവരുണ്ട്. ഒരു സിനിമ ചെയ്ത് അതിന് അവാര്‍ഡ് കിട്ടിപ്പോയി എന്ന കുഴപ്പംകൊണ്ട് പിന്നീടവര് ചെയ്യാന് ശ്രമിക്കുന്ന സിനിമകളെയെല്ലാം ഈ പ്രേതം വല്ലാതെ ആക്രമിക്കും. അങ്ങനെയിനി സംഭവിക്കരുത്. പുതിയ സംവിധാനങ്ങളൊക്കെ കടന്നു വരികയാണ്. ഇന്റര്‍നെറ്റ് റിലീസൊക്കെ കൂടുതല് വ്യാപിക്കും. സിനിമ ഡിജിറ്റല് പ്രൊഡക്ഷന് മാത്രമല്ല ഡിജിറ്റല് ഡിസ്ട്രിബ്യൂഷനിലേക്കും മാറുകയാണ്. ഭാവിയില് അതാണ് സംഭവിക്കാന് പോകുന്നത്. അതുകൊണ്ട് തന്നെ ഒഴിവുദിവസത്തെ കളിപോലുള്ള സിനിമകള്‍ക്ക് ഇനി വേദികള് ഉണ്ടാകുമെന്നു തന്നെയാണ് വിശ്വാസം.


ഭസ്മക്കുറിയുടെ പ്രതീകാത്മക പ്രാധാന്യം എന്താണ്? - Tatwamayi TV\nഭസ്മക്കുറിയുടെ പ്രതീകാത്മക പ്രാധാന്യം എന്താണ്?\nby SURYA Rajiv May 9, 2020 May 9, 2020 081\nഭസ്മക്കുറി തൊടുന്ന ശീലം പണ്ടേ ഭാരതീയർക്കുണ്ട്. ചിലർ കുളികഴിഞ്ഞയുടനെ, ചിലർ വൈകുന്നേരം സന്ധ്യാദീപം കൊളുത്തിയതിനു ശേഷം… തൊട്ടു കാണാൻ ഒട്ടും ആകർഷണീയതയില്ലാത്ത ഈ ഭസ്മം എന്തിനാണ് തൊടുന്നത്? ഭംഗിയ്ക്കാകില്ല , തീർച്ച പിന്നെയെന്തിന്?\n“ഭസ്മക്കുറിക്ക് പ്രതീകാത്മകമായ ഒരു പ്രധാന്യമുണ്ട്. ജീവന്റെ നശ്വരതയെ നിരന്തരമായി ഓർമ്മപ്പെടുത്താനാണത്. ഒരു മനുഷ്യൻ മരണത്തെ ശരീരത്തിൽ സ്ഥിരമായി വഹിക്കുന്നു എന്ന സൂചയാണത്. ശരീരത്തിൽ പ്രത്യേകയിടങ്ങളിൽ ഭസ്മക്കുറി തൊടുന്നത് നമ്മളിലെ ഈശ്വരാംശത്തെ പ്രചോദിപ്പിക്കും. ദുഷ്ടശക്തികളെ അകറ്റി നിർത്തും.\nയോഗികൾ സാധാരണ ഉപയോഗിക്കുന്നത് ശ്മശാനത്തിൽ നിന്നുള്ള ഭസ്മമാണ്. അത് ലഭിച്ചില്ലെങ്കിൽ അടുത്ത പരിഗണന പശുവിന്റെ ചാണകം കരിച്ചുണ്ടാക്കുന്ന ഭസ്മമാണ്. ഭസ്‌മം ശരിയായി ഉണ്ടാക്കുകയും, ഭസ്മക്കുറി എങ്ങിനെ എവിടെയൊക്കെ ഇടണമെന്ന് അറിയുകയും ചെയ്‌താല്, നിങ്ങളുടെ കാര്യഗ്രഹണശേഷി വര്‍ദ്ധിക്കുകയും, ശരീരഭാഗങ്ങള് സചേതനമാകുകയും ചെയ്യും. ഈ ഉണര്‍വ് കൃത്യമായി, ഉന്നതമായ ദൈവശക്തിയിലേക്കു നയിക്കും.\nപതിവനുസരിച്ച് ഭസ്മം ( ഒരു നുള്ള് മതി) വലതുകൈയുടെ തള്ളവിരലും മോതിരവിരലും കൊണ്ടെടുത്ത് ആജ്ഞാചക്രം എന്നറിയപ്പെടുന്ന ഭ്രൂമധ്യത്തിലും (പുരികങ്ങള്‍ക്ക് നടുവിലും) വിശുദ്ധിചക്രമായ തൊണ്ടക്കുഴിയിലും, വാരിയെല്ലുകള് കൂടിച്ചേരുന്ന നെഞ്ചിന്റെ മദ്ധ്യത്തിലും ആണ് തൊടേണ്ടത്. ഭസ്‌മം ഈ ഭാഗങ്ങളെ കൂടുതല് സചേതനമാക്കും …!\nശിവ ഭക്തരാണ് കൂടുതലായും ഭസ്മക്കുറി മുടങ്ങാതെ തൊടാറു കടപ്പാട്\nനാരായണാ നാരായണാ; ഇന്ന് നാരദ ജയന്തി.\nSURYA Rajiv November 16, 2019 November 20, 2019\nലോകാ: സമസ്താ : സുഖിനോ ഭവന്തു;ലോകശാന്തിക്കായി ഒരു മഹായജ്ഞം\nജന്മനക്ഷത്രം വരുന്ന ദിവസം ചെയേണ്ടത് ..


നടി ആക്രമിക്കപ്പെട്ട കേസിൽ ആദ്യമായി പ്രതികരിച്ച് വിനീത് ശ്രീനിവാസൻ.. യുവതാരങ്ങൾ മിണ്ടാത്തതിന് കാരണം? | Vineeth Sreenivasan's first comment on actress attack case - Malayalam Oneindia\n» നടി ആക്രമിക്കപ്പെട്ട കേസിൽ ആദ്യമായി പ്രതികരിച്ച് വിനീത് ശ്രീനിവാസൻ.. യുവതാരങ്ങൾ മിണ്ടാത്തതിന് കാരണം?\nPublished: October 27 2017, 15:57 [IST]\nകൊച്ചി: അപൂര്‍വ്വം ചിലരെ ഒഴിച്ച് നിര്‍ത്തിയാല് സാമൂഹിക വിഷയങ്ങളില് ഇടപെടുകയും പ്രതികരിക്കുകയും ചെയ്യുന്ന സിനിമാ പ്രവര്‍ത്തകര് വളരെ കുറവാണ്. എന്നാല് സ്വന്തം സഹപ്രവര്‍ത്തക ക്രൂരമായി ആക്രമിക്കപ്പെട്ടിട്ട് പോലും മിണ്ടാത്തവര് ഇക്കൂട്ടത്തിലുണ്ട്. താരരാജാക്കന്മാര് അടക്കം. യുവതാരങ്ങളില് പൃഥ്വിരാജിനെ പോലുള്ളവരെ മാറ്റി നിര്‍ത്തിയാല് വാ തുറന്നവര് ആരുമില്ല. നടനും സംവിധായകനുമായ വിനീത് ശ്രീനിവാസന് ആദ്യമായി ഈ വിഷയത്തില് പ്രതികരിച്ചിരിക്കുന്നു.\nവിനീത് ശ്രീനിവാസന്റെ അച്ഛനായ ശ്രീനിവാസന് നടി ആക്രമിക്കപ്പെട്ട കേസില് പലതവണ വിവാദ പ്രസ്താവനകള് നടത്തിയിട്ടുള്ളതാണ്. എന്നാല് വിനീത് എവിടെയും പ്രതികരണം നടത്തിക്കണ്ടിരുന്നില്ല.\nതാന് പ്രതികരിക്കാതിരുന്നതിനെ ന്യായീകരിച്ചാണ് വിനീതിപ്പോള് രംഗത്ത് വന്നിരിക്കുന്നത്. നമ്മുടെ ചുറ്റുമുള്ള ആളുകള്‍ക്ക് ക്ഷമയുടെ കുറവുണ്ടെന്നാണ് തനിക്ക് തോന്നിയിട്ടുള്ളത് എന്ന് വിനീത് ശ്രീനിവാസന് പറയുന്നു.\nനടി ആക്രമിക്കപ്പെട്ട വിഷയത്തില് ആവശ്യത്തിനും അനാവശ്യത്തിനും ഭയങ്കരമായി പ്രതികരിക്കുന്നവര് ക്ഷമയില്ലാത്തവരാണ് എന്നും വിനീത് പ്രതികരിച്ചു. മംഗളത്തിന് നല്‍കിയ അഭിമുഖത്തിലാണ് താരത്തിന്റെ പ്രതികരണം.\nഅഭിപ്രായം പറഞ്ഞാല് ഇതാണ് അവസ്ഥ\nഈ പ്രശ്‌നത്തില് എന്തെങ്കിലും അഭിപ്രായം പറഞ്ഞാല് അവരെ ഏതെങ്കിലുമൊരു കാറ്റഗറിയില് പെടുത്താനുള്ള പ്രവണത സജീവമായിട്ടുണ്ടെന്നും വിനീത് വിമര്‍ശനം ഉന്നയിച്ചു. യുവതാരങ്ങള് പ്രതികരിക്കാത്തതിനെ കുറിച്ചുള്ള ചോദ്യത്തിനായിരുന്നു വിനീതിന്റെ മറുപടി.\nമലയാള സിനിമയിലെ ഫ്രറ്റേണിറ്റിയില് വലിയൊരു പ്രശ്‌നമുണ്ടായിരിക്കുന്നു. അക്കാര്യത്തില് കോടതിയുടെ തീരുമാനമുണ്ടാകണം. വ്യക്തിപരമായി അഭിപ്രായം പറയുന്നവരെ കാറ്റഗറൈസ് ചെയ്യുകയാണ് എന്ന് വിനീത് പറയുന്നു.\nഇത്തരം കേസുകളില് നീതിപീഠം എന്തുചെയ്യുന്നുവെന്ന് കാത്തിരുന്ന് കാണാനുള്ള ക്ഷമ ഓരോരുത്തര്‍ക്കും ഉണ്ടാവണം എന്നുള്ളതാണ് തന്റെ അഭിപ്രായമെന്നും വിനീത് വ്യക്തമാക്കി. നേരത്തെ ദിലീപ് ചിത്രമായ രാമലീലയെ പിന്തുണച്ച് വിനീത് രംഗത്ത് വന്നിരുന്നു.\nദിലീപിനെ പിന്തുണച്ച് സംസാരിച്ചതിന് പിന്നീലെ ശ്രീനിവാസന്റെ കണ്ണൂര് കൂത്തുപറമ്പിലെ വീട്ടില് അജ്ഞാതര് കരിഓയില് ഒഴിച്ചിരുന്നു. ദിലീപ് കുറ്റം ചെയ്യുമെന്ന് താന് വിശ്വസിക്കുന്നില്ലെന്ന് പലതവണ ശ്രീനിവാസന് ആവര്‍ത്തിച്ചിരുന്നു.\ndileep arrest attack bhavana kavya madhavan manju warrier actress pulsar suni conspiracy kochi sreenivasan vineeth sreenivasan ദിലീപ് അറസ്റ്റ് നടി ഹൈക്കോടതി ജാമ്യം കാവ്യാ മാധവൻ മഞ്ജു വാര്യർ ജയിൽ സിനിമ കൊച്ചി വിനീത് ശ്രീനിവാസന്\nVineeth Sreenivasan's first comment on actress attack case\nStory first published: Friday, October 27, 2017, 15:57 [IST]


പുതിയ ശ്രീലങ്ക: വധശിക്ഷ കാത്ത് ജയിലില് കിടന്നയാൾ എംപി, പൊലീസ് അകമ്പടിയിൽ സത്യപ്രതിജ്ഞ - ഇ വാർത്ത | evartha A prisoner awaiting execution has been sworn in as an MP, accompanied by police\nപുതിയ ശ്രീലങ്ക: വധശിക്ഷ കാത്ത് ജയിലില് കിടന്നയാൾ എംപി, പൊലീസ് അകമ്പടിയിൽ സത്യപ്രതിജ്ഞ\nശ്രീലങ്കയിൽ വധക്കേസ് പ്രതി പാർലമെൻ്റംഗമായി തെരഞ്ഞെടുക്കപ്പെട്ടു. വധശിക്ഷ കാത്ത് ജയിലില് കിടക്കുന്ന രാഷ്ട്രീയക്കാരന് ശ്രീലങ്ക ഭരിക്കുന്ന ശ്രീലങ്കന് പൊതുജന പേരാമുന പാര്‍ട്ടിയുടെ ടിക്കറ്റിലാണ് ജയിച്ചത്. നാൽപ്പത്തിയഞ്ചുകാരനായ പ്രേംലാല് ജയശേഖരയാണ് പൊതു തെരഞ്ഞെടുപ്പില് ജയിച്ച് എംപിയായി സത്യപ്രതിജ്ഞ നടത്തിയത്.\n2015ലെ തെരഞ്ഞെടുപ്പ് റാലിയില് പ്രതിപക്ഷത്തെ ഒരു പ്രവര്‍ത്തകനെ കൊലപ്പെടുത്തിയ കേസിലായിരുന്നു ശിക്ഷിക്കപ്പെട്ടത്. ശ്രീലങ്കയിൽ ജയിലില് നിന്നും പാര്‍ലമെന്റിലേക്ക് എത്തുന്ന ആദ്യ കുറ്റവാളിയായി ഇതോടെ ജയശേഖര മാറി. ആഗസ്റ്റില് നടന്ന തെരഞ്ഞെടുപ്പില് ജയശേഖര വന് വിജയം നേടിയാണ് തെരഞ്ഞെടുക്കപ്പെട്ടത്.\nശ്രീലങ്കയിൽ തെരഞ്ഞെടുപ്പിന് നാമനിര്‍ദേശ പത്രിക സമര്‍പ്പിച്ച ശേഷമായിരുന്നു ജയശേഖരയെ കുറ്റക്കാരനാണെന്ന് കോടതി കണ്ടെത്തിയത്. അതുകൊണ്ടു തന്നെ ഇയാളെ തെരഞ്ഞെുടപ്പില് മത്സരിക്കുന്നതില് നിന്നും കോടതി തടഞ്ഞില്ല. അതേസമയം ആഗസ്റ്റ് 20 ന് സത്യപ്രതിജ്ഞാ ചടങ്ങില് പാര്‍ലമെന്റിന്റെ ആദ്യ സമ്മേളനത്തില് പങ്കെടുക്കാന് ജയില് അധികൃതര് അനുവദിച്ചിുന്നില്ല. എന്നാല് ഇതിനെതിരേ കോടതിയെ സമീപിച്ചപ്പോള് വിധി ജയശേഖരയ്ക്ക് അനുകൂലമാകുകയായിരുന്നു.\nപാര്‍ലമെൻ്റഗം എന്ന നിലയിലുള്ള ചുമതലകള് പൊലീസ് അകമ്പടിയില് അദ്ദേഹം നിര്‍വ്വഹിക്കട്ടെ എന്നായിരുന്നു കോടതി വിധി പ്രഖ്യാപിച്ചത്. ഇത് വിാദമായി മാറുകയും ചെയ്തിരുന്നു. ജയശേഖരയുടെ സത്യ പ്രതിജ്ഞാ ചടങ്ങില് പ്രതിപക്ഷത്തെ എംപിമാര് എത്തിയത് കറുത്ത ഷാള് അണിഞ്ഞായിരുന്നു. സത്യപ്രതിജ്ഞാ സമയത്ത് പലരും വാക്കൗട്ടും നടത്തിയിരുന്നു.\nശ്രീലങ്കയിൽ 2001 മുതല് സ്ഥിരമായി പാര്‍ലമെൻ്റംഗമാണ് ജയശേഖരെ. 2015 ലാണ് ഇയാൾക്കെതിരെ കേസുണ്ടാകുന്നത്. പ്രതിപക്ഷ പാര്‍ട്ടികാരുടെ തെരഞ്ഞെടുപ്പ് വാഹനത്തിന് നേരെ നടന്ന ആക്രമണമാണ് കൊലപാതകത്തിൽ കലാശിച്ചത്. എതിര് പാര്‍ട്ടിക്കാരുടെ ആക്രമണത്തില് ഒരാള് കൊല്ലപ്പെടുകയായിരുന്നു.\nതൻ്റെ വധശിക്ഷയ്ക്ക് എതിരേ ജയശേഖര ഉയർന്ന കോടതിയിൽ അപ്പീല് സമര്‍പ്പിച്ചിട്ടുണ്ട്. അതേസമയം വധശിക്ഷയെ എതിർക്കുന് രാജ്യമാണ് ശ്രീലങ്ക. 1976 ന് ശേഷം ശ്രീലങ്കയില് വധശിക്ഷ നടപ്പാക്കിയിട്ടില്ല എന്നുള്ളതാണ് യാഥാർത്ഥ്യം. അതുകൊണ്ടുതന്നെ ജയശേഖരയുടെ വധശിക്ഷ നടപ്പാകുന്ന കാര്യത്തിൽ അനശ്ചിതത്വം നിലനിൽക്കുകയാണ്.\nകിഴക്കന് പ്രവിശ്യാ മുന് മുഖ്യമന്ത്രി ശിവനേശാതുരൈ ചന്ദ്രകാന്തനും കൊലപാതകത്തില് വിചാരണ നേരിടുന്നയാളാണ്. ആഗസ്റ്റില് നടന്ന തെരഞ്ഞെടുപ്പില് ഇയാളും ജയിച്ചിരുന്നു. വിചാരണയ്ക്ക് ഒടുവിൽ ശിക്ഷിക്കപ്പെട്ടാല് പൊലീസ് അകമ്പടിയിലായിരിക്കും ഇദ്ദേഹവും പാർലമെൻ്റിലെത്തുന്നത്.\nTopics: Jayasekhare parliament srilanka Srilankan Court


അൻവർ അലി, തീയിൽ കുരുത്തവൻ\nഇനി കളിക്കാൻ കഴിയില്ല എന്ന് ലോകം മുഴുവൻ ലോകം മുഴുവൻ വിധിച്ചിടത്തു നിന്നൊരു ഫീനിക്സ് പക്ഷിയെപ്പോലെയാണ് അദ്ദേഹം ഉയർത്തെഴുന്നേറ്റത്. ഹൃദ്രോഗം മൂലം കളിക്കളത്തിൽ നിന്ന് വിട്ടുനിൽക്കേണ്ടിവന്ന അദ്ദേഹത്തിന്റെ രണ്ടു വർഷങ്ങൾക്കു ശേഷമുള്ള വരവ് ലോകമറിഞ്ഞു. തന്റെ മടങ്ങിവരവ് രാജകീയമായിത്തന്നെ ലോകത്തെയറിച്ച ആ താരം മറ്റാരുമല്ല, എഎഫ്‌സി ഏഷ്യന് കപ്പ് യോഗ്യതാ റൗണ്ട് ഗ്രൂപ്പ് ഡിയിലെ ഹോങ്കോങ്ങിനെതിരായ അവസാന മല്‍സരത്തില് രണ്ടാം മിനിറ്റിൽ തന്നെ ആദ്യ ഗോൾ നേടിയ ഇന്ത്യൻ ദേശീയ ഫുട്ബോൾ താരം അൻവർ അലിയാണ്.\nഫുട്ബോളായിരുന്നു അൻവർ അലിയുടെ ജീവശ്വാസം. പഞ്ചാബിലെ ആദംപൂരിൽ ജനിച്ച അലി വെറും ഏഴു വയസുമുതൽ ഒരു പ്രാദേശിക ക്ലബ്ബിൽ ഫുട്ബോൾ കളിക്കാൻ തുടങ്ങി. സ്‌ട്രൈക്കറായി തുടങ്ങി, പ്രതിരോധ നിരയിലേക്ക് മാറിയ അലി 2015-ൽ മിനർവ പഞ്ചാബിന്റെ യൂത്ത് ചേരുകയും എലൈറ്റ് ലീഗ് ഉൾപ്പെടെ വിവിധ യൂത്ത് ലെവൽ ടൂർണമെന്റുകളിൽ ക്ലബിനായി കളിക്കുക്സയും ചെയ്തു. ക്ലബ്ബിലെ അദ്ദേഹത്തിന്റെ മികച്ച പ്രകടനം അദ്ദേഹത്തിന് ഇന്ത്യൻ ഫുട്ബോൾ ലോകത്ത് ശ്രദ്ധ നേടിക്കൊടുത്തു.\n2019 ഐഎസ്എൽ സീസണിൽ മുംബൈ സിറ്റി നിരയിൽ അംഗമായിരുന്ന അൻവർ അലി പക്ഷെ സീസൺ ആരംഭിക്കും മുന്നേ ആരോഗ്യ സംബന്ധമായ കാരണങ്ങളാൽ ടീം വിട്ടു. റിപ്പോർട്ടുകൾ പ്രകാരം ഒരു ഇന്ത്യയിൽ ഒരു കൗമാരതാരത്തിനു ലഭിക്കാവുന്ന പരമാവധി ഉയർന്ന തുക ചെലവഴിച്ചുള്ള സൈനിങ്ങായിരുന്നുവത്. ഈ സമയത്ത് തന്നെ ലോകകപ്പ് യോഗ്യതാ മത്സരങ്ങൾക്കുള്ള ദേശീയ ടീമിന്റെ പരിശീലന ക്യാംപിലും അൻവർ ഇടംനേടിയിരുന്നു. എന്നാൽ ക്യാമ്പിൽ നിന്നും അൻവർ പിൻവാങ്ങി.\nതുടർന്ന് അൻവറിന്റെ ആരോഗ്യത്തിലുള്ള ആശങ്ക മൂലം കളിക്കളത്തിൽ നിന്ന് വിട്ടുനിൽക്കാൻ ഓൾ ഇന്ത്യ ഫുട്ബോൾ ഫെഡറേഷൻ ആവശ്യപ്പെട്ടു. പക്ഷെ പ്രാണവായുവിനോളം പ്രിയപ്പെട്ട ഫുട്ബോളിനെ ഉപേക്ഷിക്കാൻ അൻവർ തയ്യാറായിരുന്നില്ല. ആശങ്കയോടെയെങ്കിലും അദ്ദേഹത്തിന്റെ കുടുംബവും ഒപ്പം നിന്നു. തുടർന്ന് നിയമവഴിയിലൂടെ കളിക്കാനുള്ള തന്റെ ആഗ്രഹം ആവശ്യവും അൻവർ സാധിച്ചെടുത്തു.\nകരുത്തോടെ കളിക്കളത്തിൽ മടങ്ങിയെത്തിയ അൻവർ 2021ല് ഐ ലീഗിലെ രണ്ടാം ഡിവിഷന് ക്ലബ്ബായ ഡല്‍ഹിയിൽ സെന്റര് ബാക്ക് സ്ഥാനത്ത് മികച്ച പ്രകടനം കാഴ്ചവച്ചു. ഇതേത്തുടർന്നാണ് ഇന്ത്യൻ ദേശീയ ടീമിന്റെ മുഖ്യ പരിശീലകൻ അദ്ദേഹത്തെ വീണ്ടും ദേശീയ ടീമിൽ ഉൾപ്പെടുത്തുന്നത്. ബഹ്‌റൈനെതിരെ രാജ്യാന്തര ഫുട്ബോൾ മത്സരത്തിൽ ആദ്യ ഗോൾ നേടിയ താരം ഒടുവിൽ ഇപ്പോൾ ഹോങ്കോങ്ങിനെതിരെയും ഗോൾ നേടിയിരിക്കുന്നു.\nസഹതാരങ്ങൾക്ക് അൻവർ അലിയെക്കുറിച്ച് സംസാരിക്കുമ്പോൾ പലപ്പോഴും വാക്കുകൾ തികയാതെ വരാറുണ്ട്.\n“കഴിഞ്ഞ വർഷമാണ് പരിശീലനത്തിൽ അൻവർ അലി ഞങ്ങളോടൊപ്പം ചേർന്നത്, പരിശീലന പിച്ചിലേക്ക് ചുവടുവെച്ച നിമിഷം മുതൽ അദ്ദേഹം അദ്ദേഹം ഞങ്ങളുടെ മനസ്സിൽ ഇടം നേടി. ക്ലബിൽ ചേരുന്നതിന് മുമ്പ് അവൻ നടത്തിയ പോരാട്ടങ്ങളെക്കുറിച്ചും, അവൻ ഏറ്റവും ഇഷ്ടപ്പെടുന്നതിലേക്ക് മടങ്ങിയെത്താൻ എത്രത്തോളം കഠിനമായി പൊരുതിയെന്നതിനെക്കുറിച്ചും ഞങ്ങൾക്കെല്ലാം അറിയാമായിരുന്നു. ഇന്ത്യൻ ടീമിലേക്ക് അദ്ദേഹത്തിന് അവസരം ലഭിച്ചു എന്നറിഞ്ഞപ്പോൾ ഞങ്ങൾ എല്ലാവരും അൽമാർത്ഥമായി ആഹ്ലാദിച്ചു. അവന്റെ ഫുട്ബോൾ കരിയറിൽ ഇത് ഒരു തുടക്കം മാത്രമാണെന്ന് ഞാൻ വിശ്വസിക്കുന്നു.” എഫ്‌സി ഗോവയിലെ അദ്ദേഹത്തിന്റെ സഹതാരം സെറിട്ടൺ ഫെർണാണ്ടസ് പറഞ്ഞു.\n“ഇപ്പോൾ ലഭിക്കുന്ന എല്ലാ പ്രശംസകൾക്കും അവൻ അങ്ങേയറ്റം അർഹനാണ്. അവൻ ഒരു വ്യത്യസ്ത കളിക്കാരനാണെന്ന് ഞാൻ അവനോടൊപ്പം കളിച്ച ആദ്യ കുറച്ച് മത്സരങ്ങളിൽനിന്നു തന്നെ എനിക്കറിയാമായിരുന്നു. ഞാൻ ഇന്ത്യയിൽ ഇതുവരെ അഞ്ച് സീസണുകൾ കളിച്ചിട്ടുണ്ട്, എന്നാൽ അദ്ദേഹത്തെപ്പോലെ മറ്റൊരാളെ ഞാൻ ഇവിടെ കണ്ടിട്ടില്ല. രാജ്യത്തെ ഉന്നത തലങ്ങളിൽ ഒരാൾക്ക് മികവ് പുലർത്താൻ ആവശ്യമായതെല്ലാം അദ്ദേഹത്തിന്റെ പക്കലുണ്ട് ”അൻവർ അലിയെക്കുറിച്ച് എഡു ബേഡിയ പറഞ്ഞു.\nഅൻവർ അലി ഒരു തീപ്പൊരിയാണ്, ഇനിയും ഏറെക്കാലം എരിയാനും ആളിക്കത്താനും അത്ഭുതമായി മാറാനും കെൽപ്പുള്ള തീപ്പൊരി!\nരാജകീയമായി ഏഷ്യന് കപ്പിന് യോഗ്യത നേടി ഇന്ത്യൻ ഫുട്ബോൾ ടീം


കോയമ്പത്തൂര് ആര്യവൈദ്യ ഫാര്‍മസി എം.ഡി: പി.ആര്. കൃഷ്ണകുമാര് അന്തരിച്ചു | pr krishnakumar passes away| arya vaidya pharmacy coimbatore\nപി.ആര്. കൃഷ്ണകുമാര്| Photo: Mathrubhumi\nഎ.വി.പി. സ്ഥാപകനും മേഴത്തൂരിലെ ആര്യവൈദ്യനുമായ പി.വി. രാമവാര്യരുടെയും പരേതയായ പങ്കജംവാരസ്യാരുടെയും മകനായി 1951 സെപ്റ്റംബര് 23-ന് കോയമ്പത്തൂരിലാണ് ജനനം. പരേതയായ സരോജിനി വാരസ്യാര്, കസ്തൂരി വാരസ്യാര്, പരേതനായ രാജഗോപാല് വാര്യര്, ഗീത തമ്പുരാന്, ദുര്‍ഗ വാരസ്യാര്, അംബിക വാരസ്യാര് എന്നിവര് സഹോദരങ്ങളാണ്. ശവസംസ്‌കാരം വ്യാഴാഴ്ച രാവിലെ ഒമ്പതുമണിയോടെ കോയമ്പത്തൂരില് കോവിഡ് പ്രോട്ടോക്കോള് പാലിച്ച് നടക്കും. അവിവാഹിതനായ കൃഷ്ണകുമാര് കോയമ്പത്തൂര് രാമനാഥപുരത്തെ രാജമന്ദിരത്തിലായിരുന്നു താമസം.\nഅച്ഛന്റെ കാലശേഷം 1994ലാണ് എ.വി.പി.യുടെ സാരഥ്യം കൃഷ്ണകുമാര് ഏറ്റെടുത്തത്. കോയമ്പത്തൂര് ആയുര്‍വേദിക് ട്രസ്റ്റ് മാനേജിങ് ട്രസ്റ്റി, ആര്യവൈദ്യന് രാമവാര്യര് എജ്യുക്കേഷണല് ഫൗണ്ടേഷന് ഫോര് ആയുര്‍വേദയുടെ എക്‌സിക്യുട്ടീവ് ചെയര്‍മാന്, കെയര് കേരളയുടെ സി.എം.ഡി. തുടങ്ങിയ സ്ഥാനങ്ങളും കൃഷ്ണകുമാര് വഹിച്ചിരുന്നു. ആയുര്‍വേദരംഗത്തെ സമഗ്രസംഭാവന കണക്കിലെടുത്ത് സംഭാവനകള് പരിഗണിച്ച് 2009-ല് രാജ്യം പദ്മശ്രീ നല്‍കി ആദരിച്ചിരുന്നു.\nആയുര്‍വേദത്തില് ആധുനികതയും കോര്‍ത്തിണക്കി\nകോയമ്പത്തൂര്: എ.വി.പി.യില് ഔദ്യോഗികപദവി ഏറ്റെടുത്ത കൃഷ്ണകുമാര് ആദ്യം ചെയ്തത് പരമ്പരാഗതരീതിയും ആധുനിക പഠനസമ്പ്രദായവും കോര്‍ത്തിണക്കിക്കൊണ്ടുള്ള പാഠ്യപദ്ധതിയുമായി ആയുര്‍വേദകോളേജ് യാഥാര്‍ഥ്യമാക്കുകയായിരുന്നു. സെന്‍ട്രല് കൗണ്‍സില് ഫോര് ഇന്ത്യന് മെഡിസിന്റെയും മദ്രാസ് സര്‍വകലാശാലയുടെയും അംഗീകാരത്തോടെ ഗുരുകുലസമ്പ്രദായത്തിനു കീഴില് നടപ്പാക്കിയ ഏഴരവര്‍ഷത്തെ സൗജന്യ ആയുര്‍വേദ പഠനകോഴ്സ് വിദ്യാഭ്യാസചരിത്രത്തിലെ നാഴികക്കല്ലായിരുന്നു. കോയമ്പത്തൂരിലെ ആനക്കട്ടിയില് മാങ്കരയാണ് കോളേജ് പ്രവര്‍ത്തിച്ചിരുന്നത്.\nലോകാരോഗ്യസംഘടനയുടെയും ഇന്ത്യന് കൗണ്‍സില് ഫോര് മെഡിക്കല് റിസര്‍ച്ചിന്റെയും സഹകരണത്തോടെ 1977-ല് കൃഷ്ണകുമാര് മുന്‍കൈയെടുത്ത് നടത്തിയ പരമ്പരാഗത ചികിത്സാരീതികളെ അവലംബിച്ചുള്ള ഗവേഷണം ആഗോളശ്രദ്ധ നേടി. സന്ധിവാതത്തിന് ആയുര്‍വേദചികിത്സ എത്രത്തോളം ഫലപ്രദമാണെന്നതായിരുന്നു ഗവേഷണവിഷയം. ഇതിനുള്ള അംഗീകാരമായി 2004-'06-ല് വാഷിങ്ടണ് സര്‍വകലാശാലവഴി അമേരിക്കയിലെ നാഷണല് ഇന്‍സ്റ്റിറ്റ്യൂട്ട് ഓഫ് ഹെല്‍ത്ത് തുടര് ഗവേഷണത്തിന് അദ്ദേഹത്തിന് ഫണ്ട് അനുവദിച്ചു.\nശാസ്ത്ര-സാങ്കേതിക-പരിസ്ഥിതി മന്ത്രാലയങ്ങളുടെ സഹകരണത്തോടെ ഒട്ടേറെ ആയുര്‍വേദാനുബന്ധിയായ ഗവേഷണങ്ങള്‍ക്ക് കൃഷ്ണകുമാര് വഴിയൊരുക്കി. 1985-'88 കാലയളവില് നടന്ന 'ഓള് ഇന്ത്യ കോ-ഓര്‍ഡിനേറ്റഡ് പ്രോജക്ട് ഓണ് എത്തനോബയോളജി ഓഫ് ട്രൈബല്‍സ് ഓഫ് വെസ്റ്റേണ് ഗാട്ട്സ്' ഇതിലൊന്നാണ്.\nകൃഷ്ണകുമാറിന്റെ നേതൃത്വത്തില് പാലക്കാട്ടെ കഞ്ചിക്കോട്ടും ആലത്തൂരും ആധുനികസംവിധാനങ്ങളോടെ സ്ഥാപിച്ച ആയുര്‍വേദ മരുന്നുത്പാദന ഫാക്ടറികളിലൂടെ 450-ഓളം മരുന്നുകള് ഉത്പാദിപ്പിച്ചുവരുന്നു. എ.വി.പി.യുടെ കഞ്ചിക്കോട്ടെ ഔഷധനിര്‍മാണശാലയുടെ ഭാഗമായുള്ള ബൃഹത്തായ സസ്യോദ്യാനവും കൃഷ്ണകുമാര് സ്ഥാപിച്ചതാണ്.\nകൃഷ്ണകുമാര് മുന്‍കൈയെടുത്ത് 1982-ല് കോയമ്പത്തൂരില് ആരംഭിച്ച ഇന്റര്‍നാഷണല് ഇന്‍സ്റ്റിറ്റ്യൂട്ട് ഓഫ് ആയുര്‍വേദ വിവിധ അംഗീകാരങ്ങള് നേടി. ഈ കേന്ദ്രം ശാസ്ത്ര-സാങ്കേതികമന്ത്രാലയത്തിന്റെ ഗവേഷണകേന്ദ്രവുമായി. കോയമ്പത്തൂരിലെ ഭാരതിയാര് സര്‍വകലാശാല 1984 മുതല് കേന്ദ്രത്തെ രസതന്ത്രഗവേഷണകേന്ദ്രമായി അംഗീകരിച്ചു. കേന്ദ്ര ആരോഗ്യമന്ത്രാലയത്തിന്റെ ആയുര്‍വേദ വിഭാഗമായ ആയുഷ് ഈ കേന്ദ്രത്തെ അംഗീകൃത സ്ഥാപനമായി പ്രഖ്യാപിച്ചു.\nകൃഷ്ണകുമാര് വാര്‍ത്തെടുത്ത ക്ലിനിക്കല് വിഭാഗത്തെ കേന്ദ്ര ആരോഗ്യ-കുടുംബക്ഷേമ മന്ത്രാലയം രാജ്യത്തെ ഏറ്റവും നല്ല എട്ട് പ്രസ്ഥാനങ്ങളില് ഒന്നായി തിരഞ്ഞെടുത്തു. 2005-ല് ക്ലിനിക്കല് വിഭാഗം ഐ.എസ്.ഒ. പദവി നേടി. 'വാഷിങ്ടണ് പോസ്റ്റി'ല് 'മായോ ക്ലിനിക് ഓഫ് ആയുര്‍വേദ' എന്ന വിശേഷണത്തിനര്‍ഹമായി.\nകൃഷ്ണകുമാര് കോയമ്പത്തൂരില് ആരംഭിച്ച എ.വി.പി. ഇന്‍സ്റ്റിറ്റ്യൂട്ട് ഓഫ് അഡ്വാന്‍സ്ഡ് റിസര്‍ച്ച് (അവതാര്) ഇന്ന് രാജ്യത്തെ ഒന്നാംനിര ആയുര്‍വേദാനുബന്ധ ഗവേഷണകേന്ദ്രമാണ്.\nആത്മീയപാതയില് ക്ഷേത്രോപാസന ട്രസ്റ്റ് മാനേജിങ് ട്രസ്റ്റി പ്രേമപാണ്ഡുരംഗയുമായി സഹകരിച്ച് കൃഷ്ണകുമാര് നൂറുകണക്കിന് ക്ഷേത്രങ്ങള് പുനരുദ്ധരിച്ചു. എ.വി.പി. അങ്കണത്തിലെ ധന്വന്തരി മന്ദിര് ക്ഷേത്രത്തിലൂടെ നിത്യവും അന്നദാനവും നടത്തിവരുന്നുണ്ട്.\nപരമ്പരാഗതകലകളെ പരിപോഷിപ്പിക്കുന്നതിനായി എ.വി.പി.യുടെ ഭാഗമായി സൗജന്യ കളരി-യോഗ-കഥകളി പഠനസൗകര്യവും അദ്ദേഹം ഒരുക്കിയിരുന്നു.\n2009-ല് പദ്മശ്രീ ലഭിച്ച കൃഷ്ണകുമാര് ഈ ബഹുമതി നേടുന്ന കോയമ്പത്തൂരിലെ പ്രഥമ മലയാളിയുമായി.\n'കാണി' വിഭാഗം ആദിവാസികളുടെ ഉന്നമനവും അത്യപൂര്‍വ ഔഷധമായ 'ജീവനി'യുടെ പ്രചാരണവും ലക്ഷ്യമിട്ട് നടത്തിയ ആരോഗ്യപ്പച്ച ഇടപാട് എ.വി.പി.യെ കോടതിവരെ എത്തിച്ചത് കൃഷ്ണകുമാറിന്റെ സ്വകാര്യ ദുഃഖമായിരുന്നു.\nപത്തുലക്ഷത്തിലേറെ രൂപ ചെലവിട്ടാണ് 'ജീവനി'യുടെ നിര്‍മാണലൈസന്‍സ് എ.വി.പി. നേടിയത്. 'കാണി' വിഭാഗത്തിന്റെ ഉന്നമനത്തിനായി വരുമാനത്തിന്റെ 1:1 എന്ന അനുപാതത്തില് ഏഴുലക്ഷത്തിലേറെ രൂപ നല്‍കുകയും ചെയ്തു.\nമുടക്കുമുതല് തിരിച്ചുകിട്ടിയില്ലെന്നുമാത്രമല്ല 'ജീവനി' എ.വി.പി.യുടെ സല്‍പ്പേരിന് കളങ്കവുമുണ്ടാക്കി. പശ്ചിമഘട്ടത്തിലെ അഗസ്ത്യമലയിലെ 'കാണി' സമുദായക്കാര് രഹസ്യമായി സൂക്ഷിച്ചിരുന്ന ആരോഗ്യ-ഊര്‍ജ-ഉന്മേഷ ദായക സസ്യമാണ് ആരോഗ്യപ്പച്ച. ഇതിന്റെ കായയും ഇലയുമാണ് 'കാണി'കള് കഴിക്കുക. 30 മുതല് 50 കായവരെ കഴിച്ചാല് 10-15 മിനിറ്റിനുള്ളില് ക്ഷീണമകന്ന് മണിക്കൂറുകളോളം ഉത്സാഹം ലഭിക്കും.\nഅഗസ്ത്യമലയില് 1987-ല് സസ്യശാസ്ത്രജ്ഞന് പുഷ്പാംഗദനാണ് 'കാണി'കളുടെ ഈ രഹസ്യം ആദ്യമറിയുന്നത്. ക്ഷീണമില്ലാതെ മലകയറുന്ന കാണി യുവാക്കള് ഇടയ്ക്കിടെ ചെറിയ ഉണക്കക്കായ വായിലിടുന്നത് ഇദ്ദേഹം ശ്രദ്ധിച്ചു.\nആരോഗ്യപച്ചയുടെ ശക്തി സ്വയം പരീക്ഷിച്ചറിഞ്ഞ പുഷ്പാംഗദന് പിന്നീട് ജമ്മുവിലെ റീജ്യണല് റിസര്‍ച്ച് ലബോറട്ടറിയില് ശാസ്ത്രീയ പരീക്ഷണവും നടത്തി. 1999 നവംബറില് തിരുവനന്തപുരത്തെ ട്രോപ്പിക്കല് ബൊട്ടാണിക് ഗാര്‍ഡന് ആന്‍ഡ് റിസര്‍ച്ച് ഇന്‍സ്റ്റിറ്റ്യൂട്ടിന്റെ ഡയറക്ടറായി ചുമതലയേറ്റ പുഷ്പാംഗദന് ആരോഗ്യപ്പച്ചയും രണ്ട് ഔഷധസസ്യങ്ങളും ചേര്‍ത്ത് 'ജീവനി' എന്ന ഔഷധം നിര്‍മിച്ചു.\nകാണികള്‍ക്ക് 'ജീവനി' വില്‍പ്പനയുടെ തുല്യലാഭം പങ്കുവെക്കാമെന്ന കരാറിന്മേല് 1996-ല് എ.വി.പി. 'ജീവനി'യുടെ വില്‍പ്പനാവകാശം നേടി. ഏഴുവര്‍ഷത്തേക്കായിരുന്നു കരാര്. 2.5 ശതമാനം റോയല്‍റ്റിയും നല്‍കി. കേരളത്തിലെ 60 ശതമാനം 'കാണി'കളും അംഗങ്ങളായുണ്ടാക്കിയ ട്രസ്റ്റില് വില്‍പ്പനാനുപാത തുകയായി 1999-ല് 5,35,000 രൂപ നിക്ഷേപിക്കുകയും ചെയ്തു. 'ജീവനി' കടല്‍കടന്ന് അമേരിക്കയിലും ജപ്പാനിലുമെത്തി. വനമേഖലയില് ആരോഗ്യപ്പച്ച കൃഷി ആരംഭിച്ചു. എന്നാല്, വനംവകുപ്പ് കൃഷി തടഞ്ഞത് ആദ്യതിരിച്ചടിയായി. തുടര്‍ന്ന് ആരോഗ്യപ്പച്ച വില്‍പ്പനാവകാശം സംബന്ധിച്ച തര്‍ക്കവുമായി ചില ആദിവാസിസംഘടനകളും മറ്റുചില കമ്പനികളും രംഗത്തെത്തി. അവസാനം പ്രശ്‌നം കോടതിവരെ എത്തി.\n2005-ല് ജീവനിയുടെ നിര്‍മാണത്തില്‍നിന്ന് എ.വി.പി. പിന്‍മാറിയതോടെ പ്രതീക്ഷകള് തെറ്റിച്ച് ലക്ഷങ്ങളുടെ നഷ്ടത്തില് കൃഷ്ണകുമാറിന്റെ സ്വപ്നപദ്ധതി അവസാനിക്കുകയായിരുന്നു.\nആയുര്‍വേദത്തിന്റെ പ്രചാരണത്തിനായി പുതിയ പദ്ധതികള് ആവിഷ്‌കരിക്കാനും നടപ്പാക്കാനും കൃഷ്ണകുമാര് എന്നും ശ്രദ്ധിച്ചിരുന്നു. ആയുര്‍വേദത്തില് നടക്കുന്ന ആധികാരികപഠനങ്ങള് കൂടുതല് ജനങ്ങളിലേക്കെത്തിക്കുന്നതിനായി ലോകത്താദ്യമായി ഒരു ഇംഗ്ലീഷ് ജേണല് പ്രസിദ്ധീകരിച്ചത് കൃഷ്ണകുമാറായിരുന്നു. 'ആന്‍ഷ്യന്റ് സയന്‍സ് ഓഫ് ലൈഫ്' എന്ന ഈ ജേണല് 1981 മുതല് മുടങ്ങാതെ പ്രസിദ്ധീകരിച്ചുവരുന്നു.\n2008-ല് ജേണലിന്റെ എല്ലാ പഴയലക്കങ്ങളും ഓണ്‍ലൈന്‍വഴി സൗജന്യമായി ലഭ്യമാക്കുന്ന വെബ്സൈറ്റും തുറന്നു. ആയുര്‍വേദത്തിന്റെ സന്ദേശം സാധാരണ ജനങ്ങളിലെത്തിക്കുന്നതിനായി ദൂരദര്‍ശനുമായി സഹകരിച്ച് 'ആയുര്‍വേദ മെഡിസിന് ഫോര് ദി മില്ലേനിയം' എന്ന സീരിയല് കൃഷ്ണകുമാര് നിര്‍മിച്ചു. 1999-2000 കാലയളവില് ഈ സീരിയല് ദൂരദര്‍ശന് സംപ്രേക്ഷണംചെയ്തു. വിദേശരാജ്യങ്ങളില് ആയുര്‍വേദ പ്രചാരണത്തിനായി പ്രത്യേക സോഫ്റ്റ്വേറും കൃഷ്ണകുമാര് വികസിപ്പിച്ചെടുത്തു.\nയു.എസ്., ബ്രിട്ടന്, മലേഷ്യ, കാനഡ തുടങ്ങിയ രാജ്യങ്ങളുമായി വ്യാപാര-വിദ്യാഭ്യാസ ഗവേഷണ ബന്ധങ്ങള് സ്ഥാപിച്ച എ.വി.പി.ക്ക് മലേഷ്യയില് അഞ്ച് ചികിത്സാകേന്ദ്രങ്ങള് തുറക്കാനും വഴിയൊരുക്കിയത് കൃഷ്ണകുമാറാണ്.\ncontent highlights: pr krishnakumar passes away


വള്ളിയില് കെട്ടിനിര്‍ത്തിയ ടെലഫോണ് പോസ്റ്റ് ഭീഷണിയുയര്‍ത്തുന്നു | telephone post is becomingathreaten - Malayalam Oneindia\nUpdated: Thu, Jan 25, 2018, 16:31 [IST]\nതളങ്കര: അപകടഭീഷണിയുയര്‍ത്തി ട്രാന്‍സ്‌ഫോര്‍മറിന് മുന്നില് വീഴാറായി വള്ളിയില് കെട്ടിനിര്‍ത്തിയ ടെലഫോണ് പോസ്റ്റ്. മാസങ്ങളായി പോസ്റ്റ് അപകടാവസ്ഥയിലായിട്ടും ഇത് മാറ്റി സ്ഥാപിക്കാതെ അധികൃതര് ഒളിച്ചുകളിക്കുകയാണെന്നാണ് നാട്ടുകാരുടെ പരാതി.\nതളങ്കര തെരുവത്ത് കോയാസ് ലൈനിലാണ് വീഴാറായ പോസ്റ്റ് സ്ഥിതി ചെയ്യുന്നത്. വൈദ്യുതി വകുപ്പിന്റെ ട്രാന്‍സ്‌ഫോര്‍മറിന് മുന്നിലാണ് ടെലഫോണ് പോസ്റ്റുള്ളത്. ശക്തമായ ഒരു കാറ്റടിച്ചാല് വീഴാവുന്ന പോസ്റ്റ് മാറ്റി സ്ഥാപിക്കാന് നാട്ടുകാര് നിരവധി തവണ ബന്ധപ്പെട്ടവരെ സമീപിച്ചെങ്കിലും ഇതുവരെ നടപടിയുണ്ടായില്ലെന്നാണ് ആക്ഷേപം.\nഈ പോസ്റ്റ് മുന്നിലുള്ള ട്രാന്‍സ്‌ഫോര്‍മറിലേക്ക് പതിച്ചാല് വന് അപകടം തന്നെ സംഭവിക്കാന് സാധ്യതയുണ്ടെന്ന് നാട്ടുകാര് ചൂണ്ടിക്കാട്ടുന്നു. ദിനംപ്രതി സ്‌കൂള് വിദ്യാര്‍ത്ഥികളടക്കം നിരവധി പേര് കടന്നുപോകുന്ന റോഡിലെ വീഴാറായ പോസ്റ്റ് നാട്ടുകാരില് ആശങ്കക്ക് കാരണമായിട്ടുണ്ട്.\nഅശ്ലീല സംഭാഷണത്തിലെ ആദ്യഭാഗം തന്റേത് തന്നെ..!! എകെ ശശീന്ദ്രന്റെ ഞെട്ടിക്കുന്ന വെളിപ്പെടുത്തല്..!!\ntelephone post പോസ്റ്റ് ടെലഫോണ്\ntelephone post is becoming threaten


രാമക്ഷേത്രനി‍ര്‍മാണത്തിന് തടസ്സം നിന്നത് കോൺഗ്രസ്: യോഗി ആദിത്യനാഥ്\nSamayam Malayalam| Nov 12, 2018, 10.20 AM IST\nറായ്‍പൂര്: അയോധ്യയിലെ രാമക്ഷേത്രനിര്‍മാണത്തിന് തടസ്സം നിന്നത് കോൺഗ്രസാണെന്ന് ഉത്തര് പ്രദേശ് മുഖ്യമന്ത്രി യോഗി ആദിത്യനാഥ്. കോൺഗ്രസ് ഉള്ള കാലത്തോളം ഹിന്ദുക്കളുടെ അഭിമാനം സംരക്ഷിക്കപ്പെടില്ലെന്ന് ഛത്തീസ്‍ഗഡിലെ തെരഞ്ഞെടുപ്പ് സമ്മേളനത്തിൽ അദ്ദേഹം പറഞ്ഞു.\nഅയോധ്യ കേസിൽ വാദം കേള്‍ക്കുന്നത് നീട്ടിവെക്കാൻ കോൺഗ്രസ് നേതാവ് കപിൽ സിബൽ സുപ്രീം കോടതിയെ സമീപിച്ച സംഭവമായിരുന്നു യോഗിയുടെ പ്രസ്താവനയ്ക്ക് ആധാരം. കോൺഗ്രസിന്‍റെ ശ്രമം രാമക്ഷേത്രനിര്‍മാണം തടസ്സപ്പെടുത്താനാണെന്നും എന്നാൽ രാഹുൽ ഗാന്ധിയുടെ ക്ഷേത്രസന്ദര്‍ശനം രാഷ്ട്രീയനേട്ടത്തിനാണെന്നും യോഗി ആദിത്യനാഥ് ആരോപിച്ചു.\nരാഹുൽ ഗാന്ധി ഹിന്ദുക്കളെ തീവ്രവാദികളായി ചിത്രീകരിക്കുകയാണ്. വിദേശരാജ്യങ്ങളിൽ സംസാരിക്കുമ്പോള് ഇന്ത്യയിലെ ഹിന്ദുക്കളെ തീവ്രവാദികള് എന്നാണ് രാഹുൽ പറയുന്നത്. തനിക്ക് ഇന്ത്യൻ ഹിന്ദുക്കളായ തീവ്രവാദികളിൽ നിന്ന് ഭീഷണിയുണ്ടെന്ന് രാഹുൽ ഗാന്ധി അമേരിക്കൻ അംബാസഡറോട് പറഞ്ഞെന്നും യോഗി ആദിത്യനാഥ് പറഞ്ഞു.\nകോൺഗ്രസ് ജാതിയുടെയും ദേശത്തിന്‍റെയും പേരിൽ ജനങ്ങളെ വിഘടിപ്പിച്ചെന്ന് യോഗി ആദിത്യനാഥ് പറഞ്ഞു. തീവ്രവാദം, വിഘടനവാദം, നക്സലിസം, അഴിമതി, കുടുംബവാഴ്ച തുടങ്ങിയവയാണ് സ്വാതന്ത്ര്യത്തിനു ശേഷം കോൺഗ്രസ് ഇന്ത്യയ്ക്ക് സംഭാവന നല്‍കിയത്. കോൺഗ്രസ് ഭീകരവാദത്തെ പ്രോത്സാഹിപ്പിക്കുകയും സൈനികരുടെ രക്തസാക്ഷിത്വത്തെ അപമാനിക്കുകയും ചെയ്തെന്ന് യോഗി ആരോപിച്ചു.നക്സലൈറ്റുകളെ കോൺഗ്രസ് വിപ്ലവകാരികള് എന്നാണ് വിളിക്കുന്നതെന്നും ആദിത്യനാഥ് ആരോപിച്ചു.


എനിക്കു യോഗമില്ല, ഇന്ദ്രൻസേട്ടനെ കാണാതെ പോയതിൽ സങ്കടം: മഞ്ജുപിള്ള | Manju Pillai Home\nഎനിക്കു യോഗമില്ല, ഇന്ദ്രൻസേട്ടനെ കാണാതെ പോയതിൽ സങ്കടം: മഞ്ജുപിള്ള\nമനോരമ ലേഖകൻ May 28, 2022 11:42 AM IST\nയോഗമില്ലാത്തതിനാലാവാം സംസ്ഥാന ചലച്ചിത്ര പുരസ്കാരത്തിനു തന്നെ പരിഗണിക്കാതെ പോയതെന്ന് നടി മഞ്ജു പിള്ള. നല്ലൊരു സിനിമ ജൂറി കാണാതെ പോയതില് വിഷമുണ്ടെന്നും കഠിനാധ്വാനം കാണാത്തത് ശരിയല്ലെന്നും അവര് കൂട്ടിച്ചേർത്തു. ഹോം സിനിമയെ അവാർഡ് കമ്മിറ്റി അവഗണിച്ചു എന്ന വിവാദത്തിൽ പ്രതികരിക്കുകയായിരുന്നു നടി.\n‘‘സമൂഹമാധ്യമങ്ങളിൽ സജീവമല്ലാത്ത ആളാണ് ഞാൻ. പലരും ഫോണിൽ വാർത്തകൾ അയച്ചുതന്നിരുന്നു. അവാർഡ് കിട്ടാൻ യോഗമില്ലെന്നു തോന്നുന്നു. ഹോം സിനിമയെ സംബന്ധിച്ച് എന്തു വിവാദമാണ് ഇപ്പോൾ നടക്കുന്നതെന്ന് എനിക്ക് ഇപ്പോഴും കൃത്യമായി അറിയില്ല. പക്ഷേ എന്തെങ്കിലും കാരണം കൊണ്ട് ഒരു ചിത്രവും മാറ്റിനിർത്തപ്പെടരുത്.\nഒരു കുഞ്ഞിനെപ്പോലെ താലോലിച്ച് ഏഴു വർഷം കൊണ്ടാണ് ഹോം എന്ന സിനിമ സംവിധായകൻ റോജിൻ തോമസ് രൂപപ്പെടുത്തിയെടുത്തത്. മാത്രമല്ല ഈ ചിത്രത്തിനു പുറകില് ഒരുപാട് പേരുടെ അധ്വാനം ഉണ്ട്. ലോക്ഡൗൺ സമയത്തായിരുന്നു ചിത്രത്തിന്റെ ഷൂട്ട്. എന്തെങ്കിലും ഒരു കാരണം കൊണ്ട് ബാക്കിയുള്ളവരുടെ കഠിനാധ്വാനം കണ്ടില്ലെന്ന് നടിക്കരുത്. ഒരു പ്രശ്നത്തിന്റെ പേരിൽ സിനിമയെ മാറ്റിനിർത്താൻ പറ്റില്ലല്ലോ. അങ്ങനെയെങ്കിൽ ഒരു സിനിമയും ചെയ്യാൻ പറ്റില്ല.\nവ്യക്തിപരമായി അവാർഡൊന്നും ഞാൻ പ്രതീക്ഷിച്ചിരുന്നില്ല. എന്നാൽ ഇന്ദ്രൻസേട്ടനെയും നല്ലൊരു സിനിമയെയും ഇവർ കാണാതെപോയി എന്നതാണ് എന്റെ സങ്കടം.’’\nState Film Award 2022\nവിക്രം ജൂലൈ എട്ടിന് ഡിസ്നി ഹോട്ട്സ്റ്റാറിൽ; ടീസർ\nഓസ്കർ അക്കാദമിയിൽ അംഗമായി സൂര്യ; ഇടം നേടിയവരിൽ മലയാളി റിന്റു തോമസും\nഫർഹാൻ അക്തർ എംസിയുവിൽ; വിഡിയോ\nസാഗർ കോവിഡ് ബാധിതനല്ല: മീനയുടെ ഭർത്താവിന്റെ മരണത്തിൽ ഖുശ്ബു\n‘കടുവ’ നീളാൻ കാരണം യഥാർഥ കുറുവച്ചൻ; പരിശോധനയ്ക്ക് സെൻസർ ബോർഡിന് നിർദേശം\nമലയാള സിനിമകള്‍ക്ക് കലക്‌ഷൻ കുറയുന്നു, താൽപര്യം വൻകിട ചിത്രങ്ങൾ: സുരേഷ് കുമാർ അഭിമുഖം\n515vapvchgf11s0t79h54eirq9 https-www-manoramaonline-com-movies-movie-news video-component


Local Body By Election result; bjp win5seat | തദ്ദേശ ഉപതിരഞ്ഞെടുപ്പ്: സീറ്റ് വര്‍ധിപ്പിച്ച് ബിജെപി, പിടിച്ചെടുത്തത് എകെ ആന്‍റണിയുടെ വാര്‍ഡ് - Malayalam Oneindia\n3 min ago രാജ്യസഭയിലെ പ്രതിപക്ഷ പ്രതിഷേധം; ഇന്നലെ നടന്നത് നിര്‍ഭാഗ്യകരമായ സംഭവമെന്ന് വെങ്കയ്യ നായിഡു\nUpdated: Sat, Jun 29, 2019, 9:32 [IST]\nതിരുവനന്തപുരം: 44 തദ്ദേശ സ്വയംഭരണ സ്ഥാപനങ്ങളിലേക്ക് നടന്ന തിരഞ്ഞെടുപ്പിന്‍റെ ഫലം പുറത്തുവന്നപ്പോള് മുന്‍തൂക്കം നിലനിര്‍ത്താന് ഇടതുമുന്നണിക്ക് സാധിച്ചെങ്കിലും നിലിവിലുള്ള വാര്‍ഡുകളുടെ എണ്ണം വര്‍ധിപ്പിക്കാന് കഴിഞ്ഞത് മറ്റ് കക്ഷികള്‍ക്കായിരുന്നു. 44 വാര്‍ഡുകളില് എല്‍ഡിഎഫ്-23, യുഡിഎഫ്-16, ബിജെപി-4 എന്നിങ്ങനെയായിരുന്നു നേരത്തെയുള്ള സീറ്റ് നില. ഫലം പുറത്തുവന്നപ്പോള് സിറ്റിങ് സീറ്റുകള് നിലനിര്‍ത്തിയ ബിജെപി യുഡിഎഫില് നിന്ന് ഒരു സീറ്റ് പിടിച്ചെടുക്കുകയും ചെയ്തു.\nലോക്സഭ തിരഞ്ഞെടുപ്പിലേറ്റ കനത്ത തിരിച്ചടിയില് ഉപതിരഞ്ഞെടുപ്പ് ഫലം ഇടതുപക്ഷത്തിന് ആശ്വാസം പകരുമെങ്കിലും നിലവിലെ വാര്‍ഡുകളുടെ എണ്ണത്തില് കുറവ് സംഭവിച്ചത് ഇടതിന് മാത്രമാണ്. ഒരു യുഡിഎഫ് സീറ്റ് ബിജെപി പിടിച്ചെടുത്തപ്പോള് എല്‍ഡിഎഫില് നിന്ന്9സീറ്റുകള് യുഡിഎഫ് സ്വന്തമാക്കി. മലപ്പുറം ആലിപ്പറമ്പ് പഞ്ചായത്തില് കഴിഞ്ഞ തവണ ലീഗ് വിമതന് വിജയിച്ച സീറ്റും ഇത്തവണ യുഡിഎഫ് തിരിച്ചു പിടിച്ചു. യുഡിഎഫിന്‍റെ എട്ട് സീറ്റുകളാണ് എല്‍ഡിഎഫ് പിടിച്ചെടുത്തത്. തദ്ദേശ ഉപതിരഞ്ഞെടുപ്പിലെ മികച്ച വിജയം മോദിയുടെ നയങ്ങൾക്ക് കേരളത്തിലും സ്വീകാര്യതയും സ്വാധീനവും വർധിക്കുന്നു എന്നതിന്‍റെ സൂചനയാണെന്ന് ബിജെപി അവകാശപ്പെട്ടു. വിശദാംശങ്ങള് ഇങ്ങനെ..\nനരേന്ദ്ര മോദിയുടെ നയങ്ങൾക്ക്\nസംസ്ഥാനത്ത് 13 ജില്ലകളിൽ നടന്ന തദ്ദേശ ഉപതെരഞ്ഞെടുപ്പിൽ ബിജെപി കൈവരിച്ച മികച്ച വിജയം നരേന്ദ്ര മോദിയുടെ നയങ്ങൾക്ക് കേരളത്തിലും സ്വീകാര്യതയും സ്വാധീനവും വർധിക്കുന്നു എന്നത്തിന്റെ സൂചനയാണെന്നാണ് പാർട്ടിയുടെ സംസ്ഥാന അധ്യക്ഷൻ അഡ്വ. പിഎസ് ശ്രീധരൻ പിള്ള പത്രക്കുറിപ്പിലൂടെ അവകാശപ്പെടുന്നത്.\nഎകെ ആന്റണിയുടെ വാര്‍ഡില്\nഏറ്റവും തിളക്കമാർന്ന വിജയം ചേർത്തലയിലേതാണ്. കോൺഗ്രസിന്റെ സമുന്നതനായ നേതാവ് എകെ ആന്റണിയുടെ തറവാട് സ്ഥിതി ചെയ്യുന്ന ചേർത്തല നഗരസഭയുടെ ഇരുപത്തൊമ്പതാം വാർഡാണ് കോൺഗ്രസിൽ നിന്നും ബിജെപി ഇക്കുറി പിടിച്ചെടുത്തത്. ചേർത്തലയിൽ കൂടാതെ കണ്ണൂരിലെ ധർമ്മടം, പാലക്കാട്ടെ മലമ്പുഴ, തിരുവനന്തപുരത്ത് മാറനല്ലൂർ, പഞ്ചായത്തുകളിലും തൊടുപുഴ, നഗരസഭകളിലുമാണ് ബിജെപി സ്ഥാനാർത്ഥികൾ വിജയിച്ചത്.\nസിപിഎമ്മിന്‍റെ ഉരുക്ക് കോട്ടയില്\nസിപിഎമ്മിന്‍റെ ഉരുക്ക് കോട്ടയായ കണ്ണൂർ ധർമ്മടത്തെ കിഴക്കേ പാലയാട് വാർഡാണ് ബിജെപി നിലനിർത്തിയത്. ബിജെപി സ്ഥാനാർത്ഥി ദിവ്യ മികച്ച വിജയം നേടി. 56 വോട്ടിനാണ് ദിവ്യയുടെ ജയം. മുതിർന്ന കോൺഗ്രസ് നേതാവും, മുൻ മുഖ്യമന്ത്രിയുമായ എ കെ ആന്റണിയുടെ തറവാട് ഉൾപ്പെടുന്ന ചേർത്തല നഗരസഭയിലെ 29-ാം വാർഡ് കോൺഗ്രസ്സിൽ നിന്ന് ബിജെപി പിടിച്ചെടുത്തു. ബിജെപി സ്ഥാനാർത്ഥി സുരേഷ് കുമാർ 38 വോട്ടിന്റെ ഭൂരിപക്ഷത്തിനാണ് വിജയിച്ചത്.\nപാലക്കാട്, മലമ്പുഴ പഞ്ചായത്തിലെ കടുക്കാംകുന്ന് ഏഴാം വാർഡിലേക്ക് നടന്ന തെരഞ്ഞെടുപ്പിൽ 55 വോട്ടിന് ബിജെപി സ്ഥാനാർത്ഥി സൗമ്യ സതീഷ് വിജയിച്ചു. ബിജെപി 286 വോട്ട് നേടിയപ്പോൾ സിപിഎം 231 വോട്ടും കോൺഗ്രസ് 142 വോട്ടും നേടി. തൊടുപുഴ നഗരസഭയിലെ 23-ാം വാർഡിലും ബിജെപി വിജയിച്ചു. 429 വോട്ടിന്റെ ഭൂരിപക്ഷത്തിലാണ് മായാ ദിനുവിന്റെ വിജയം.\nഎൽഡിഎഫ് 145 വോട്ട് നേടിയപ്പോൾ യുഡിഎഫിന് 134 വോട്ടുകൾ മാത്രമാണ് ലഭിച്ചത്. ഇടത് വലത് മുന്നണിസ്ഥാനാർത്ഥികൾ നേടിയ ആകെ വോട്ടിനേക്കാൾ വലുതാണ് ബിജെപി സ്ഥാനാർത്ഥിയുടെ ഭൂരിപക്ഷം. തിരുവനന്തപുരം മാറനല്ലൂർ പഞ്ചായത്തിലെ കുഴിവിള വാർഡും ബിജെപി നിലനിർത്തി. ഹേമ ശേഖറാണ് വിജയിച്ചത്. വിജയികളെ ബിജെപി സംസ്ഥാന അധ്യക്ഷൻ അഭിനന്ദിക്കുകയും സമ്മതിദായകരോട് നന്ദിയും പ്രകാശിപ്പിച്ചു\nelection results ldf udf bjp cpm congress തിരഞ്ഞെടുപ്പ് ഫലം യുഡിഎഫ് എൽഡിഎഫ് ബിജെപി സിപിഎം കോൺഗ്രസ്\nLocal Body By Election result; bjp win5seat


ചാനലുകളുടെ റേറ്റിംഗ് ആര്‍ത്തി സംഘട്ടനങ്ങളെ സൃഷ്ടിക്കുന്നു | Life Glint | The Clarity Portal\nHome » സ്ഥിതി-ഗതി » ചാനലുകളുടെ റേറ്റിംഗ് ആര്‍ത്തി സംഘട്ടനങ്ങളെ സൃഷ്ടിക്കുന്നു\nMon, 12-11-2018 04:34:38 PM ;\nപോലീസ് സംവിധാനത്തെിന്റെ സ്വതന്ത്രമായ പ്രവര്‍ത്തനത്തില് ഇടപെടുന്നത് സര്‍ക്കാരിന്റെ ഭാഗത്ത് നിന്ന് പോലും ഉണ്ടാകാന് പാടുള്ളതല്ല. കാരണം അത് നിയമവാഴ്ചയെ തടസ്സപ്പെടുത്തുന്നു. ഭരണഘടന ഉറപ്പ് നല്‍കുന്ന പൗരന്റെ അവകാശങ്ങളും സ്വാതന്ത്ര്യങ്ങളും ലഭ്യമാകണമെങ്കില് നിയമവാഴ്ച ഉണ്ടായേ തീരു. പക്ഷേ പലപ്പോഴും സര്‍ക്കാരിന്റെയും സര്‍ക്കാരിന് നേതൃത്വം നല്‍കുന്ന കക്ഷിയുടെയും ഇങ്കിതങ്ങള്‍ക്കനുസരിച്ച് പോലീസ് മാറുന്ന കാഴ്ച സാധാരണമാണ്.\nസര്‍ക്കാര് പോലും പോലീസിന്റെ സ്വതന്ത്രമായ പ്രവര്‍ത്തനത്തില് ഇടപെടുന്നത് അഭിലഷണീയമല്ലാത്ത സാഹചര്യത്തില്, മറ്റ് ബാഹ്യശക്തികള് അത് ചെയ്യുന്നത് ഒരു കാരണവശാലും ന്യായീകരിക്കുവാന് കഴിയുന്നതല്ല. സാഹചര്യങ്ങളുടെ പ്രത്യേകത മനസ്സിലാക്കി അവിടെ സ്വതന്ത്രമായി തീരുമാനമെടുക്കാനുള്ള ശേഷി പോലീസ് നേതൃത്വത്തിന് കൈവരുമ്പോഴാണ് അത് തങ്ങളില് അര്‍പ്പിതമായിരിക്കുന്ന ദൗത്യത്തിലേക്കുയരുക. അത്തരത്തില് ഒരു സന്ദര്‍ഭമായിരുന്നു ശബരിമലയില് ചിത്തിരആട്ട ആഘോഷ വേളയില് കണ്ടത്. അമ്പത് വയസ്സിന് താഴെയുള്ള സ്ത്രീ മലകയറിയെന്ന സംശയത്തിന്റെ അടിസ്ഥാനത്തില് സന്നിധാനത്ത് സംഘര്‍ഷം രൂപപ്പെട്ടപ്പോള് ആര്.എസ്.എസ് നേതാവ് വത്സന് തില്ലങ്കേരിയെ ഉപയോഗിച്ചുകൊണ്ട് പോലീസ് അക്രമാസക്തമായേക്കാവുന്ന ജനക്കൂട്ടത്തെ ശാന്തരാക്കി. ഒരു തുള്ളി ചോരപോലും വീഴാതെ അവിടെ ഉരുണ്ട് കൂടിയ സംഘര്‍ഷത്തെ ഒഴിവാക്കിയതിന് കേരളാ പോലീസിനെ അങ്ങേയറ്റം ശ്ലാഘിക്കേണ്ടതാണ്.\nജനക്കൂട്ടം എവിടെയായാലും അത് ഭ്രാന്തമായ രീതിലാവും പെരുമാറുക. ഇവിടെ മുന്‍കൂട്ടി തയ്യാറെടുപ്പുകളോടെ വന്ന ഒരു സമൂഹമാണ് സംഘര്‍ഷത്തിന് തുടക്കമിട്ടത്. അവര്‍ക്കൊപ്പം, മലചവിട്ടാനെത്തിയ മറ്റുളളവരും ചേരുന്നത് കാണാമായിരുന്നു. ഇതും സൂചിപ്പിക്കുന്നത് ജനക്കൂട്ടത്തിന്റെ സ്വഭാവമാണ്. ആ സന്ദര്‍ഭത്തില് ഒരു നിമിഷം കാര്യങ്ങള് നിയന്ത്രണം വിട്ട് പോയിരുന്നെങ്കില് അവിടെയുണ്ടാകുമായിരുന്ന ദുരന്തം അതിഭീകരമാകുമായിരുന്നു. അത്തരമൊരു സന്ദര്‍ഭത്തെയാണ് തങ്ങളുടെ മൈക്ക് തന്നെ വത്സന് തില്ലങ്കേരിക്ക് കൊടുത്തുകൊണ്ട് പോലീസ് ഒഴിവാക്കിയത്. പോലീസ് തങ്ങളില് അര്‍പ്പിതമായിരുന്ന ദൗത്യം അവിടെ നിര്‍വഹിക്കുകയായിരുന്നു. പൗരന്റെ ജീവന്റെ ഉറപ്പ് അവിടെ പോലീസ് ഉറപ്പാക്കി ശാന്തമായ അന്തരീക്ഷം സൃഷ്ടിക്കുകയായിരുന്നു. ചില സന്ദര്‍ഭങ്ങളില്, ഏത് സാഹചര്യത്തിലായാലും നേതൃത്വം വഹിക്കുന്നവര്‍ക്ക് അസാധാരണമായ രീതിയില് തീരുമാനമെടുക്കേണ്ടിയും പെരുമാറേണ്ടിയും വരും. അത്തരമൊരു സന്ദര്‍ഭത്തിലാണ് വത്സന് തില്ലങ്കേരിക്ക് പോലീസ് മൈക്ക് കൈമാറിയത്.\nവത്സന് തില്ലങ്കേരിക്ക് പോലീസ് മൈക്ക് കൊടുത്തത് ശരിയാണോ എന്ന് സാങ്കേതികമായി അന്വേഷിച്ചാല് അല്ല എന്നുള്ളത് തന്നെയാണ് ഉത്തരം. എന്നാല് അസാധാരണമായ ഒരു തീരുമാനമെന്ന നിലയില് അത് ന്യായീകരിക്കപ്പെടുന്നു. ചാനലുകളും പ്രതിപക്ഷ നേതാക്കന്മാരും ഈ സംഭവത്തെ സര്‍ക്കാരിനെ ആക്രമിക്കാനുള്ള നല്ല വടിയായി ഉപയോഗിക്കുന്നു. പോലീസിനെയും അത്തരമൊരു തീരുമാനമെടുത്ത പോലീസ് നേതൃത്വത്തെയും ഇകഴ്ത്തിക്കാട്ടുകകൂടി ചെയ്യുകയാണിവിടെ. പോലീസ് എന്നാല് മര്‍ദ്ദന ഉപകരണമാണെന്നുള്ള ചിന്താഗതിയുടെ പിടിയില് നിന്നാണ് ഇത്തരമൊരു വ്യാഖ്യാനമുണ്ടാവാന് കാരണം. ഇത്തരത്തില് ആക്ഷേപിക്കുന്നതിലൂടെ സ്വതന്ത്രമായ അസാധാരണ തീരുമാനങ്ങളെടുക്കുന്നതില് നിന്ന് നേതൃത്വസ്ഥാനങ്ങളിലുള്ള പോലീസ് ഉദ്യോഗസ്ഥരെ ചാനലുകളുടെ അധിക്ഷേപവും പ്രതിപക്ഷ നേതാക്കളുടെ ആക്രമണവും പിന്തിരിപ്പിക്കും. പകരം പോലീസ് സേന പരമ്പരാഗത ശൈലിയില് അവരുടെ ശക്തി പ്രകടമാക്കുന്ന വിധത്തില് പ്രവര്‍ത്തിക്കുന്നതിനായിരിക്കും പ്രേരണയുണ്ടാവുക.\nഏറ്റവുമൊടുവില് പുതിയ വിവാദം വത്സന് തില്ലങ്കേരി കോഴിക്കോട് നടത്തിയ വെളിപ്പെടുത്തലാണ്. ശബരിമലയില് നിയോഗിക്കപ്പെട്ട വനിതാ പോലീസുകാരുടെ ജനന തീയതി പരിശോധിക്കുവാന് തങ്ങള്‍ക്ക് കഴിഞ്ഞു എന്ന തില്ലങ്കേരിയുടെ പ്രസ്താവനയാണ് ചൂട് പിടിച്ച വിവാദത്തിന് കാരണമായിരിക്കുന്നത്. തില്ലങ്കേരി അങ്ങിനെ ആവശ്യപ്പെട്ടതും പോലീസ് അതിന് വഴങ്ങിയതും ന്യായീകരിക്കാവുന്നതല്ല. പക്ഷേ അവിടുത്തെ സാഹചര്യത്തില് പോലീസ് ആ തീരുമാനമെടുത്തതിന്റെ പിന്നിലും സമാധാനം നഷ്ടപ്പെടുത്താതിരിക്കാനുള്ള ആത്മാര്‍ത്ഥമായ ശ്രമത്തെ കാണാന് കഴിയും. അതിന്റെ അര്‍ത്ഥം ശബരിമലയില് വരും ദിവസങ്ങളില് ഇത്തരം ശക്തികള്‍ക്ക് പോലീസ് വഴങ്ങിക്കൊടുക്കണമെന്നല്ല. എന്നാല് ഈ പ്രസ്താവന ചൂട് പിടിപ്പിച്ച് വന് വിവാദമാക്കുന്നതോടെ ശബരിമലിയിലെ സംഘര്‍ഷാവസ്ഥയുടെ സ്‌ഫോടനാത്മതകത വിസ്‌ഫോടനകരമായി വര്‍ദ്ധിക്കുകയാണ്. അവിടെ നിയോഗിക്കപ്പെട്ട പോലീസ് സേനയെ ഇത്തരം തീരുമാനങ്ങളെടുക്കുവാന് നയിച്ച ഘടകം ചാനല് പ്രവര്‍ത്തകര്‍ക്കും പ്രതിപക്ഷ നേതാക്കള്‍ക്കും ബാധകമാണ്. ഈ വിഷയത്തെ കത്തിച്ച് അതിലേക്ക് എണ്ണയൊഴിക്കുമ്പോള് ഓര്‍ക്കേണ്ടത് ശബരിമലയിലെ സമാധാനാന്തരീക്ഷം മെച്ചപ്പെടുത്തുമോ അതോ വഷളാക്കുമോ എന്നുള്ളതാണ്. ഇവിടെ ഒരു പ്രകോപിതമായ ആള്‍ക്കൂട്ടത്തിന്റെ സ്വഭാവം ചാനലുകളും പ്രതിപക്ഷ നേതാക്കളും ഈ വിഷയത്തെ സമീപിക്കുന്നതില് നിന്നും കാണാവുന്നതാണ്. ആള്‍ക്കൂട്ടത്തിനിടയില് തെല്ലും തിരിച്ചറിയപ്പെടാത്ത മുഖമായിരുന്നു ചിത്തിര ആട്ട ദിവസം വരെ ആര്.എസ്.എസ് നേതാവ് വത്സന് തില്ലങ്കേരിയുടേത് ഇപ്പോള് അദ്ദേഹത്തിന്റെ മുഖവും സ്വരവും ഏറ്റവും സുപരിചിതമായ ഒന്നായിരിക്കുന്നു.\nmedia and opposition parties


കടം വാങ്ങി ഓഹരി നിക്ഷേപം നടത്താൻ പോയാൽ ഭാര്യ വായുവിൽ നിർത്തിയേക്കും | Boolokam\n2009 ജനുവരി9ന് 285.59 വില ഉണ്ടായിരുന്ന റിലൈൻസ് ഇൻഡസ്ട്രീസ് ഓഹരികൾ കേവലം ഒര് വർഷം കൊണ്ട് 91.32% ഉയർന്ന് 2010 ജനുവരി 8 ന് 546.38 എന്ന നിലയിൽ എത്തി . സമാന രീതിയിൽ\n2009 ജനുവരി9ന് 285.59 വില ഉണ്ടായിരുന്ന റിലൈൻസ് ഇൻഡസ്ട്രീസ് ഓഹരികൾ കേവലം ഒര് വർഷം കൊണ്ട് 91.32% ഉയർന്ന് 2010 ജനുവരി 8 ന് 546.38 എന്ന നിലയിൽ എത്തി . സമാന രീതിയിൽ റിലൈൻസ് ഇൻഡസ്ട്രീസ് ഓഹരികൾ വരും വർഷങ്ങളിലും ഉയരും എന്ന പ്രതീക്ഷയിൽ ഒരാൾ ഗൾഫിൽ നിന്ന് കുറച്ചുപണം വായ്പ എടുത്തു റിലൈൻസ് ഇൻഡസ്ട്രീസ് ഓഹരികളിൽ നിക്ഷേപിച്ചു.\nഗൾഫിലെ വായ്പ ഗൾഫിലെ വരുമാനം കൊണ്ട് അടച്ചു.5വർഷത്തിന് ശേഷം 2015 ജനുവരി 16 ന് വീട് വയ്ക്കാനായി ഓഹരികൾ വിൽക്കാൻ പോയ പ്രവാസി 430.75 എന്ന എന്ന ഓഹരി വില കണ്ട് ഞെട്ടി. അതായത്5വർഷം കൊണ്ട് നിക്ഷേപം വളർന്നില്ല. എന്ന് മാത്രമല്ല നിക്ഷേപം 22% ത്തോളം ഇടിഞ്ഞിരിക്കുന്നു.\nഓഹരി റിലൈൻസ് ഇൻഡസ്ട്രീസ് അല്ലേ ഇത്തിരി കാത്തിരുന്നാൽ വലിയ ലാഭം ഉറപ്പാണ് എന്ന ബന്ധുവിന്റെ പ്രേരണയിൽ വീണ്ടും ഒര് വർഷം കൂടി കാത്തിരുന്നു. എങ്കിലും 2016 ജനുവരി 8 ൽ ഓഹരികൾ 508.04 എന്ന നിലയിലേക്ക് മാത്രമേ ഉയർന്നുള്ളൂ.\nഅതോടെ ക്ഷമ നശിച്ച ഭാര്യ പ്രവാസി അണ്ണനെ വായുവിൽ നിർത്താൻ തുടങ്ങി. അങ്ങനെ പ്രവാസി അണ്ണൻ ഓഹരി വിറ്റു. അതായത് നീണ്ട6വർഷത്തെ കാത്തിരിപ്പ് കൊണ്ട് നിക്ഷേപം വളർന്നില്ല എന്ന് മാത്രമല്ല 7% നിക്ഷേപ നഷ്ടം ഉണ്ടാകുകയും ചെയ്‌തു.2009 ജനുവരി9ന് 12.92 ആയിരുന്ന വിനിമയ നിരക്ക് 2016 ജനുവരി 1 ന് 17.66 ആയി ഉയർന്നു. അതായത് നമ്മുടെ പ്രവാസി അണ്ണൻ നിക്ഷേപം നടത്താനായി കടം വാങ്ങിയ 25000 സൗദി റിയൽ വെറുതെ ഒര് കുടുക്കയിൽ ഇട്ടു ഗൾഫിൽ സൂക്ഷിച്ചിരുന്നു എങ്കിൽ അദ്ദേഹത്തിന്6വർഷത്തിന് ശേഷം രൂപയുടെ മൂല്യശോഷണം മൂലം 37% ലാഭം കിട്ടുമായിരുന്നു.\n2009 ലെ നിക്ഷേപം കേവലം ഒര് വർഷം കൊണ്ട് 2010 ൽ 91.32% ഉയർന്നത് അമേരിക്കയിൽ സാമ്പത്തിക ഉത്തേജനത്തിന് മുടക്കിയ പണത്തിന്റെ ഒര് പങ്ക് ഇന്ത്യൻ ഓഹരി വിപണിയിലേക്ക് ഒഴുകിയതിനാലാണ്. 2020 ൽ വിപണിയിൽ ഉണ്ടായ കുതിപ്പും സമാന കാരണം കൊണ്ടാണ്.ഉള്ളതിൽ ഒര് പങ്ക് ഓഹരിയിൽ നിക്ഷേപിക്കുന്നത് ഒക്കെ നല്ലതാണ്. എന്നാൽ നിങ്ങൾ നിക്ഷേപം നടത്തുന്ന കമ്പനി എത്ര മികച്ചത് ആണെങ്കിലും, ചിലപ്പോൾ വർഷങ്ങൾ കാത്തിരുന്നാലും വിചാരിച്ച ലാഭം കിട്ടില്ല എന്ന് കൂടി ഓർത്തുവേണം പ്രസ്തുത ഓഹരി നിക്ഷേപം നടത്താൻ. അല്ലാതെ കമ്പനി മികച്ചത് എങ്കിൽ വലിയ ലാഭം ഉറപ്പാണ് എന്ന പ്രതീക്ഷയിൽ കടം വാങ്ങി ഓഹരി നിക്ഷേപം നടത്താൻ പോയാൽ, മിക്കവാറും നിങ്ങളേയും ഈ കഥയിലെ പ്രവാസി അണ്ണനെ പോലെ ഭാര്യ വായുവിൽ നിർത്തും.\nRelated Topics:Ajith Sudevanshare market business


സമയലാഭത്തിനായി പച്ചക്കറി വൃത്തിയാക്കി ഫ്രിഡ്ജില് വെക്കുന്നവരാണോ നിങ്ങള്? എങ്കില് ഇതൊന്നറിഞ്ഞോളു - മലയാളം ന്യൂസ് പോർട്ടൽ\nസമയലാഭത്തിനായി പച്ചക്കറി വൃത്തിയാക്കി ഫ്രിഡ്ജില് വെക്കുന്നവരാണോ നിങ്ങള്? എങ്കില് ഇതൊന്നറിഞ്ഞോളു\nJuly 9, 2019, 3:56 PM\nനമ്മളെപ്പോഴും ദിവസവും കഴിക്കുന്ന ഭക്ഷണങ്ങളില് പരമാവധി പച്ചക്കറികള് ഉള്‍പ്പെടുത്താന് ശ്രദ്ധ പുലര്‍ത്താറുണ്ട്. പച്ചക്കറികള് ആരോഗ്യത്തിന് വേണ്ട പല ഘടകങ്ങളും അടങ്ങിയിരിക്കുന്ന ഭക്ഷ്യവര്‍ഗമാണ്. ചില കാര്യങ്ങള് പ്രത്യേകം ശ്രദ്ധിച്ചില്ലെങ്കില് അവയിലടങ്ങിയിരിക്കുന്ന ഗുണങ്ങള് ചോര്‍ന്നുപോകാന് സാധ്യത കൂടുതലാണ്.\nഅരിഞ്ഞ പച്ചക്കറികള് കഴുകുന്നത് പോഷകങ്ങള് നഷ്ടപ്പെടാന് കാരണമാകുന്നതിനാല്. കഴുകിയതിന് ശേഷം മാത്രം കത്തിയുപയോഗിച്ച് അരിയുക. ഫ്രിഡ്ജിലോ പുറത്തോ ഒന്നും പിന്നീടത്തേക്ക് വേണ്ടി അരിഞ്ഞുകഴിഞ്ഞ പച്ചക്കറികള് സൂക്ഷിച്ചുവയ്ക്കരുത്.\nഒരിക്കല് അരിഞ്ഞുകഴിയുമ്പോള് തന്നെ അവ, വായവുമായി സമ്പര്‍ക്കത്തിലായാതിനാല് പാകം ചെയ്ത് കഴിച്ചാലും അതിന്റെ ഗുണങ്ങള് നഷ്ടമായിക്കഴിഞ്ഞിരിക്കും. വളരെ ചെറിയ കഷ്ടണങ്ങളായി പച്ചക്കറികള് അരിയരുത്. പച്ചക്കറിയുടെ ഗുണങ്ങള് ചോര്‍ന്നുപോകുന്നതിന് ഇതും കാരണമാകും.\nഅതുപോലെ പച്ചക്കറിയുടെ ഗുണങ്ങളെ ഇല്ലാതാക്കാനേ പച്ചക്കറികള് ഒരുപാട് നേരത്തേക്ക് അടുപ്പില് വയ്ക്കുന്നത് വഴി ഉപകരിക്കൂ. പാകം ചെയ്ത് വച്ച പച്ചക്കറികള് എടുത്തുവച്ച്, പിന്നീട് ചൂടാക്കുന്നതും ഒട്ടും ആരോഗ്യകരമല്ല.\nതമിഴ്നാട്ടില് നിന്നും കേരളത്തിലേക്ക് മാരക രാസവസ്തുക്കള് കലര്‍ത്തിയ മത്സ്യങ്ങള് കടത്തുന്നു\nഇത് 94 വയസ്സുള്ള ഗുലാബ് ജി, 200 യാചകര്‍ക്ക് ദിവസവും സൗജന്യ ഭക്ഷണം നല്‍കുന്ന പുണ്യാത്മാവ്


മരക്കാറിന്റെ ഫസ്റ്റ്ലുക്ക് റിലീസ് ചെയ്തു;5ഭാഷകളിൽ 5000 തിയറ്ററുകളുമായി ചിത്രത്തെ കാത്തിരിക്കുന്നത് വമ്പൻ റിലീസ് - Live Newage\nആരാധകര് ആകാംക്ഷയോടെ കാത്തിരിക്കുന്ന ചിത്രം മരക്കാറിന്റെ ഫസ്റ്റ്ലുക്ക് റിലീസ് ചെയ്തു. മോഹന്‍ലാല്-പ്രിയദര്‍ശന് കൂട്ടുകെട്ടിന്റെ മരക്കാര് അറബിക്കടലിന്റെ സിംഹം മാര്‍ച്ച് 26- നാണ് തിയറ്ററുകളിലെത്തുക. വമ്പന് റിലീസാണ് ചിത്രത്തെ കാത്തിരിക്കുന്നത്.\nമരയ്ക്കാറിന് വി.എഫ്.എക്സ് ഒരുക്കുക മാര്‍വെല് സിനിമകള്‍ക്ക് വി.എഫ്.എക്സ് ഒരുക്കിയ അനിബ്രയിന് ആണ്. ലോക സിനിമയിലെ തന്നെ പല വമ്പന് സിനിമകള്‍ക്കും വി എഫ് എക്‌സ് ഒരുക്കിയിട്ടുള്ളവരാണ് അനിബ്രയിന്. കിങ്സ്മെന്, ഗാര്‍ഡിയന് ഓഫ് ഗ്യാലക്‌സി, ഡോക്ടര് സ്ട്രെയിഞ്ച്, നൗ യൂ സീ മീ2എന്നിവ ഇവയില് ചിലത് മാത്രം. ആശിര്‍വാദ് സിനിമാസിന്റെ ബാനറില് ആന്റണി പെരുമ്പാവൂരാണ് നിർമാണം. ഡോക്ടര് റോയ്, സന്തോഷ് ടി കുരുവിള എന്നിവര് സഹനിർമാതാക്കളാണ്.\nവാൾട്ട് ഡിസ്നിയുടെ ആദ്യ വനിത ചെയർമാനായി സൂസൻ അർണോൾഡ്\nജാപ്പനീസ് ചിത്രം റിങ് വാൻഡറിങ്ങിന് സുവർണ മയൂരം\nരാജ്യാന്തര ചലച്ചിത്രമേളയ്ക്ക് ഇന്ന് തുടക്കം; ഇത്തവണ ഒടിടിയിലും ഐഎഫ്എഫ്ഐ കാണാം\n‘മരക്കാർ’ തിയറ്ററിൽ തന്നെ; റിലീസ് ഡിസംബർ 2ന്\n'മരക്കാർ' റിലീസ് ആമസോൺ പ്രൈമിലൂടെ\nമലയാളത്തിൻ്റെ ഒടിടി മെയിൻ സ്ട്രീം ടിവിയ്ക്ക് ജർമ്മൻ പങ്കാളിത്തം\nനിവിന് പോളി ചിത്രം പടവെട്ടിന്റെ നിര്‍മ്മാണ പങ്കാളിയായി യൂഡ്‌ലീ ഫിലിംസ്\nമൾട്ടിപ്ലക്സുകൾ അടക്കം മുഴുവൻ തിയേറ്ററുകളും 25 ന് തന്നെ തുറക്കും


ആധുനിക മലയാളസാഹിത്യത്തിലെ ഒരു ചെറുകഥാകൃത്താണ് ടി. പത്മനാഭൻ. മുഴുവൻ പേര് തിണക്കൽ പത്മനാഭൻ. കഥാസാഹിത്യത്തിന്റെ അനന്തസാധ്യതകൾ മലയാള വായനക്കാരെ ബോധ്യപ്പെടുത്തിയ കഥാകൃത്താണ് ഇദ്ദേഹം എന്നു പറയാം. കവിതയുടെ വരമ്പത്തുകൂടി സഞ്ചരിക്കുന്നവ എന്ന് ഇദ്ദേഹത്തിന്റെ കഥകളെ വിശേഷിപ്പിക്കാറുണ്ട്. ആഖ്യാനത്തിലെ സങ്കീർണതകൾ ഒഴിവാക്കുന്ന കഥാകൃത്താണ് ഇദ്ദേഹം. ഉദാത്തമായ ലാളിത്യം ഇദ്ദേഹത്തിന്റെ കഥകളെ ശ്രദ്ധേയമാക്കുന്നു. 1974-ൽ 'സാക്ഷി' എന്ന കഥാസമാഹാരത്തിന് കേരളസാഹിത്യ അക്കാദമി അവാർഡും 1996-ൽ 'ഗൗരി' എന്ന പുസ്തകത്തിന് കേന്ദ്ര സാഹിത്യ അക്കാദമി അവാർഡും ലഭിച്ചു. എന്നാൽ ഈ പുരസ്കാരങ്ങൾ അവാർഡ് സംവിധാനത്തോടുള്ള എതിർപ്പു മൂലം ഇദ്ദേഹം നിഷേധിച്ചു.\n1931-ൽ കണ്ണൂർ ജില്ലയിലെ പള്ളിക്കുന്നിൽ ജനനം. അച്ഛൻ പുതിയടത്ത് കൃഷ്ണൻ നായർ. അമ്മ ദേവകി എന്ന അമ്മുക്കുട്ടിയമ്മ. ചിറക്കൽ രാജാസ് ഹൈസ്ക്കൂളിലും മംഗലാപുരം ഗവൺമെന്റ് കോളേജിലും പഠനം. കുറച്ചുകൊല്ലം കണ്ണൂരിൽ വക്കീലായി പ്രാക്ടീസ് ചെയ്തു. ശേഷം എഫ്.എ.സി.ടി (FACT) യിൽ ഉദ്യോഗസ്ഥനായിരുന്നു. 1989-ൽ ഡപ്യൂട്ടി ജനറൽ മാനേജരായി റിട്ടയർ ചെയ്തു. കല്ലന്മാർതൊടി ഭാർഗ്ഗവിയാണു അദ്ദേഹത്തിന്റെ പത്നി.\n1948 മുതൽ കഥകളെഴുതുന്നു. ഇന്ത്യയിലെ ഏതാണ്ടെല്ലാ ഭാഷകളിലും കഥകളുടെ തർജ്ജമകൾ വന്നിട്ടുണ്ട്. പ്രകാശം പരത്തുന്ന ഒരു പെൺകുട്ടി എന്ന സമാഹാരം നാഷനൽ ബുക്ക് ട്രസ്റ്റ് 11 ഭാഷകളിൽ തർജ്ജമ ചെയ്ത് പ്രസിദ്ധീകരിക്കുന്നുണ്ട്.നൂറ്റി അറൂപതിൽ പരം കഥകൾ എഴുതിയിട്ടുണ്ട്. ഏറ്റവും പുതിയ കഥ'മരയ '2017 മേയ് 7നുള്ള മാതൃഭൂമി ആഴ്ചപ്പതിപ്പിൽ പ്രസിദ്ധീകരിച്ചു.\n↑ അക്കാദമി ഫെലോഷിപ്പ് സ്വീകരിക്കും; അതിന് കാരണവുമുണ്ട്- ടി.പദ്മനാഭൻ, മാതൃഭൂമി ഓൺലൈൻ\n↑ "കവർസ്റ്റോറി" (ഭാഷ: മലയാളം). മാധ്യമം ആഴ്ചപ്പതിപ്പ് ലക്കം 751. 2012 ജൂലൈ 16. ശേഖരിച്ചത് 2013 മെയ് 09.\n↑ "കവർസ്റ്റോറി" (ഭാഷ: മലയാളം). മാധ്യമം ആഴ്ചപ്പതിപ്പ് ലക്കം 778. 2013 ജനുവരി 21. ശേഖരിച്ചത് 2013 മെയ് 20.\n↑ "കവർസ്റ്റോറി" (ഭാഷ: മലയാളം). മാധ്യമം ആഴ്ചപ്പതിപ്പ് ലക്കം 755. 2012 ഓഗസ്റ്റ് 13. ശേഖരിച്ചത് 2013 മെയ് 11.\n↑ "വായന" (ഭാഷ: മലയാളം). മാധ്യമം ആഴ്ചപ്പതിപ്പ് ലക്കം 708. 2011 സെപ്റ്റംബർ 19. ശേഖരിച്ചത് 2013 മാർച്ച് 24.\nമലയാളം റിസോഴ്സ് സെന്റർ . ഓർഗ്ഗ്\nഹിന്ദു ദിനപ്പത്രത്തിൽ വന്ന ലേഖനം\n"https://ml.wikipedia.org/w/index.php?title=ടി._പത്മനാഭൻ&oldid=2719141" എന്ന താളിൽനിന്നു ശേഖരിച്ചത്\nഈ താൾ അവസാനം തിരുത്തപ്പെട്ടത്: 14:14, 26 ഫെബ്രുവരി 2018.


`കാരുണ്യത്തിന്റെ പ്രവാചകന്’ എന്നാണ് ഖുര്‍ആന് നബി(സ)യെ വിശേഷിപ്പിക്കുന്നത്. ജീവിതത്തിലുടനീളം കാരുണ്യത്തിന്റെ പാഠങ്ങള് നല്‍കുന്നതായിരുന്നു പ്രവാചകന്റെ ജീവിതം. ആരാധനാ വേളകളില്‍പോലും നബി(സ) കാരുണ്യത്തിന്റെ ആവശ്യകത തന്റെ അനുയായികളെ പഠിപ്പിച്ചു. പ്രവാചകന് പഠിപ്പിച്ച അല്ലാഹു കാരുണ്യത്തിന്റെ നിറകുടമാണ്. നാം ഒരു ചാണ് അടുക്കുമ്പോള് തന്നിലേക്ക് ഒരു മുഴം അടുക്കുന്നു അല്ലാഹു. നാം നടന്നടുക്കുമ്പോള് ഓടിയടുക്കുന്നു അല്ലാഹു.\nകാരുണ്യം ആദ്യം കാണിക്കേണ്ടത് തന്നോടുതന്നെയായിരിക്കണമെന്ന് പ്രവാചകന് പഠിപ്പിച്ചു. ഒരാള്‍ക്ക് അയാളോട് കാരുണ്യമില്ലെങ്കില് മറ്റുള്ളവര്‍ക്ക് അതാവശ്യമുണ്ടെന്ന് ബോധ്യം വരില്ല. നോമ്പുകാലത്ത് ഒരു യാത്രാവേളയില് സഹയാത്രികര് വല്ലാതെ വിഷമിക്കുന്നത് പ്രവാചകന്റെ ശ്രദ്ധേയില്‍പെട്ടു. അദ്ദേഹം ഒരു വെള്ളപ്പാത്രം പൊക്കിക്കാണിച്ച് അതില് നിന്നും കുടിച്ചുകൊണ്ട് വ്രതം അവസാനിപ്പിച്ചു. എന്നിട്ടും ചിലര് നോമ്പു മുറിക്കാന് തയ്യാറായില്ല. ഈ വിവരം അറിഞ്ഞപ്പോള് പ്രവാചകന് പറഞ്ഞു: “അവര് കുറ്റവാളികളാണ്. കാരണം അവര് ആരാധനപീഡനമാക്കി മാറ്റുകയാണ്”.\nവിശന്നുകൊണ്ട് നമസ്‌കാരം പോലും വേണ്ടെന്ന് പ്രവാചകന് പറഞ്ഞിട്ടുണ്ട്. ആദ്യം ഭക്ഷണം, പിന്നീട് നമസ്‌കാരം. കാരുണ്യത്തിന്റെയും സ്‌നേഹത്തിന്റെയും വിളനിലമായിരുന്നു പ്രവാചകന്റെ ജീവിതം. അഹങ്കാരത്തിന്റെ ലാഞ്ചനപോലും തിരുമേനിയുടെ പെരുമാറ്റത്തില് കാണാന് കഴിഞ്ഞിരുന്നില്ല. കണ്ടുമുട്ടുമ്പോള് ആദ്യം സലാം പറഞ്ഞിരുന്നത് പ്രവാചകനായിരുന്നു. ഹസ്‌തദാനം ചെയ്‌താല് ഒരിക്കലും പ്രവാചകന് ആദ്യം കൈ പിന്‍വലിച്ചിരുന്നില്ല. തന്നോട് അതിരുകവിഞ്ഞ ആദരവ് പ്രകടിപ്പിക്കല് പ്രവാചകന് വിലക്കിയിരുന്നു. ഒരിക്കല് ഒരാൾ തിരുമേനിയെ കണ്ടമാത്രയില് പേടിച്ചുവിറക്കാന് തുടങ്ങി. “പരിഭ്രമിക്കാതിരിക്കൂ. ഞാന് രാജാവൊന്നുമല്ല. ഉണക്ക മാംസം പാചകം ചെയ്‌ത് കഴിച്ചിരുന്ന ഒരു പാവം ഖുറൈശി വനിതയുടെ മകനാണ് ഞാന്” എന്ന് പറഞ്ഞ് പ്രവാചകന് അയാളെ ആശ്വസിപ്പിച്ചു.\nപ്രവാചകനെ നിരന്തരം ദ്രോഹിച്ചിരുന്നവരുടെ നാശംപോലും പ്രവാചകന് ആഗ്രഹിച്ചിരുന്നില്ല. ശത്രുക്കളുടെ ആക്രമണം മൂലം മക്കാജീവിതം ദുസ്സഹമായപ്പോള് തിരുമേനി(സ) ത്വാഇഫിലെത്തി. അവിടെയും തിരസ്‌കാരവും മര്‍ദനങ്ങളുമായിരുന്നു തിരുമേനിക്ക് അനുഭവിക്കേണ്ടിവന്നത്. ത്വാഇഫ് നിവാസികള് പ്രവാചകനെ കല്ലെറിയുകയും തെമ്മാടികളെവിട്ട് അപമാനിക്കുകയും ചെയ്‌തു. എന്നിട്ടും അവര്‍ക്കുവേണ്ടി പ്രവാചകന് പ്രാര്‍ഥിക്കുകയാണ് ചെയ്‌തത്. “നാഥാ, എന്റെ ജനത വിവരമില്ലാത്തവരാണ്. അവര്‍ക്ക് നീ പൊറുത്തുകൊടുക്കേണമേ. അവരെ നീ സന്മാര്‍ഗത്തിലാക്കേണമേ’'.മനുഷ്യര്‍ക്കുവേണ്ടി തപിക്കുന്നതായിരുന്നു പ്രവാചകന്റെ ഹൃദയം. എന്റെ കണ്ണുകള് ഉറങ്ങുന്നു; എന്റെ ഹൃദയം ഉറങ്ങുന്നില്ല എന്നു പറയാന് പ്രവാചകനെ പ്രേരിപ്പിച്ചത് ഈ സ്‌നേഹമായിരുന്നു.\nഒരിക്കല് പ്രസംഗപീഠത്തില് കയറി പ്രവാചകന് പറഞ്ഞു: “ഞാന് ആരുടെയെങ്കിലും ധനം അപഹരിച്ചിട്ടുണ്ടെങ്കില് ഇതാ എന്റെ ധനം എടുത്തുകൊള്ളുക. ഞാന് ആരെയെങ്കിലും പ്രഹരിച്ചിട്ടുണ്ടെങ്കില് ഇതാ എന്റെ ശരീരം പ്രഹരിച്ചുകൊള്ളുക". കാരുണ്യം മനസ്സില് നിറഞ്ഞ ഒരാള്‍ക്കുമാത്രമേ ഇങ്ങനെ പറായന് കഴിയുകയുള്ളൂ. കാരുണ്യത്തിന് അത്ഭുതങ്ങള് പ്രവര്‍ത്തിക്കാന് കഴിയും. അത് മനുഷ്യഹൃദയത്തില് പരിവര്‍ത്തനങ്ങള് ഉണ്ടാക്കും. പ്രവാചകന് പോകുന്ന വഴിയില് ഒളിച്ചിരുന്നു ചപ്പുചവറുകള് മേലേക്കിട്ട് രസിച്ചിരുന്ന ഒരു ജൂതപ്പെണ്‍കുട്ടിയുടെ കഥ പ്രസിദ്ധമാണല്ലോ. തന്റെ ഈ വീരകൃത്യം മറ്റുള്ളവരോട് പറഞ്ഞ് അവള് ഏറെ അഹങ്കരിക്കുകയും ചെയ്‌തിരുന്നു. തിരുമേനിയുടെ അനുചരര്‍ക്ക് ഇത് ഇഷ്‌ടപ്പെട്ടില്ല. അവളെ ഒരു പാഠം പഠിപ്പിക്കട്ടെയെന്ന് അവര് പ്രവാചകനോട് സമ്മതം ചോദിച്ചു. പ്രവാചകന് സമ്മതിച്ചില്ല. “എനിക്ക് അതുകൊണ്ട് വലിയ പ്രയാസമൊന്നുമില്ല. ആ പെണ്‍കുട്ടിയാണെങ്കില് ഏറെ ആഹ്ലാദിക്കുകയും ചെയ്യുന്നു. ഇതൊക്കെ അല്ലാഹുവിന്റെ പരീക്ഷണമാണ്. സഹിക്കുന്നതിലാണ് അവന്‍രെ പ്രീതിയും പ്രതിഫലവും ഉണ്ടാവുക”.\nപിന്നീട് കുറെ ദിവസത്തേക്ക് അവളുടെ ഉപദ്രവം ഉണ്ടായില്ല. പ്രവാചകന് അവളെക്കുറിച്ച് അന്വേഷിച്ചു. അവള്‍ക്ക് സുഖമില്ലെന്നാണ് അറിയാന് കഴിഞ്ഞത്. സുഖമില്ലാതെ കിടക്കുന്ന അവളെ കാണാന് തിരുമേനി എത്തി. അവള് പരവശയായി വേദന തിന്ന് കിടക്കുകയാണ്. “മകളേ, നിനക്ക് ശരീരം വേദനിക്കുന്നുണ്ട് അല്ലേ? എന്നെ ഉപദ്രവിക്കാന് കഴിയാത്തതില് വിഷമമുണ്ടാകും അല്ലേ? നീ വ്യസനിക്കേണ്ട. ഞാന് ഇതാ. ഇഷ്‌ടമുള്ളതൊക്കെ ചെയ്‌തുകൊള്ളുക”. പ്രവാചകന്റെ വാക്കുകള് അവളെ പശ്ചാത്താപവിവശയാക്കി. അവളും കുടുംബവും സത്യവിശ്വാസത്തിലേക്ക് കടന്നുവരാന് പിന്നെ താമസമുണ്ടായില്ല. അല്ലാഹുവിനെ സ്‌നേഹിച്ച അതേ തീവ്രതയോടെ അല്ലാഹുവിന്റെ സൃഷ്‌ടികളെയും പ്രവാചകന് സ്‌നേഹിച്ചു. മക്കയില് പ്രവാചകനെ സര്‍വശക്തിയുമുപയോഗിച്ച് എതിര്‍ത്തവര്‍ക്കുപോലും ക്ഷാമകാലത്ത് പ്രവാചകന് ഭക്ഷണ സാധനങ്ങള് എത്തിച്ചുകൊടുത്തു. ബദ്‌റില് തടവുകാരായി പിടിക്കപ്പെട്ടവരുടെ നിലവിളികേട്ട മാത്രയില് അവരെ മോചിപ്പിക്കാതെ പ്രവാചകന് ഉറക്കം വന്നില്ല.\nപ്രവാചകനെ നിരന്തരം എതിര്‍ത്തവര് മക്കാ വിജയത്തെ തുടര്‍ന്ന് കീഴടങ്ങിയപ്പോള് എല്ലാവര്‍ക്കും പൊതുമാപ്പ് നല്‍കുകയാണ് ചെയ്‌തത്. മരണം പ്രതീക്ഷിച്ചു നിന്നവര്‍ക്ക് ജീവിതമാണ് തിരിച്ചുകിട്ടിയത്. “നിങ്ങളുടെ മേല് ഒരു പ്രതികാര നടപടിയുമില്ല. നിങ്ങള് സ്വതന്ത്രരാണ്” എന്ന് പറഞ്ഞാണ് അവരെ യാത്രയാക്കിയത്. ശത്രുക്കള്‍ക്കെതിരെ ശാപപ്രാര്‍ഥന നടത്താന് അനുചരര് ആവശ്യപ്പെട്ടപ്പോള് പ്രവാചകന് അതിനു തയ്യാറായില്ല. “അവര് സന്മാര്‍ഗത്തിലേക്ക് വന്നില്ലെങ്കിലും അവരുടെ പിന്‍തലമുറക്കാരില് എനിക്ക് പ്രതീക്ഷയുണ്ട്” എന്നായിരുന്നു പ്രവാചകന് മറുപടി കൊടുത്തത്. മനുഷ്യരോട് മാത്രമല്ല, അല്ലാഹുവിന്റെ സര്‍വസൃഷ്‌ടികളോടും കാരുണ്യം കാണിക്കാന് പ്രവാചകന് തന്റെ അനുയായികളോട് ആവശ്യപ്പെട്ടു. മൃഗങ്ങളുടെ മൃദുലഭാഗങ്ങളില് ചൂടുവയ്‌ക്കുന്നതും കൂടുതല് ഭാരം വലിപ്പിക്കുന്നതും പ്രവാചകന് ഇഷ്‌ടപ്പെട്ടില്ല. മൃഗങ്ങളോടുള്ള പെരുമാറ്റത്തിലും അല്ലാഹുവിനെ ഭയപ്പെടണമെന്ന് തിരുമേനി ഉപദേശിച്ചു.\nഒരിക്കല് ഒരാള് കുറച്ചു പക്ഷിക്കുഞ്ഞുങ്ങളെ പിടിച്ചുകൊണ്ടുവന്നു. അവയുടെ തള്ളപ്പക്ഷി അയാള്‍ക്കുമീതെ പറന്നുവന്ന് കരഞ്ഞു ബഹളം വെയ്‌ക്കുന്നുണ്ടായിരുന്നു. തിരുമേനി ഇത് കണ്ടു.പക്ഷിക്കുഞ്ഞുങ്ങളെ പൂര്‍വസ്ഥാനത്തുതന്നെ കൊണ്ടുപോയി വിടാന് പ്രവാചകന് ആജ്ഞാപിച്ചു. ദാഹിച്ചു വലഞ്ഞ ഒരു പട്ടിക്ക് തന്റെ ചെരുപ്പ് കിണറ്റില് താഴ്‌ത്ത് വെള്ളമെടുത്തു കൊടുത്തതിന്റെ പേരില് പാപങ്ങള് പൊറുത്തുകിട്ടിയ വേശ്യയുടെ കഥ പറഞ്ഞ് സമസൃഷ്‌ടി സ്‌നേഹത്തിന്റെ ആവശ്യകത അനുയായികളെ ബോധ്യപ്പെടുത്തി. മുസ്‌ലിം സൈന്യത്തിന്റെ മക്കാ യാത്രയില് ഒരു പട്ടി വഴിയില് അതിന്റെ കുഞ്ഞുങ്ങളുമായി കിടന്നത് പ്രവാചകന് കണ്ടു. അവരെ ഉപദ്രവിക്കരുതെന്ന് പ്രവാചകന്(സ) തന്റെ അനുയായികള്‍ക്ക് നിര്‍ദേശം കൊടുത്തു. ആ നിര്‍ദേശം നടപ്പില് വരുത്താന് ഒരാളെ സൈന്യം കടന്നുപോകുന്നതുവരെ വഴിയില് നിറുത്തുകയും ചെയ്‌തു.\nകാരുണ്യവാനായ സ്രഷ്‌ടാവിന്റെ കാരുണ്യവാനായ പ്രവാചകനായിരുന്നു താനെന്ന് തിരുമേനി ജീവിതത്തിലൂടെ കാണിച്ചുകൊടുത്തു. ക്രൂതയെ ക്രൂരത കൊണ്ടല്ല, കാരുണ്യംകൊണ്ടാണ് ജയിക്കേണ്ടതെന് പഠിപ്പിച്ചു. കാരുണ്യത്തിന്റെ കൈകള് നീട്ടി ആശ്വസിപ്പിക്കുമ്പോള് ഏത് കഠോര ഹൃദയവും കരുണാദ്രമായിത്തീരുമെന്നും ബോധ്യപ്പെടുത്തി.\nBy അസീസ് അച്ചനമ്പലം @ പുടവ മാസിക\nLabels: കാരുണ്യം മുഹമ്മദ് നബി


ഏറ്റുമാനൂർ മഹാദേവക്ഷേത്രത്തിലെ ഉത്സവത്തിന് തന്ത്രി കണ്ഠര് രാജീവരുടെ മുഖ്യകാർമികത്വത്തിൽ കൊടിയേറ്റുന്നു. മേൽശാന്തി കേശവൻ സത്യേഷ് സമീപം.\nപേരൂർക്കട മാനസികാരോഗ്യ കേന്ദ്രത്തിന്റെ 150ാമത് വാർഷികാഘോഷത്തോടനുബന്ധിച്ച് നടപ്പാക്കുന്ന വിവിധ പദ്ധതികളുടെ ഉദ്‌ഘാടനത്തിന് എത്തിയ മന്ത്രി കെ.കെ. ശൈലജ. വി.കെ. പ്രശാന്ത് എം.എൽ.എ സമീപം.\nകെ.പി.സി.സി ന്യൂനപക്ഷ വകുപ്പിന്റെ ആഭിമുഖ്യത്തിൽ തിരുവനന്തപുരം വൈ.എം.സി.എ ഹാളിൽ നടന്ന കെ.പി.സി.സി ട്രഷറർ കൊച്ചുമുഹമ്മദിന് നൽകിയ സ്വീകരണത്തിൽ പ്രതിപക്ഷ നേതാവ് രമേശ് ചെന്നിത്തല കൊച്ചുമുഹമ്മദിനെ ആദരിക്കുന്നു. കെ.പി.സി.സി പ്രസിഡന്റ് മുല്ലപ്പളളി രാമചന്ദ്രൻ സമീപം.\nപുതുശ്ശേരി കുറുംബ ഭഗവതി ക്ഷേത്രത്തിലെ വെടിയുത്സവത്തോടനുബന്ധിച്ച് നടന്ന എഴുന്നള്ളത്ത്.\nഫെഡറേഷൻ ഓഫ് എൽ.ഐ.സി. ക്ലാസ് വൺ ഓഫീസേഴ്സ് അസോസിയേഷൻ സംഘടിപ്പിച്ച ജനറൽ കൗൺസിൽ മീറ്റിംഗ് തിരുവനന്തപുരത്ത് എൻ.കെ. പ്രേമചന്ദ്രൻ എം.പി ഉദ്ഘാടനം ചെയ്യുന്നു.ഒ. രാജഗോപാൽ എം. എൽ എ, എസ്. രാജ്‌കുമാർ, ആർ. പളനിസ്വാമി, ദീപ ശിവദാസൻ, ബാബുറാവു ഹംറാസ്കർ തുടങ്ങിയവർ സമീപം\nനിയമസഭാ വളപ്പിൽ നെൽകൃഷി നടത്തുന്ന പാടത്ത് വിളഞ്ഞ് നിൽക്കുന്ന കതിരുകൾ പരിപാലിക്കുന്ന സ്‌പീക്കർ പി. ശ്രീരാമകൃഷ്ണൻ. കാർഷിക സർവകലാശാലയിലെ ശ്രേയസ് ഇനത്തിലെ നെൽവിത്തുകളാണ് ഇവിടെ കൃഷി ചെയ്യുന്നത്. ഒരു വിളവെടുപ്പിൽ 16 കിലോ അരി കുത്തിയെടുക്കും. ശ്രീപദ്മനാഭസ്വാമി ക്ഷേത്രത്തിലെ നിറപുറത്തരി ആഘോഷത്തിന് ഇവിടെ വിളയിക്കുന്ന പൊൻകതിരുകൾ നൽകാറുണ്ട്.


വെസ്ലോ കേഡൻസ് ജി ട്രംമില് $ 5.9 സൗജന്യ ഷിപ്പിംഗ് - ഫിറ്റ്നസ് റിബേറ്റ്സ്\nHome » ആമസോൺ » വെസ്ലോ കേഡൻസ് ജി ട്രംമില് $ 5.9 സൌജന്യ ഷിപ്പിങ്\nനവംബർ X Weslo Cadence G 2013 ട്രെഡ്മിൽ വില്പന\nഫിറ്റ്നസ് റിബറ്റുകൾ ആമസോണിൽ നിന്നുള്ള നവംബർ നവംബർ വെസ്ലോ ട്രെഡ്മിൽ വില്പനയ്ക്ക് സമ്മാനിക്കുന്നു\nവെസ്ലോ കാഡൻസ് ജി 5.9 ട്രെഡ്മിൽ $ 299 സൌജന്യ ഷിപ്പിംഗും\nയഥാർത്ഥ ചില്ലറ വിൽപ്പന വില X $ XXX ഈ സേവിംഗ് വെസ്ലോ ഗ്രക്സ് ട്രെഡ്മിൽ വില്പനയിൽ\nവെസ്ലോ കാഡൻസ് ജി 5.9 ട്രെഡ്മിൽ സ്റ്റാറ്റ്സ്:\nപ്രിവൻറ് ഫിറ്റ്നസ് പ്രോഗ്രാമുകൾ\n2.25 HP, 1.5 നിരന്തരമായ ഹോഴ്സ്പവർ ഡ്രൈവ് മോട്ടോർ\nസുഖപ്രദമായ 16 XXNUM- ൽ. ഉപരിതലത്തിൽ പ്രവർത്തിക്കുന്നു\n275 പൌണ്ട്. ഉപയോക്തൃ വെയ്റ്റേജ് ശേഷി\nതയ്യാറാക്കിയ അളവുകൾ: 64L x 29W 55\nജോഗിംഗ് & വാക്കിങ്ങിനായി എൻട്രി ലെവൽ ട്രെഡ്മിൽ അത് മികച്ചതാണ്\n* വെസ്ലോ കാഡൻസ് ജി XXX- ന് വേണ്ടിയുള്ള വില XXX / 299 / 5.9: NEXT: EZ. ഉൽപ്പന്ന വിലയും ലഭ്യതയും സൂചിപ്പിച്ചിരിക്കുന്ന തീയതി / സമയം വരെയുള്ള കൃത്യമായതും മാറ്റത്തിന് വിധേയവുമാണ്. വാങ്ങൽ സമയത്ത് Amazon.com ൽ പ്രദർശിപ്പിക്കുന്ന വിലയും ലഭ്യതയും സംബന്ധിച്ച വിവരങ്ങൾ ഈ ഉൽപ്പന്നത്തിന്റെ വാങ്ങലിന് ബാധകമാകും


1190. Kalank (2019) – Sidy'z World Of Cinema…🎬🎥\n1190. Kalank (2019)\nയഷ് ജോഹറിന്റെ ഒരു ആഗ്രഹം ആയിരുന്നു Kalank ഒരു സിനിമയായി കാണണം എന്നത്. ആ ആഗ്രഹം ബാക്കി നിർത്തി അദ്ദേഹം മരണപ്പെട്ടു.മകനായ കരൺ ജോഹർ ഇന്ന് ആ ആഗ്രഹം നടത്തികൊടുത്തിരിക്കുകയാണ്. ഒരു ലാർജ് സ്കെയിലിൽ തന്നെയാണ് സിനിമ ഒരുക്കിയിരിക്കുന്നത്. Koffee With Karan ഷോയിൽ കരൺ പറഞ്ഞത് പോലെ ബാഹുബലി നേടിയ വിജയം Kalank പോലുള്ള ബിഗ് ബജറ്റ് പീരിയോഡിക്കൽ സിനിമയ്ക്ക് ഊർജം നൽകുന്നു.\n🔥The Good – ഓരോ ഫ്രെയിമും സ്ക്രീൻ ഷോട്ട് എടുത്തു വെയ്ക്കാം,അത്ര മേലെ മനോഹരം. ആർട്ട് വർക്കും സെറ്റ് ഡിസൈനും അഭിനേതാക്കൾ അണിഞ്ഞിരിക്കുന്ന ആഭരണങ്ങളും ഉടയാടകളും അടക്കം എല്ലാം ടോപ് നോച് എന്ന് പറയാം. സീൻ ബൈ സീൻ ബ്രഹ്‌മാണ്ഡ ഫ്രെയിമുകൾ വരുന്നതിനാൽ സ്‌ക്രീനിൽ നിന്നും കണ്ണെടുക്കാൻ സാധിക്കില്ല.\nഛായാഗ്രഹണം കയ്യടി അർഹിക്കുന്ന ഒന്നാണ്. ഓരോ ഫ്രെയിമും ആസ്വദിച്ചു വർക്കു ചെയ്തിരിക്കുന്നു എന്ന് വ്യക്തം. സിനിമയിലെ പാട്ടുകൾ വളരെ മനോഹരം ആയിരുന്നു. തിയേറ്ററിൽ Ghar More Pardesiya വന്നപ്പോൾ കിട്ടിയ ഫീൽ പറഞ്ഞറിയിക്കാൻ പറ്റില്ല. ശ്രേയ ഘോഷാലും വൈശാലിയും മത്സരിച്ചു പാടിയ ആ പാട്ടിന്റെ ചിത്രീകരണവും ഗംഭീരം ആയിരുന്നു. അത് പോലെ Tabah Ho Gaye എന്ന ഗാനത്തിലെ മാധുരിയുടെ ചുവടുകൾ അതിഗംഭീരം ആയിരുന്നു. മുൻചിത്രങ്ങളെ ഓർമപ്പെടുത്തിയാലും ആ പാട്ട് നല്ലൊരു അനുഭവം ആയിരുന്നു. അരിജിത് സിംഗ് പാടിയ ടൈറ്റിൽ ട്രാക്ക് ഇപ്പോഴേ വലിയ ഹിറ്റ് ആണല്ലോ…കൂടുതൽ ഒന്നും പറയേണ്ടതില്ലല്ലോ!\nവലിയ താരനിരയിൽ വരുൺ ധവാൻ ചെറിയ ഗ്രേയ് ഷേഡിൽ വരുന്ന കഥാപാത്രമായി മുന്നിലെത്തി പിന്നീട് ആ കഥാപാത്രത്തിന് വരുന്ന മാറ്റങ്ങളൊക്കെ നന്നായി അവതരിപ്പിച്ചിട്ടുണ്ട്. ആലിയ ആയുള്ള കെമിസ്ട്രി നന്നായിരുന്നു. ആലിയ ഇമോഷണലി ലൗഡ് ആയ കഥാപാത്രത്തെ മിതത്വത്തോടെ ഗംഭീരമാക്കി എന്ന് പറയാം. ആദിത്യ റോയ് കപൂർ,സോനാക്ഷി എന്നിവർ തങ്ങളുടെ വേഷത്തോട് നീതി പുലർത്തി.\nകുനാൽ ഖേമുവിന്റെ പ്രകടഭം വളരെ നന്നായിരുന്നു. സഞ്ജയ് -മാധുരി എന്നിവർക്ക് കാര്യമായി ഒന്നും ചെയ്യാനില്ലാതെ വരുമ്പോൾ കുനാലിന്റെ പ്രകടനം സർപ്രൈസ് ആയിരുന്നു.\n🔥The Bad – വളരെ വളരെ ഔട്ട് ഡേറ്റഡ് ആയ ഒരു തിരക്കഥയാണ് ഈ സിനിമ. ഇമോഷണൽ സീനുകളൊക്കെ ബാലെയെ ഓർമിപ്പിക്കും വിധം ആയിരുന്നു. ചില സംഭാഷണങ്ങൾ ഒക്കെ കേൾക്കുമ്പോൾ തന്നെ അരോചകം തോന്നിയിരുന്നു. സിനിമയുടെ വലിയ നീളം പ്രേക്ഷകനെ ഒരുപാട് മുഷിപ്പിക്കുന്നുണ്ട്.\nഓൾഡ് സ്കൂൾ ലെവലിൽ വരുന്ന കഥ ആയതിനാൽ തന്നെ അടുത്തത് എന്താകും എന്ന് ആർക്കും ഊഹിക്കാൻ പറ്റുന്നുണ്ട്. നായകന്റെ ശരീരപ്രദർശനവും കായികബലവും കാണിക്കാനുള്ള കാളപ്പോരു ഉൾപ്പടെ പല സീനുകളും അനാവശ്യം ആയിരുന്നു.\nസോനാക്ഷിയുടെ കഥാപാത്രത്തിന് കൂടുതൽ ഡെപ്ത് ഉണ്ടായില്ല എന്നതാണ് പ്രധാന നെഗറ്റീവ്. ഈ കഥ മുന്നോട്ടു പോകാനുള്ള കീ ഫാക്ടർ സോനാക്ഷി ആകുമ്പോൾ ആ കഥാപാത്രത്തിന്റെ എക്‌സ്‌പോസിഷൻ കുറഞ്ഞത് തിരക്കഥയുടെ അടിത്തറ തന്നെ ഇളകുന്നു. നായിക ഒരുവന്റെ രണ്ടാം ഭാര്യ ആകാനുള്ള വിവാഹത്തിന് സമ്മതിക്കുന്ന ഡ്രാമ പോർഷൻ ഒക്കെ ബോളിവുഡ് സ്ഥിരം പറഞ്ഞു പറഞ്ഞു നമ്മെ ബോറടിപ്പിച്ച ഐറ്റംസ് തന്നെയാണ്.\nപ്രധാന കഥയിലേക്ക് പലപല സബ്പ്ലോട്ടുകൾ വന്നു ചേരുന്നതിനാൽ ഇടയ്ക്കിടെ നല്ല കട്ട ലാഗിംഗ് ഫീൽ ചെയ്യിക്കുന്നുണ്ട്. സഞ്ജയ് ദത്തിന്റെ കഥാപാത്രത്തിന് കാര്യമായി ഒന്നും ചെയ്യാനില്ല എന്നതും, മാധുരിയുടെ ക്ലിഷേ കഥാപാത്രനിർമിതിയും സിനിമയെ അരോചകമാക്കുന്നുണ്ട്.\nതിരക്കഥയുടെ പേസിങ് മൂലം ഒരു പരിധി കഴിയുമ്പോൾ എത്രയും വേഗം സിനിമ തീർന്നുകിട്ടിയാൽ മതിയെന്ന അവസ്ഥയിൽ നാം എത്തിച്ചേരുന്നു.\n🔥Engaging Factor – സിനിമയുടെ ബ്രഹ്‌മാണ്ഡ ഫ്രെയിമുകൾ നമ്മെ ആകർഷിക്കുന്നുണ്ട്. അതും നോക്കി കുന്തം വിഴുങ്ങിയ പോലെ ഇരുന്നാൽ ഏകദേശം മൂന്ന് മണിക്കൂറിനടുത്ത് പെട്ടെന്ന് പോയിക്കിട്ടും. പാട്ടുകൾ വരുന്ന സീനുകൾ ഒരു ആശ്വാസമാണ്.\n🔥Last Word – ബ്രഹ്മാണ്ഡ സെറ്റും ആർട്ട് വർക്കും വിഷ്വൽ ട്രീറ്റ് എന്ന് തന്നെ പറയാവുന്ന ഛായാഗ്രഹണവും നല്ല പാട്ടുകളും മികച്ച നടീനടന്മാരും അണിയറപ്രവർത്തകരും ഉണ്ടായിട്ടും സിനിമയുടെ കഥ മോശമായാൽ എല്ലാം പോയി എന്നതിന്റെ ഉദാഹരണം. അന്തിപ്പരമ്പരകൾ ഇഷ്ടപ്പെടുന്നവർക്ക് മുൻഗണന.\nPrevious Previous post: 1189. Airaa (2019)\nNext Next post: 1191. Pet Sematary (2019)


Picture : Asian Age\nകുരീപ്പുഴ ശ്രീകുമാറിന്റെ ഉപ്പ എന്ന കവിതയെപ്പറ്റി.\nകുമാരനാശാൻ ‘അച്ഛൻ’ എന്ന പേരിൽ 1912 -ൽ ഒരു കവിത എഴുതിയിട്ടുണ്ട്. 1 പള്ളിക്കൂടം വിട്ടു തുള്ളിച്ചാടി വരുന്ന കുട്ടിയെ മറ്റെല്ലാ ജോലിയും മാറ്റിവച്ച് കൃപാർദ്രമായി നോക്കുകയും ബാലനല്ലെങ്കിലും കുട്ടിയോടൊപ്പം കളിക്കുകയും കുട്ടിയ്ക്കാവശ്യമായ വസ്തുക്കൾ (ജോട്, മുണ്ട്, പുസ്തകം, പന്ത്) വാങ്ങി നൽകുകയും ചെയ്യുന്ന സ്നേഹസമ്പന്നനാണ് കവിതയിലെ അച്ഛൻ. കുട്ടിയ്ക്കും അച്ഛനും തമ്മിൽ സ്വരൂപത്തിൽ സാമ്യമുണ്ട്. വലിപ്പവും മുഖരോമങ്ങളുമാണ് മുഖച്ഛായയിൽ അല്പം വ്യത്യാസം വരുത്തുന്നത്. എന്തു ചോദിച്ചാലും നൽകുന്ന ഉദാരമനഃസ്ഥിതിക്കാരനാണദ്ദേഹം. കുട്ടിയുടെ മുഖം ഏതു ദുഃഖത്തിനിടയിലും അച്ഛനു സന്തോഷം നൽകുന്നു. വീടിനും സ്വത്തിനും അമ്മയ്ക്കും മുകളിലാണ് കുട്ടി. അവർ ഇരു ശരീരമാണെങ്കിലും ഒന്നാണ്. ഇത്തരത്തിൽ പിതൃ-പുത്രബന്ധത്തിന്റെ വൈകാരികതയെ സ്പർശിക്കുന്ന കവിത അവസാന ഖണ്ഡത്തിൽ ഒരു സ്വപ്നമായി മാറുകയാണ് ചെയ്യുന്നത്.\nഅച്ഛനെപ്പറ്റിയുള്ള സങ്കല്പങ്ങളെല്ലാം കൂട്ടുകാരോട് പറയുന്നതായി കുട്ടി സ്വപ്നം കാണുന്ന തരത്തിൽ ആഖ്യാനപരമായ ഒരു ഗതിമാറ്റം ഈ കവിതയ്ക്കുണ്ട്. പക്ഷേ അപ്പോഴും കുമാരനാശാന്റെ യാഥാർത്ഥ്യബോധം അച്ഛന്റെ രൂപത്തിൽ കുട്ടിയുടെ സമീപം വന്ന് അവന്റെ കിനാവുറങ്ങുന്ന ശിരസ്സിനെ തലോടുന്നു. ഈ കവിത രചിക്കുന്ന സമയത്ത് കുമാരനാശാൻ വിവാഹിതനല്ല. 12 വർഷങ്ങൾക്കു ശേഷമാണ് ഈ കവിതയുൾപ്പെട്ട സമാഹാരം ‘വനമാല’ പുറത്തിറങ്ങുന്നത്. 1924 -ൽ. വൈവാഹിക ജീവിതത്തിന്റെ തുടർച്ചയെന്നോണമുള്ള മക്കൾ വാത്സല്യാനുഭൂതിയിൽ അധിഷ്ഠിതമായ വ്യക്തിയനുഭവമല്ല കവിതയ്ക്ക് അടിസ്ഥാനം. മറിച്ച് കരുണാമയനും ഉദാരനും എന്നാൽ ഗംഭീരനുമായ ഒരു പിതൃസ്വരൂപത്തെക്കുറിച്ചുള്ള വിഭാവനയാണ്. അവിടെ വാത്സല്യത്തിനു വിധേയമാവുന്നത് കവി ചേതനതന്നെയാണ്. പിതാവെന്ന സങ്കല്പത്തിന് കൃത്യമായ കമ്മട്ടങ്ങൾ രൂപപ്പെടാതിരുന്ന തായവഴികളുടെ സാമൂഹികസംക്രമണകാലത്താണ് ഈ കവിത രചിക്കപ്പെടുന്നത്. ആ വഴിക്കും സാമൂഹികമായ രക്ഷാകർത്തൃസ്വരൂപങ്ങളെക്കുറിച്ചുള്ള ആലോചനകളെ ഇത് സമ്പന്നമാക്കുന്നുണ്ട്.\n‘തോലുരിച്ചൊരു പോത്തിൻ മുതുകിൽ കുരുക്കുമായാരു നിൽക്കുന്നു പിന്നിൽ! – അച്ഛനോ ആരാച്ചാരോ?’ എന്ന് ‘അമാവാസി’യിൽ (1981) അസ്വസ്ഥപ്പെട്ട ബാലചന്ദ്രൻ ചുള്ളിക്കാട് അച്ഛന്റെ രൂപത്തെ അഭിമുഖം നിർത്തുന്നത് 1992 -ൽ രചിച്ച താതവാക്യത്തിലാണ്. കുറ്റബോധം ഉണ്ടാക്കുകയും ശപിക്കുകയും ചെയ്യുന്ന ഉഗ്രരൂപിയായ നിഴൽ രൂപത്തെ മനസിൽ നിന്ന് എന്നേയ്ക്കുമായി ഉച്ചാടനം ചെയ്യാനുള്ള ആഭിചാരവും കൂടിയായിരുന്നു ചുള്ളിക്കാടിന് ‘താതവാക്യം’ എന്ന കവിത. കരാളരൂപിയായ താതഭൂതം മകനെ അധിക്ഷേപിച്ചും ആക്ഷേപിച്ചും ഇതുവരെ ജീവിച്ച ജീവിതത്തിന്റെ സംക്ഷേപം അവതരിപ്പിച്ചു മറയുമ്പോൾ മാർത്താണ്ഡയാമം വരികയും അബോധ തമസ്സമുദ്രത്തിന്റെ മുകളിൽ പൊന്നിൻ കിരീടം പൊങ്ങുകയും ജീവചൈതന്യപൂർണ്ണമായ ജനിതകനടനം വ്യക്തമാവുകയും ചെയ്തുകൊണ്ട് ഒരു ദുഃസ്വപ്നം അവസാനിക്കുകയാണ്. ഓർമ്മയായോ ബാധയായോ നിന്നുകൊണ്ട് ജീവിതത്തിനുമേൽ രക്ഷപ്പെടാൻ ആവാത്ത വിധത്തിൽ പിടിമുറുക്കുന്ന അനുഭവങ്ങളാണ് ചുള്ളിക്കാടിന്റെ വൈകാരിക തലം.\nകുഞ്ഞിരാമൻ നായരുടേതായാലും (കളിയച്ഛൻ) ഇടശ്ശേരിയുടേതായാലും (പള്ളിക്കൂടത്തിലേക്കു വീണ്ടും) അച്ഛൻ സങ്കല്പങ്ങളിൽ, അവ വളരെ വ്യത്യസ്തമായിരിക്കുമ്പോഴും പ്രബോധനത്തിന്റെ ഒരു ധാര ഒഴുകി നടക്കുന്നതുകാണാം. ‘കളിയച്ഛനി’ൽ ഗുരുവായ അച്ഛന്റെ (ഗുരു എന്ന വാക്കിന് പിതാവെന്നും അർത്ഥം ഉണ്ട്) സാന്നിദ്ധ്യത്തിലാണ് ഭൂതകാലത്തിന്റെ പിഴകൾ മൂളിയൊഴിച്ച്, ശാപവിമുക്തമായ പുതിയൊരു ജീവിതത്തിലേക്ക് കടക്കാൻ ആഖ്യാതാവ് സന്നദ്ധനാവുന്നത്. ‘താതവാക്യ’ത്തിന്റെ മുൻമാതൃക എന്നപോലെ കളിയച്ഛനിൽ ഒട്ടാകെ വീണു കിടക്കുന്നത് കുറ്റബോധത്തിന്റെയും പശ്ചാത്താപത്തിന്റെയും നിഴലാണ്. ആഖ്യാനത്തിന്റെ കോണുകൾക്കൊപ്പം വ്യവഹാരമേഖലകളും രണ്ടു കവിതയിലും തീർത്തും വ്യത്യസ്തമാണെന്ന പ്രത്യേകതയുണ്ട്. ഈ ഇരുണ്ട മാനസികലോകങ്ങളിൽനിന്നും മാറിയാണ് ‘പള്ളിക്കൂടത്തിലേക്കു വീണ്ടു’മെന്ന കവിതയിലെ അച്ഛൻ മുന്നിലെത്തുന്നത്. അദ്ദേഹം കൂടുതൽ ശരിയായ ഒരു ലോകത്തെ തിരിച്ചറിയുന്ന ഒരാളാണ്. ആഖ്യാതാവുമാണ്. കാലപരിണാമത്താൽ ചീത്തയാവാത്ത ഒരാദർശലോകം അദ്ദേഹത്തിലുണ്ട്. അതിനെക്കുറിച്ച് അദ്ദേഹം വാചാലനുമാണ്. എന്നാൽ മാറിയ കാലം ഏറെ സമ്മർദ്ദം പുതുതലമുറയ്ക്കുമേൽ ചെലുത്തുന്നുണ്ടെന്നും അവരെ പിടിച്ചു വയ്ക്കാനോ പരിണാമിയായ കാലത്തോട് മല്ലിടാനോ തനിക്കാവതില്ലെന്നോ നന്നായി അറിയാവുന്ന മനുഷ്യനുമാണ്. അതുകൊണ്ടാണ് തികച്ചും ആധുനികമായ സ്കൂൾ എന്ന സങ്കല്പത്തിൽ നഷ്ടപ്പെടാൻ പോകുന്നതെന്തെല്ലാം എന്ന കാര്യം ചൂണ്ടിക്കാട്ടി മകനുവേണ്ടി അദ്ദേഹം ചിന്താമഗ്നനാവുന്നത്. ഇതുവരെ ചൂണ്ടിക്കാട്ടിയ മറ്റ് ആവിഷ്കാരങ്ങളിലെല്ലാം മകൻ, ഒളിഞ്ഞും തെളിഞ്ഞും വക്താവായിരിക്കുമ്പോൾ ‘പള്ളിക്കൂടത്തിലേക്കു വീണ്ടും’ എന്ന കവിതയിൽ അച്ഛൻതന്നെയാണ് തന്റെ ലോകത്തെപ്പറ്റി വിചാരപ്പെടുന്നത്.\nജനിതകബന്ധങ്ങളിലെ ഊഷ്മളതയെ ഉള്ളറിഞ്ഞ വൈലോപ്പിള്ളിയുടെ പല കവിതകളിലും കൊച്ചുമകനോടുള്ള സവിശേഷമായ വാത്സല്യം കടന്നു വന്നിട്ടുണ്ട്. വാതിലിൽ മുട്ടാൻ പത്രങ്ങളില്ലാത്ത, ഒരു സ്വാതന്ത്ര്യദിനപ്പുലരിയിൽ താളിൽ പിച്ച നടക്കുന്ന കൈയക്ഷരങ്ങളോടുകൂടിയ മകന്റെ എഴുത്തു വായിക്കാനെടുക്കുന്ന അച്ഛനെ ‘ഓണക്കിനാവിൽ’ കാണാം. അദ്ദേഹത്തിന്റെ ‘അച്ഛൻ ‘ എന്ന കവിത, പിതാവിന്റെ സുരക്ഷിതത്വത്തിലും ശ്രദ്ധയിലും വിശ്വാസമർപ്പിച്ചു ഉറങ്ങുന്ന മകനെ മൂന്നുതലങ്ങളിലായി അവതരിപ്പിക്കുന്ന കവിതയാണ്. മഴ പെയ്തു കുളിർന്ന ഒരു രാത്രിയിൽ മകനോടൊപ്പം ഉറങ്ങാൻ കിടക്കുന്ന അച്ഛനാണ് കവിതയിൽ. ഏതു കിളിയാണെന്ന് തിരിച്ചറിയാൻ പറ്റുന്നില്ലെങ്കിലും മുറ്റത്തെ ചെമ്പകശാഖയിൽ ആ രാത്രിയിൽ ഒരു കിളിയച്ഛന്റെ ചോദ്യവും അതിന് അതിന്റെ കുഞ്ഞിന്റെ നേർത്ത മറുപടിയും കവി വ്യക്തമായി ശ്രവിക്കുന്നുണ്ട്. തന്റെ അരികത്ത് അച്ഛന്റെ മാറിൽ കൊച്ചുകൈ പതിപ്പിച്ച് വിശ്വാസമർപ്പിച്ചുറങ്ങുന്ന മകന് തന്റെ ആ സാന്നിദ്ധ്യമല്ലാതെ മറ്റൊരു പുതപ്പും ആവശ്യമില്ലെന്നിടത്തെ പരസ്പരവിശ്വാസത്തിലാണ് കവിതയുടെ ഊന്നൽ. അടുത്ത ഘട്ടത്തിൽ വിശ്വവിശാലവും നിഗൂഢവുമായ മാറിടത്തിൽ വിശ്വാസമർപ്പിച്ച് ഉറങ്ങിയെണീക്കുന്ന കുഞ്ഞായി കവി തന്നെ വിഭാവന ചെയ്യുകയും ചെയ്യുന്നു. വ്യക്തിനിഷ്ഠമായ അനുഭവത്തെ ഭൗതികവും ആത്മീയവുമായ തലത്തിലേക്ക് ഉയർത്തിവച്ച് പരിശോധിക്കുകയാണ് വൈലോപ്പിള്ളി ഈ കവിതയിലും ചെയ്യുന്നത്. പിതാ-പുതൃബന്ധത്തെ അനുസ്യൂതമായ ജീവതാളത്തിന്റെ അടിസ്ഥാനമായി നോക്കിക്കാണുകയാണ് കവി. ശാസകനും ഉഗ്രരൂപിയും കുറ്റബോധ നിർമ്മാതാവുമായ പിതാവിൽനിന്നും തികച്ചും വ്യത്യസ്തമാണ് ഈ പിതൃസങ്കല്പം.\nകാഫ്കയുടെ രചനകളിലെ ഒഴിയാബാധയായിരുന്നു പിതാവായ ഹെർമ്മൻ കാഫ്ക. വ്യക്തിയും സമൂഹവും തമ്മിലും പൗരത്വവും അധികാരവും തമ്മിലുമുള്ള ഇടപെടലുകളുടെ സൂക്ഷ്മവും അപഗ്രഥനാത്മകവുമായ ചിത്രീകരണങ്ങൾക്ക് കാഫ്കയ്ക്ക് വഴിയൊരുക്കിയത്, സ്വസ്ഥമായ ഒരു മാനസികജീവിതത്തിന് ഒരിക്കലും നിർവാഹമില്ലാത്തവിധം ആയുഷ്കാലം മുഴുവൻ എഴുന്നുനിന്ന പിതൃരൂപമാണ്. കേവലമായ വ്യക്തി അനുഭവത്തിൽനിന്ന് മാറി, അച്ഛൻ സ്വരൂപങ്ങൾക്ക് രചനകളിൽ സാമൂഹികമായ അവസ്ഥാന്തരങ്ങളുമായി നീക്കുപോക്കുണ്ടെന്ന പാഠവും കാഫ്കയിൽനിന്നാണ് ധ്വനികളാർജ്ജിക്കുന്നത്. 1919 -ൽ സാനറ്റോറിയത്തിൽവച്ച് കാഫ്ക അച്ഛനായി എഴുതിയ കത്തിൽ (‘എത്രയും പ്രിയപ്പെട്ട അച്ഛന് ’) വാദങ്ങളും എതിർവാദങ്ങളുമായി അദ്ദേഹംതന്നെ തന്റെയുള്ളിലെ അച്ഛനോട് സംവദിക്കുന്നതു കാണാം. തനിക്ക് അച്ഛനെ ഭയമാണെന്ന വിചാരം മനസിൽകൊണ്ടുനടക്കുന്നതെന്തിനെന്ന അച്ഛന്റെ ചോദ്യത്തിനുള്ള മറുപടി തയാറാക്കുകയായിരുന്നു കാഫ്ക. അച്ഛന്റെ സ്വാധീനത്താൽ താൻ കൂടുതൽ ദുർബലനും ഉത്കണ്ഠാകുലനും സംശയാത്മാവും അസ്വസ്ഥനുമായതിനെപ്പറ്റി എഴുതുന്ന കാഫ്ക, ഒരു കൂട്ടുകാരനായി, മാനേജറായി, അമ്മാവനായി, മുത്തശ്ശനായി, അല്പം വിസ്സമ്മതത്തോടെയാണെങ്കിലും അമ്മായിയച്ഛനായും കാണാൻ കഴിയുമായിരുന്ന അച്ഛനെ വിഭാവന ചെയ്യുന്നുണ്ട്.\nസഹോദരന്മാർ ചെറുപ്പത്തിലേ മരിച്ചു പോയതുകൊണ്ടും സഹോദരിമാർ വൈകിയാണ് ജനിച്ചതെന്നതുകൊണ്ടും ഹെർമ്മൻ കാഫ്കയുടെ പ്രബലമായ സാന്നിദ്ധ്യത്തിന്റെ ആഘാതം മുഴുവൻ ഒറ്റയ്ക്ക്, അതിനുള്ള ത്രാണി തീരെയില്ലാതെ താങ്ങേണ്ടിവന്ന, കാഫ്കയുടെ വിലാപമാണ് ഒരു പക്ഷേ കഥയുടെയും എഴുത്തിന്റെയും വ്യവഹാരഘടനകളെ മായ്ചു കളയുന്ന ‘പ്രിയപ്പെട്ട അച്ഛന്’ എന്ന രചനയുടെ കാതൽ. കവിതകളോ കഥകളോപോലെ സർഗാത്മകവ്യവഹാരികളല്ല, കത്തുകൾ. എന്നാൽ എഴുത്തുകാരന്റെ ജീവിതത്തിലെ ആശാവഹമല്ലാത്ത നിഴൽപ്രദേശങ്ങളെ ‘അച്ഛനുള്ള ആത്മനിവേദനങ്ങൾ വ്യക്തമായി വരച്ചു വയ്ക്കുന്നു.\nഅറുപതുകളുടെ തുടക്കത്തിൽ എഴുതുകയും 1965 -ൽ പ്രസിദ്ധീകരിച്ച സമാഹാരത്തിൽ ഉൾപ്പെടുത്തുകയും ചെയ്ത സിൽവിയാ പ്ലാത്തിന്റെ ‘ഡാഡി’ എന്ന കവിതയിലും വ്യക്തിയും സമൂഹവുമായുള്ള സംഘർഷം പിതൃരൂപത്തിലൂടെ ആവിഷ്കരിച്ചിട്ടുണ്ട്. സിൽവിയ പിതാവായ ഓട്ടോപ്ലാത്തിനെക്കുറിച്ചെഴുതിയ കവിതയാണ് ഡാഡി. അബോധാത്മകമായി കവിതയിൽ നാസികളും രക്തം കുടിക്കുന്ന വവ്വാലും ഭർത്താവും അച്ഛൻ ബിംബത്തിൽ നിഴലുവീഴ്ത്തുന്നു. വ്യക്തിജീവിതത്തിന്റെ വിവിധ തുറയിലുള്ള അധികാര രൂപങ്ങൾ ഒരു ബിംബത്തിലേക്ക് സമീകരിക്കപ്പെടുന്നത് ചരിത്രത്തിന്റെ ദയാരാഹിത്യങ്ങൾക്കുള്ള ഉത്തരമെന്ന നിലയ്ക്കുകൂടിയാണെന്ന് ഒരു നിരീക്ഷണമുണ്ട്. (Plath weaves together patriarchal figures –afather, Nazis,avampire,ahusband – and then holds them all accountable for history's horrors. Like "The Colossus," "Daddy" imaginesalarger-than-life patriarchal figure, but here the figure hasadistinctly social, political aspect.)2 വ്യക്തിരൂപങ്ങൾക്ക് സാമൂഹികവും രാഷ്ട്രീയവുമായ മാനങ്ങൾ കൈവരുന്ന ഇടങ്ങളെ ഇതു വ്യക്തമാക്കുന്നുണ്ട്.\nസർഗാത്മക ആവിഷ്കാരങ്ങളിലെ അമ്മ രൂപങ്ങളിലെ ഏറിയ വൈകാരികമായ ഉള്ളടക്കങ്ങൾ പിതൃരൂപങ്ങളിൽ കാണുക പ്രയാസമാണ്.3 പലപ്പോഴും അതു ദുരൂഹമായ സത്തയോ, ശിക്ഷകനോ, പ്രാപ്യമല്ലാത്ത ഭാവനാസ്ഥാനമോ, ഒക്കെയാണ്. നെരൂദയുടെ ഒരു കവിതയിൽ, (‘അച്ഛൻ’) തീവണ്ടി ഓടിക്കുന്നയാളും പച്ചമനുഷ്യനും കഠിനാധ്വാനിയുമായ അച്ഛൻ ഒരിക്കൽ മരണത്തിന്റെ തീവണ്ടി കയറി പോകുന്നതിനെപ്പറ്റി പറയുന്നു. നെരൂദയ്ക്ക്, അച്ഛനെപ്പറ്റിയുള്ള ഓർമ്മകൾ ഉണ്ടാക്കുന്നതുകൊണ്ടാവാം, മഴ നനയുന്ന തീവണ്ടികൾ ലോകത്തിലെ വിഷാദം നിറഞ്ഞ കാഴ്ചയായിരുന്നു. അങ്ങേയറ്റം വ്യക്തിനിഷ്ഠമായിരിക്കുമ്പോഴും നെരൂദയെപ്പോലെയൊരു കവിയ്ക്ക് പുറംലോകത്തിലേക്ക് നോക്കാതിരിക്കാനാവില്ലല്ലോ. ഈ കവിതയിലും രാത്രി തീവണ്ടി നിലയത്തിൽനിന്ന് പരിക്ഷീണനായി മടങ്ങുന്ന അച്ഛനൊപ്പം\nമഴയിൽ തുളച്ചു കേറുന്ന അലയുന്നൊരു രോദനം\nരാത്രിയുടെ വിലാപം’ 4\n– ഇതെല്ലാം കേറി വരുന്നുണ്ട്.\nഅച്ഛനോടൊപ്പം കതകു തള്ളി തുറന്നുവരുന്ന കാറ്റിലും ചുവടുവയ്പ്പിലും കിടുങ്ങുന്ന വീട്, തോക്കുകളുടെ കാസക്കുരയോടെ അടയുന്ന വാതിലുകൾ, കോവണിയുടെ ഞരക്കം, പരിതാപങ്ങളുടെ മുറുമുറുക്കം, പുറത്തെ ഇരുട്ട്, കോരിച്ചൊരിയുന്ന മഴ, കാറ്റിന്റെയും മഴയുടെയും മൽപ്പിടിത്തം – ഇതെല്ലാം ചേർന്നാണ് ആ കവിതയെ വ്യക്തിതലത്തിൽനിന്നുയർത്തി രാഷ്ട്രീയവും സാമൂഹികവുമായ അരക്ഷിതാവസ്ഥയുടെ അന്തരീക്ഷത്തിൽ പ്രതിഷ്ഠിക്കുന്നത്.\nപട്ടാളക്കാരനായ അച്ഛൻ, തന്റെ പ്രവൃത്തികൾക്ക് ബദലായി മകൻ മാറണമെന്ന് ആഗ്രഹം പ്രകടിപ്പിക്കുന്ന ഒരു കവിതയാണ് യഹൂദാ അമിഹായിയുടെ ‘എന്റെ അച്ഛൻ നാലുകൊല്ലം അവരുടെ യുദ്ധം ചെയ്തു’. താൻ യുദ്ധം ചെയ്തു കൊന്നവരെ മകൻ സ്നേഹിക്കണമെന്നും അവരെപ്പോലെ അവൻ മരിക്കാതിരിക്കണമെന്നുമാണ് പിതാവിന്റെ ആഗ്രഹം. അതു നിറവേറ്റാൻ മകൻ നിന്നുകൊടുക്കുന്നില്ല. പിതാവ് കൊന്നൊടുക്കിയ ശത്രുക്കളെ സ്നേഹിക്കാൻ നിൽക്കാതെ അയാളെ നിഷേധിച്ച്, സ്വന്തം യുദ്ധങ്ങൾക്കായി പടിയിറങ്ങുകയാണ് കവിതയിലെ മകൻ. വ്യക്തിബന്ധങ്ങളിലെ ലാളിത്യവും സങ്കീർണ്ണതയും ബാഹ്യതലത്തിലോ ആന്തരതലത്തിലോ കവിതകളിൽ ഒരു വടംവലിയിൽ ഏർപ്പെടുന്നുണ്ട്. ഇതാണ് കുടുംബബന്ധങ്ങളെ ആവിഷ്കരിക്കുന്നതിലെ നിറക്കൂട്ടുകൾ. അച്ഛൻ അടിസ്ഥാനപരമായിതന്നെ സാമൂഹികമായ വിവക്ഷകളുള്ള ബിംബമാണ്. പിതാവിന്റെ കരുത്തും ജ്ഞാനവും തണലാക്കി സാമൂഹികമായ സുരക്ഷ അനുഭവിക്കുന്ന തരം മനോഭാവത്തെയും അതേ ബലത്തെയും അറിവിനെയും വെല്ലുവിളിച്ചുകൊണ്ട് സമൂഹവുമായി ഇടയുന്ന നിഷേധാത്മകവും ആക്രാത്മകവുമായ നിലപാടു കൈക്കൊള്ളുന്നതിനും കവിതകൾക്ക് സാധിക്കും. വ്യക്തികൾക്ക് അധികാരത്തോടുള്ള വൈരുദ്ധ്യാത്മകമായ സമീപനങ്ങൾ അവയുടെ വിശകലനം സാധ്യമാക്കുന്നു. ഒപ്പം നിലനിൽക്കുന്ന മൂന്നാമത്തെ വഴിയാണ്, പിതാവുമായുള്ള ഊഷ്മളമായ ബന്ധത്തെ നിർവചിച്ചുകൊണ്ട് വരും കാലത്തേയ്ക്കുള്ള പ്രതീക്ഷകളെ നിർഭരമാക്കുക എന്നത്. അവയിലെ വൈകാരിക അവസ്ഥകൾ സമൂഹത്തിന്റെ മുന്നിൽ വയ്ക്കുന്ന ഭാവനാത്മക പരിഹാരങ്ങളാണ്. കാലികമായ അസ്വസ്ഥതകളെക്കുറിച്ചുള്ള ഉത്കണ്ഠകൾ പരിണാമവിധേയമായി അരക്ഷിതമായ അവസ്ഥയുടെ അന്തരീക്ഷത്തെ മറച്ചുവച്ച് മറ്റൊന്നിനെ വിഭാവന ചെയ്യാൻ കവിതയിലെ വൈകാരികാന്തരീക്ഷത്തെ സജ്ജമാക്കുന്നു. ഈ പുനഃസൃഷ്ടികൾ ധ്വനിതലങ്ങളുടെ പ്രകമ്പനങ്ങൾകൊണ്ട് രാഷ്ട്രീയവും സാംസ്കാരികവുമായ പാഠങ്ങളെ സംഗ്രഹിക്കുകയും ചെയ്യുന്നു.\nശിക്ഷകൻ, രക്ഷകൻ എന്നീ വൈരുദ്ധ്യങ്ങൾക്കു പുറമേ, കവികളുടെ പിതൃസങ്കല്പങ്ങൾ സ്വകാര്യമായ അനുഭവങ്ങളുടെ കേവലാവിഷ്കാരം എന്നതിനപ്പുറം രചനാപരവും നയപരവുമായ ആശയലോകങ്ങളോടും വ്യക്തമായി കെട്ടുപിണയുന്നു എന്നതിന് ഏതാനും പ്രമാണങ്ങളെങ്കിലും മേൽ ചൂണ്ടിക്കാട്ടിയ കവിതകൾ നൽകുന്നുണ്ട്. ലൂയി സോജ രചിച്ച The Father : Historical, Psychological and Cultural Perspectives (പരിഭാഷ : ഹെൻട്രി മാർട്ടിൻ, 2001 By Brunner- Routledge) എന്ന പുസ്തകത്തിൽ അമ്മയിലൂടെ ജനിതകസവിശേഷതകൾ എന്നപോലെ അച്ഛനിൽനിന്ന് സാംസ്കാരിക മൂലകങ്ങൾ സന്തതികളിലേക്ക് കൈമാറ്റം ചെയ്യപ്പെടുന്നതിനെവച്ച് സന്തതികളിലുള്ള അച്ഛനമ്മമാരുടെ സ്വാധീനത്തെ ഒറ്റവരിയിൽ സംഗ്രഹിച്ചിട്ടുണ്ട്. ഹെറാക്ലീറ്റസിന്റെ ഒരു വാക്യം അതേ പുസ്തകത്തിന്റെ ആറാം അദ്ധ്യായത്തിൽ ആമുഖമായി ലൂയി ഉദ്ധരിക്കുന്നുണ്ട്. പിതാവ്, പിതാവാകുന്നത് മകന്റെ (മകളുടെ) ജനനത്തോടെ ആയതിനാൽ, ആ പിറവിമുഹൂർത്തത്തിൽ അയാൾ അയാളുടെ മകനും (മകളും) ആകുന്നുണ്ടെന്നാണ് ഹെറാക്ലീറ്റസ് പറയുന്നത്. അത് സാംസ്കാരികമായ ജനനമാണ്. പിതാവിനെ വിഭാവന ചെയ്തുകൊണ്ടുള്ള രചനകൾ, സാമൂഹികമായ ഒരാവശ്യത്തെ മുൻനിർത്തിയുള്ള സാംസ്കാരികപ്രവർത്തനമായതുകൊണ്ട് നീഷേ പറഞ്ഞതുപോലെ തന്തയില്ലായ്മകളുടെ പരിഹാരമുഹൂർത്തങ്ങൾ സാക്ഷാത്കരിക്കപ്പെടുകയാണെന്നും മനസിലാക്കേണ്ടതുണ്ട്.5\n2014 -ൽ കുരീപ്പുഴ ശ്രീകുമാർ രചിച്ച ‘ഉപ്പ’ എന്ന കവിതയിയിലെ പിതൃസങ്കല്പവും കവിയും എഴുത്തുകാരനും സാമൂഹികപ്രവർത്തകനും എന്ന നിലയിൽ അദ്ദേഹം എപ്പോഴും കൊണ്ടു നടക്കുന്ന ആദർശലോകത്തെ സാമാന്യവും സവിശേഷവുമായ രീതിയിൽ മുൻനിർത്തുന്ന ബിംബമാണ്. മലയാളത്തിന്റെ കവിതാപാരമ്പര്യത്തിൽ പരതുമ്പോൾ ലഭിക്കുന്ന പിതൃസ്വരൂപങ്ങളുമായി ‘ഉപ്പ’യ്ക്കുള്ള സാമ്യവും വ്യത്യാസവും അതിന്റെ രാഷ്ട്രീയവും സാംസ്കാരികവുമായ ധ്വനികളോളംതന്നെ വേരുകളുള്ളതാണെന്നു മനസിലാക്കാൻ വലിയ പ്രയാസം അനുഭവപ്പെടുകയില്ല. കുരീപ്പുഴയുടെ ഉപ്പ, നിഗ്രഹോൽസുകനായി ശാസകപക്ഷത്തുള്ള ഒരാളല്ല. അതേസമയം കുമാരനാശാനിൽ നിന്ന് വൈലോപ്പിള്ളിവഴി നീളുന്ന ഒരു സങ്കല്പധാരയെ കാലികമായി വിപുലപ്പെടുത്തുന്ന ഘടന കൈയാളുകയും ചെയ്യുന്നുണ്ട്.\nകുരീപ്പുഴയുടെ കവിതകളിൽ അച്ഛൻ ബിംബം അത്ര സാർവത്രികമല്ല. എന്നാൽ ഉപ്പയിലെ പിതാവിന്റെ ഒരു പൂർവരൂപം, ‘അസഹ്യനി’ൽ വ്യക്തമായിത്തന്നെ കാണാം.\nസ്നേഹപൂർവം നിനക്കന്നവും വെള്ളവും\nതേനും തപസ്സും വൈഡൂര്യവും തന്നവൻ’ 6\n- എന്നെഴുതുന്നു കവി. ആഹാരമൂട്ടുക, പരിപാലിക്കുക, സാംസ്കാരികമായ ഈടുവയ്പ്പുകൾ പകർന്നു കൊടുക്കുക, സർഗശക്തിയും ഭൗതികസമ്പത്തും കൈമാറുക തുടങ്ങിയവയിലൂടെ സർവാശ്ലേഷിയായൊരു പിതൃരൂപമായി സഹ്യൻ മാനുഷികഭാവങ്ങളോടെ അതിൽ ഉയർന്നു നിൽക്കുന്നു. എന്നാൽ ഈ കാഴ്ച മറ്റിടങ്ങളിൽ തീരെ അപൂർവമാണ്. ‘ജെസ്സി’യിലെ പാപബോധം, അഗമ്യഗമനത്തെപ്പറ്റിയുള്ള പൗരാണികമായ ഒരു മിത്താണ്. പെൺമക്കൾ, ഉറങ്ങിക്കിടന്ന വൃദ്ധനായ ലോത്തിനെ പ്രാപിച്ച വാർത്തയുണ്ടാക്കിയ കൗമാരഭാരത്തെപ്പറ്റിയാണ് അവിടെയുള്ള സാന്ദർഭികമായ ആശങ്ക. മിത്തിൽ പിതാവെന്ന സ്വരൂപത്തിന് നിർവാഹകത്വം ഇല്ല. ബന്ധമഹത്വം മാത്രമേയുള്ളൂ. മക്കളുടേതാണ് അവിഹിതമായ ചെയ്തി. ‘അമ്മ’ ആദിമാതാവായും വ്യക്തിയായും സഹനമൂർത്തിയായും കടന്നു വരുന്ന ‘മനുഷ്യപ്രദർശന’ത്തിലും (‘പെറ്റമ്മയാണിവൾ, നൂറ്റൊന്നു മക്കളെ തെറ്റാതെ മാർഗം തെളിച്ചു വളർത്തിയോൾ..’) ‘വെളുത്തയുടെ വീടിലു’ (‘പാതിരാപോലെ കറുത്തൊരമ്മ, പേരു വെളുത്ത മനസ്സുപോലെ’) ഒന്നും അത്രത്തന്നെ തീവ്രതയോടെയല്ല പിതൃബിംബങ്ങൾ കടന്നു വരുന്നത്. ‘മനുഷ്യപ്രദർശന’ത്തിലെ പിതൃസൂചകങ്ങളായ ചിത്രങ്ങളിലൊന്ന്, ലോകം പണിതീർത്ത കരിങ്കൂറ്റനായ പെരുംതച്ചന്റെയാണ്. പിന്നൊന്ന് നഗരപിതാവിന്റേതാണ്. ഊർവരമായ ഉത്പാദനത്തിന്റെ പ്രതീകമായി ഗോത്രരാജാവിന്റെ ലിംഗവും അവിടെയുണ്ട്. സർഗാത്മകത, രക്ഷാകർതൃത്ത്വം, ഉത്പാദനശേഷി എന്നീ ജൈവികഗുണങ്ങളുടെ പ്രതീകചിഹ്നങ്ങളായായി പിരിഞ്ഞിരിക്കുകയാണ് പിതാവെന്ന സങ്കല്പം യന്ത്രമനുഷ്യർ വിരാജിക്കുന്ന ഭാവനാലോകത്തിൽ. എന്നാൽ ‘ഉപ്പ’യിലെ പിതാവ് കുരീപ്പുഴയുടെ പിതൃസങ്കല്പങ്ങളിലെ ജൈവികഘടകങ്ങളെ ഉൾക്കൊള്ളുമ്പോൾത്തന്നെ യാഥാർത്ഥ്യങ്ങളുടെ ഭൂമിയിൽ കാലുറപ്പിച്ച ആളാണ്. അദ്ദേഹത്തിന്റെ പരിവേഷം തികച്ചും മാനുഷികവുമാണ്. അന്തരീക്ഷം കാലികവും.\nപുരുഷന് വിശേഷമായ ചില അധികാരസൗകര്യങ്ങൾ നിലനിൽക്കുന്ന സമൂഹമാണ് കേരളത്തിലേത്. സ്ത്രീയെന്ന നിലയ്ക്ക് അമ്മയുടെ വേദനയും സഹനവും കദനവും നിരവധി ആവിഷ്കാരങ്ങൾക്ക് കാരണമായിട്ടുണ്ട്. അതു സ്വാഭാവികവുമാണ്. ഭൗതികമായ അനുഭവരാശികൾക്ക് ഭാവനകൊണ്ട് പരിഹാരം എന്ന നിലയ്ക്കാണ് അത്തരം കവിതകളുടെ വൈകാരികമണ്ഡലങ്ങൾ അനുഭവപരിസരങ്ങളെ നിർവചിക്കുന്നത്. അധികാരത്തിന്റെയും ശാസനയുടെയും ധർമ്മോപദേശത്തിന്റെയും ബിംബവത്കൃതരൂപം എന്ന നിലയ്ക്കുമാത്രമേ അച്ഛൻ രൂപങ്ങൾക്ക് നിലനിൽക്കാൻ പറ്റുകയുള്ളൂ എന്ന പൂർവധാരണയെ പൊളിച്ചു കളയുകയാണ് ‘ഉപ്പ’ പ്രാഥമികമായി ചെയ്യുന്നത്. അച്ഛൻ എന്ന സംസ്കൃതീകൃത രൂപത്തെ ഉപ്പയെന്ന് പ്രാദേശികവും എന്നാൽ മതപരവുമായി പരിവർത്തനം ചെയ്യിക്കുന്നതിലൂടെ അരികുജീവിതങ്ങളുടെ രക്ഷാകർതൃത്ത്വം കൂടി ആ നാമകരണത്തിൽ വിശാലമായ അർത്ഥത്തിൽ വന്നിരിക്കുന്നു. കേവലമായ വ്യക്തി ബന്ധത്തിനപ്പുറത്ത് വർത്തമാനാവസ്ഥയിൽ അരക്ഷിതമായ ഒരു മതസമൂഹത്തിന്, സ്നേഹവാത്സല്യങ്ങൾക്കും പരിചരണങ്ങൾക്കും ഒപ്പം പ്രബോധനത്തിന്റെ താങ്ങുകൂടി നൽകികൊണ്ടാണ് ഉപ്പ എന്ന കവിത രാഷ്ട്രീയം സംസാരിക്കുന്നത്.\nഉപജീവനത്തിനായുള്ള ഉപ്പയുടെ കഠിനമായ ആയോധനത്തിലാണ് കവിതയുടെ ആദ്യഭാഗത്തെ ഊന്നൽ. ‘താതവാക്യ’ത്തിലെ ‘ജനിതക നടനം’ എന്ന സങ്കല്പത്തിന് കനം നൽകുന്ന മട്ടിൽ ഉപ്പയുടെ ജീവിത കഠിനതകൾ അടുത്തതലമുറയിലേക്ക് പകരുന്നതിനെക്കുറിച്ച് സൂചനകൾ കവിത നൽകുന്നു. ‘ഉപ്പ നൽകിയ മുത്തം നെറ്റിയിലെ പാമ്പാ’ണെന്നും ‘മീസാൻ കല്ല് മുദ്രവച്ച വാക്ക് എന്റെ മജ്ജ ഉരുക്കുന്നു’ എന്നും ‘ഉപ്പ ചിന്ത ചെന്തീകൊണ്ട് പൂട്ടിയതാണെന്നടുപ്പെന്നും’ ഉള്ള വരികൾ, തലമുറയിലേക്ക് പകരുന്ന ഉപരിതലസ്പർശിയല്ലാത്തൊരു ജീവിതത്തെപ്പറ്റിയുള്ള ആലോചനകളാണ്. ചെന്തീ പൂട്ടിയ അടുപ്പെന്ന രൂപകം, എരിയുന്ന അനുഭവങ്ങളുടെ പ്രത്യക്ഷങ്ങൾക്കൊപ്പം സംസ്കാരത്തിനു തീറ്റ കൊടുത്ത പാചകത്തെക്കുറിച്ചുള്ള ചരിത്രപരമായ ഓർമ്മകൂടി ഉണർത്തുന്നുണ്ട്. അടുപ്പുപൂട്ടുക എന്ന പ്രക്രിയയെ സ്ത്രീയിൽനിന്ന് പുരുഷനിലേക്ക് മാറുന്നത് ആദർശാത്മകമായിട്ടല്ല, മറിച്ച് അതിന്റെ സാമൂഹികമായ വിവക്ഷകളോടെയാണ്. ഉപ്പ പഠിപ്പിച്ച പാഠങ്ങളുടെ ആകെത്തുകയാണ് കവിതയിലെ ആഖ്യാതാവിന്റെ ജീവിതത്തിന് അർഥം പകരുന്നത്. നേത്രദാനപത്രികയിൽ ഒപ്പുവയ്ക്കുക, ബൈക്കുമുട്ടി പ്ലാസ്റ്ററിട്ടു കിടക്കുക തുടങ്ങി ആധുനിക ജീവിതവുമായി നീക്കുപോക്കുകൾ നടത്തിക്കൊണ്ട് കവിത പഠിപ്പിക്കുന്ന പാഠം, ഉപ്പ ജീവിച്ച ജീവിതത്തിന്റെ ആദർശപാഠംകൂടിയാകുന്നു.\nമതരഹിതനായി ജീവിക്കാനിച്ഛിക്കുകയും അത്തരമൊരു ആദർശലോകം സ്വപ്നം കാണുകയും ചെയ്യുന്ന കുരീപ്പുഴയുടെ ‘ഉപ്പ’ മതേതരത്വത്തിനും മതനിരപേക്ഷതയ്ക്കും ഇടയിലെ നേർത്ത അതിരുവേലിയെപ്പറ്റി ഉറച്ച ബോധമുള്ളയാളാണ്. മദ്രസവിട്ടോടിവന്നു കരഞ്ഞ നാളിൽ ചിത്രപുസ്തകങ്ങൾ കാട്ടിയാണ് മകന്റെ കരച്ചിൽ മാറ്റുന്നത്. അമൂർത്തതയിൽനിന്ന് ബിംബാത്മകലോകത്തിലേക്കുള്ള വഴിമാറ്റം അദ്ദേഹത്തിനു ബാധ്യതയല്ല, പകരം പ്രായോഗികതയാണ്. മതാഖ്യാനത്തിൽ നിന്നുള്ള നന്മകളെ (തേൻ മഴകൾ) മതപരമായ ജഡത്വങ്ങൾ കഴുകിക്കലഞ്ഞ്, കൈകൊടുത്തു സ്വീകരിക്കാൻ അദ്ദേഹം മടിക്കുന്നുമില്ല. മുത്തുനബി പോർക്കഥകൾമാത്രമല്ല, ബുദ്ധന്റെ സന്ദേഹങ്ങളും കൃഷ്ണദൂതും സീതാവ്യഥയും ക്രിസ്തുവിന്റെ സഞ്ചാരവഴികളും മകന് അദ്ദേഹം പകർന്നുകൊടുക്കുകയും ചെയ്യുന്നു. ഈ അർത്ഥത്തിൽ അദ്ദേഹം കവിതയിൽ മതേതരനാണ്, മതനിരപേക്ഷനല്ലെന്നു വ്യക്തം. ജീവിതഭാവങ്ങളുടെ സൂക്ഷ്മമായ തെരെഞ്ഞെടുപ്പുണ്ട് ഈ കഥാഖ്യാനങ്ങളിൽ. അതേസമയം ഇത്തരം ഭൂതകാലാഖ്യാനങ്ങളിൽനിന്ന് എത്തിച്ചേരേണ്ടത് ഭാവനയുടെ വെളിച്ചത്തിലേക്കാണെന്നും കവി കരുതുന്നു. ‘സ്വപ്നസ്വിച്ചിൽ സ്പർശിച്ചെന്നും വെട്ടമിട്ടെന്നുപ്പ’- എന്ന വരി ആ സൂചനയാണ് നൽകുന്നത്.\nകുരീപ്പുഴയുടെ ഉപ്പ, താളാത്മകവും പ്രാസഭംഗിയുള്ളതുമായ ഒരു ശില്പഘടനയെ പിന്തുടരുന്നു. ആഖ്യാതാവിന്റെ നിഷ്കളങ്കതയും ശൈശവവുമാണ് അതിലൂടെ വെളിവാക്കപ്പെടുന്നത്. സ്വന്തം ജീവിതത്തിലാകെ വ്യാപിച്ചു നിൽക്കുന്ന ഒരു വ്യക്തിത്വത്തിന്റെ സാന്നിദ്ധ്യവും അതിനു മുന്നിൽ തന്റെ ചെറുപ്പത്തെയും വ്യഞ്ജിപ്പിക്കാനുള്ള ശ്രമവും ചേർന്ന് കവിതയിലെ പ്രാഥമികമായ തലത്തെ ലാളിത്യവും പ്രാസവും താളാത്മകതയും കൊണ്ട് അലങ്കരിക്കുന്നു. ഇതേ പ്രത്യേകത, സിൽവിയ പ്ലാത്ത് നേഴ്സറിപ്പാട്ടിന്റെയും താളവും പ്രാസഭംഗിയും അവലംബിച്ചുകൊണ്ട് ഡാഡി എന്ന കവിതയിലും പ്രകടമാക്കിയിട്ടുണ്ട്. പിതാവിന്റെ രക്ഷാകർതൃസ്വഭാവത്തെ ഉറപ്പിക്കുന്നതിന് ഈ പ്രത്യേകത സഹായിക്കുന്നുണ്ട്.\nപ്രകൃതിപാഠങ്ങളുടെ തണലാണ് ഉപ്പ എന്ന കവിതയിലെ മറ്റൊരു കൈവഴി. ശവ്വാൽ മേഘം, മൈലാഞ്ചിച്ചെടിയുടെ തണൽ, വിയർപ്പുപ്പു തൂകി ചുവപ്പിച്ച റോസ, ഉജ്ജ്വലപ്രകാശമാർന്ന നക്ഷത്രം, സ്നേഹനദിയുടെപൂക്കര, കണ്ണീരുകൊണ്ടു തീർത്ത മഞ്ഞുതുള്ളി. ഇത്തരം ചിത്രങ്ങളിലൂടെ സുഗന്ധിയായ ഒരു വ്യക്തിത്വത്തിന്റെ കരുതലും തണലും പ്രസരിക്കുന്ന അന്തരീക്ഷം കവിതയുടെ വായനയിൽ അനുഭവിക്കാൻ സാധിക്കുന്നു. മൂർത്തമായ ഒരു വ്യക്ത്യനുഭവമായിട്ടല്ല നിലനിൽക്കുന്നത്. ഉപ്പ കവിതയ്ക്കുള്ളിലെ ഒരു അപരസാന്നിദ്ധ്യംകൂടിയാന്. താൻ ആവാനാഗ്രഹിക്കുന്നതുതന്നെ അനുഭവിക്കാനാഗ്രഹിക്കുന്നു എന്നു വിളിച്ചറിയിക്കുന്ന ഘടന കവിതയ്ക്കുണ്ട്. ഉപ്പയെ അനുസ്മരിക്കുന്ന കുട്ടിയിൽ (വ്യക്തി) അധിഷ്ഠിതമായ പ്രാഥമികതലത്തെ അപ്രസക്തമാക്കിക്കൊണ്ട്, അദ്ധ്വാനം, സഹനം, കാരുണ്യം, നന്മ, പ്രായോഗികത, മതേതരത, കരുതൽ തുടങ്ങിയ മൂല്യങ്ങൾ സമൂഹത്തിൽനിന്ന് ആഗ്രഹിക്കുകയും അതിന്റെ മാർഗദർശകത്വത്തിനായി കൊതിക്കുകയും ചെയ്യുന്ന ഒരു സാമൂഹികസ്വത്വം കവിതയിൽ പ്രകടമായി വെളിപ്പെട്ട് കിടക്കുന്നുണ്ട്. കവിത ആദർശവും രാഷ്ട്രീയവും സംസാരിക്കുന്നത് ആ മേഖലയിൽവച്ചാണ്.\nഉപ്പയുടെ അബോധതലം, കുരീപ്പുഴ എന്ന സാമൂഹികപ്രവർത്തകന്റെ ബോധതലം സത്യസന്ധമായി വെളിപ്പെടുത്തുന്നതുപോലെ, ശ്രേണീബദ്ധമല്ലാത്ത ജനാധിപത്യത്തെയോ മതനിരപേക്ഷതയെയോ അല്ല അടിസ്ഥാനമാക്കുന്നത്, മറിച്ച് രക്ഷാകർത്താവിന്റെ ഉൾവെളിച്ചത്തെയും ആ വലയത്തിനുള്ളിലെ കരുതലിനെയുമാണ്. മതമൂല്യങ്ങളെ കാലഹരണപ്പെട്ടതായി ഉറപ്പിച്ചു പിന്തള്ളുന്ന സ്വഭാവമല്ല കവിതയ്ക്കുള്ളത്. ആ നിലയ്ക്ക് അത് നേരത്തെ വ്യക്തമാക്കിയതുപോലെ മതനിരപേക്ഷവുമല്ല. മതമൂല്യങ്ങളിലെ നന്മകൾ പ്രസരിപ്പിക്കാനാവശ്യമായ അരിപ്പയെന്ന നിലയ്ക്കാണ് ഉപ്പയുടെ പ്രാധാന്യം കവിത ഉറപ്പിക്കുന്നത്. ലോകത്തെ സ്വകീയമായ നിലയിൽ നേരിടാനാവില്ലെന്ന അറിവിൽനിന്നും ഉത്ഭവിക്കുന്നതാണ് പിതാവിന്റെ മാർഗദർശനത്തെ കൊതിക്കുന്ന കവിതയിലെ ശൈശവമനസ്സെന്നത് ഒരു യാഥാർത്ഥ്യമാണ്. പിതാവ് ഇവിടെ കാലികമോ നിത്യമോ ആയ സാന്നിദ്ധ്യമല്ല; ഒരു ഓർമ്മയാണ്. ആധുനികതയുടെ മധ്യാഹ്നത്തിൽ പിതാവിന്റെ സാന്നിദ്ധ്യം സ്വത്വത്തെ അട്ടിമറിക്കുന്ന നിരന്തരമായ അസ്വാസ്ഥ്യമായാണ് കവിതകളിൽ പ്രത്യക്ഷമായതെങ്കിൽ ‘ഉപ്പ’യിൽ അത് ആശ്രയിക്കേണ്ട ഒരു മാതൃകാരൂപമാണ്. തികച്ചും സമകാലികവും വാസ്തവാധിഷ്ഠിതവുമായ കവിതയുടെ പശ്ചാത്തലം എന്തുകൊണ്ട് അത്തരമൊരു രക്ഷാകർത്താവിനെ വിഭാവന ചെയ്യുന്നു എന്നതിന് വരികൾക്കിടയിൽ വായിക്കാവുന്നതരത്തിൽ കവിത ഉത്തരം പാത്തുവെച്ചിരിക്കുന്നു. പിതൃനിർമ്മിതിയെ, സാമൂഹിക നിർമ്മാണത്തിന്റെ ആധാരഘടകം എന്ന നിലയിൽ അവതരിപ്പിച്ചുകൊണ്ടാണ് കുരീപ്പുഴയുടെ ‘ഉപ്പ’യിലെ രാഷ്ട്രീയം കനപ്പെടുന്നത്.\n1. ആശാന്റെയും കാഫ്കയുടെയും മരണം ഒരേ വർഷമാണ് 1924-ൽ.\n3. അമ്മ മരിച്ചപ്പോൾ കുമാരനാശാൻ ‘ഒരു അനുതാപം’ എന്ന പേരിൽ ഒരു കവിത എഴുതിയിരുന്നു.\n4. വി രവികുമാറിന്റെ പരിഭാഷ\n5. ‘പിതാവില്ലാത്ത മനുഷ്യൻ ഒരെണ്ണത്തിനെ കണ്ടു പിടിക്കണം’ എന്നാണ് നീഷേയുടെ പ്രസിദ്ധമായ വാക്യം.\n6. കുരീപ്പുഴ ശ്രീകുമാറിന്റെ കവിതകൾ\n1. ഉപ്പ, കുരീപ്പുഴ ശ്രീകുമാർ ഡിസി ബുക്സ് കോട്ടയം,\n2. കുരീപ്പുഴ ശ്രീകുമാറിന്റെ കവിതകൾ, ഡി സി ബുക്സ്, കോട്ടയം,\n3.THE FATHER: HISTORICAL, PSYCHOLOGICAL, AND CULTURAL PERSPECTIVES\nby LUIGI ZOJA, Translated by Hentry Martin, Brunner- Routledge, 2001\nPosted by വെള്ളെഴുത്ത് at 9:57 PM No comments:\nLabels: കവിത, ഗ്രന്ഥാലോകം, സാഹിത്യം\nചിത്രം : ഫിൽമീ ബീറ്റ്സ്\nലിംഗമാറ്റ ശസ്ത്രക്രിയയ്ക്ക് ലോകത്ത് ആദ്യം വിധേയനായ വ്യക്തിയുടെ യഥാർത്ഥ കഥ എന്ന പരസ്യവുമായാണ് ‘ദ ദാനിഷ് ഗേൾ‘ പ്രദർശനത്തിനെത്തുന്നത്. ഡേവിഡ് എബർഷോഫിന്റെ നോവൽ കഥ ഏറെയും കല്പനാനിർഭരമായിരുന്നു. സിനിമയുടെ സംവിധായകൻ ടോം ഹൂപ്പർ, പക്ഷേ സിനിമയ്ക്ക് യാഥാർത്ഥ്യവുമായി നോവലിനേക്കാൾ ബന്ധമുണ്ടെന്നു തിരുത്തി. 20-കളിൽ കോപ്പൻഹേഗനിൽ നടന്ന സംഭവഗതികളാണെങ്കിലും അവ 2015-ലെ ചലച്ചിത്രത്തിലേക്ക് കടന്നു കയറുമ്പോൾ സ്വാഭാവികമായും അതിനകത്ത് ‘ലിംഗാന്തരതയെ‘ (ട്രാൻസ് സെക്ഷ്വാലിറ്റി) ക്കുറിച്ച് നാളിതുവരെ സമൂഹം ആലോചിച്ചുകൂട്ടിയതും നേടിയെടുത്തതുമായ ആശയഗതികളും ഒപ്പം നടന്നുകയറും. പുരുഷശരീരത്തിനുള്ളിലെ സ്ത്രീയെ എങ്ങനെ ആവിഷ്കരിക്കാമെന്നതായിരുന്നു എയ്നറുടെ/ ലിലിയുടെ പ്രശ്നം. വിഷയം ടോം ഹൂപറിന്റെ കൈകളിൽ ഭദ്രമായിരുന്നു. ബ്രിട്ടീഷ് നടൻ എഡ്ഡി റെഡ്‌മെയ്ൻ എയ്നറെയും ലിലിയെയും അസാധാരണമാംവിധം ആവിഷ്കരിക്കുകയും ചെയ്തു. ലൈംഗികമാറ്റശസ്ത്രക്രിയയെ തുടർന്നുള്ള പ്രശ്നങ്ങളിലാണ് ലിലി എൽബെ മരിക്കുന്നത്. തിരുവനന്തപുരത്തെ ചലച്ചിത്രോൽസവത്തിൽ കാണികളുടെ പ്രശംസ നേടിയ, 2007 -ലെ സ്പാനിഷ് ചിത്രം ‘എക്സ് എക്സ് വൈ‘ അലെക്സ് അൽവാരോ ദ്വന്ദ്വങ്ങളിലൂടെ ‘ലൈംഗികസ്വത്വനിർണ്ണയനം‘ ( എന്താണ് ആണ്, ആരാണ് പെണ്ണ്?) എന്ന പ്രഹേളികാസ്വഭാവമുള്ള വിഷയത്തെ കൈകാര്യം ചെയ്യുന്നതായിരുന്നു. ലൈംഗിക (ഭിന്ന) സ്വത്വം സാമൂഹികമായി സ്വീകാര്യമാകുന്നത് ഏതൊക്കെ പരിണതിയിലാണെന്ന കാര്യം, യാഥാസ്ഥിതികവും ആധുനികവുമായ രണ്ട് കുടുംബങ്ങളെ വച്ചുകൊണ്ടും , അർജ്ജന്റീന പെറു എന്നീ രണ്ട് ലാറ്റിനമേരിക്കൻ ദേശസ്വത്വത്തെ കൂട്ടു പിടിച്ചും സംവിധായിക ലൂസിയ പുയൻസോ ആ സിനിമയിൽ കാര്യമായി ആലോചിക്കുന്നുണ്ട്.\n2018-ൽ ‘ഞാൻ മേരിക്കുട്ടി‘ പുറത്തിറങ്ങുന്നത് ലൈംഗികസ്വത്വത്തെ സംബന്ധിക്കുന്ന നിർണ്ണായകമായ ചിന്തകൾ കേരളീയ സമൂഹത്തിന്റെ പശ്ചാത്തലത്തിൽ കലാപരമായി പങ്കുവയ്ക്കുന്ന സിനിമ എന്ന നിലയ്ക്കൊന്നും അല്ല. മറിച്ച്, ഭിന്നശേഷിക്കാരുടെയും സാമൂഹികമായി താഴ്ന്ന പദവിലുള്ളവരുടെയും അരികുജീവിതത്തെ കരുണാർദ്രമായി നോക്കിക്കാണാനുള്ള ശ്രമം എന്ന നിലയ്ക്കാണ്. നമ്മുടെ പ്രതിബദ്ധതാസിനിമകളുടെ ഘടന അത്രയൊക്കെയേ ആഗ്രഹിക്കുന്നുള്ളൂ എന്നതാണ് സത്യം. കലാരൂപങ്ങളെ സംബന്ധിച്ച് അപകടകരമായ കാര്യം, ഇത്തരം പ്രത്യക്ഷമായ സന്ദേശങ്ങൾ മാത്രം മതി ഒരു ചലച്ചിത്രത്തിന് സാമൂഹികാംഗീകാരം കിട്ടാനെന്നതാണ്. സമൂഹത്തിന്റെ അവബോധത്തെയോ സൗന്ദര്യബോധത്തെയോ ഒരു തരത്തിലും നേരിട്ടുള്ള പ്രതിബദ്ധതാസന്ദേശങ്ങളും വൈകാരിക അവതരണങ്ങളും സഹായിക്കില്ല. എന്നിട്ടു വേണമല്ലോ ഉയർത്താൻ. അങ്ങനെയായിരുന്നെങ്കിൽ ഓരോ സിനിമയ്ക്കും തുടക്കത്തിലും ഇടവേളകളിലുമായി ഈരണ്ടു പ്രാവശ്യം വീതം കാണിച്ചു പോരുന്ന ‘ദ്രാവിഡ് പുകവലി വിരുദ്ധ സന്ദേശം‘ മാത്രംകൊണ്ടുതന്നെ നമ്മുടെ അവബോധശേഷി വല്ലാതെ ഉയരുമായിരുന്നു. മറിച്ചാണ് അനുഭവം.\nഡാനിഷ് ഗേളിലെ ഒരു സംഭാഷണത്തിലുള്ളതുപോലെ, തന്റെയുള്ളിലെ മറ്റൊരു സ്വത്വത്തെ പുറത്തെടുക്കാൻ വെമ്പുന്ന ഒരാളായി, തന്നെ മനശ്ശാസ്ത്രജ്ഞരുടെ മുന്നിൽ ജയസൂര്യ സിനിമയുടെ ആദ്യം അവതരിപ്പിക്കുന്നുണ്ട്. തെറ്റിദ്ധാരണയുടെയും ഭൂരിപക്ഷാധികാരത്തിന്റെയും ഫലമായി പീഡനങ്ങൾ നാളിതുവരെ അനുഭവിച്ചു വന്ന ഒരു സമൂഹത്തിന്റെ പ്രതിനിധിയാണ് മേരിക്കുട്ടി. സാമ്പത്തികമ്പോലുമല്ല സാമൂഹിക അംഗീകരത്തിന്റെ മാനദണ്ഡം എന്നും അത് യൂണിഫോമിലുള്ള അധികാരമാണെന്നുമാണ് സിനിമയുടെ ഒറ്റവരി പ്രമേയം. പെട്ടെന്ന് ശരിയെന്നു തോന്നുന്ന ഈ നിലപാട് സത്യത്തിൽ തട്ടിക്കൂട്ടിയെടുത്തതാണ്. അദ്ധ്യാപിക, അച്ചാണി, അരയന്നങ്ങളുടെ വീട് തുടങ്ങി നിരവധി സിനിമകളിൽ നാം കണ്ടു പരിചയിച്ച ‘കുടുംബത്തിലെ ത്യാഗം‘ എന്ന സന്മനസ്= സമാധാനം ഘടനയിലാണ്. ‘ഇര നായകന്റെ/നായികയുടെ‘ ത്യാഗത്തിലും സഹനത്തിലും കെട്ടിപ്പൊക്കുന്ന നൂറ്റൊന്നാവർത്തിച്ച സംഗതിമാത്രമാണിത്. ഇരകളെ സന്ദിഗ്ദ്ധഘട്ടത്തിൽ സഹായിക്കാൻ ‘രക്ഷാകർത്താക്കളും‘ സമയാസമയം ഇമ്മാതിരി സിനിമകളിൽ പ്രത്യക്ഷപ്പെടുമെന്നതും ഓർക്കേണ്ട കാര്യമാണ്. ഇരയാണെങ്കിലും പ്രോട്ടഗോണിസ്റ്റ് സർവകലാവല്ലഭയും തന്നേക്കാൾ ചെറിയവർക്ക് സ്വീകാര്യയുമായിരിക്കും എന്നും കാണാം. വോൾടേജു കൂട്ടാനുള്ള ഗിമ്മിക്കുകൾ - തുണിയുരിഞ്ഞ് പോലീസ് അപമാനിക്കുന്നത്, സാമൂഹിക വിരുദ്ധരുടെ ലൈംഗികച്ചുവയുള്ള കമന്റും കയേറ്റശ്രമവും, ബന്ധുക്കളോട്, ഇത് മറ്റാരോ ആണെന്നു പറഞ്ഞു വീട്ടുകാർ പരിചയപ്പെടുത്തുന്നത്, സ്വന്തം സഹോദരി തള്ളിപ്പറയുന്നതും വിവാഹത്തിനും വരരുതെന്ന് കൈയെടുത്തു കുമ്പിടുന്നതും, അമ്മ സങ്കല്പത്തിന്റെ മഹനീയത, പുതിയ മേമ്പൊടിയായി സ്വതന്ത്രയായ സ്ത്രീയുടെ ബിയറു കുടി.. എല്ലാത്തിനുമൊപ്പം, കഥയുടെ അവസാനം പീഡകരുടെ മനമ്മാറ്റം സംഭവിക്കുന്നതോടെ ശുഭമായി പര്യവസാനിക്കുന്ന നാടകവും. ഇതെല്ലാം എത്രയോ സിനിമകളിൽ വൈകാരിക നാടകങ്ങൾക്കു കൊഴുപ്പുകൂട്ടാൻ 101 ആവർത്തിച്ച മരുന്നുകളാണെന്നോർക്കുക.\nഇതുകൊണ്ട് സംഭവിക്കുന്നത് ഉദ്ദേശ്യത്തിനു നേരെ വിപരീതഫലമാണ്. നാളിതുവരെയുള്ള മലയാളസിനിമയിലെ ഇരയും ത്യാഗിയുമായ പ്രോട്ടഗോണിസ്റ്റുകൾ അനുഭവിച്ച പ്രശ്നങ്ങൾതന്നെയാണ് വിമതലൈംഗികരുടെയും എന്നു വരും ഫലത്തിൽ. അല്ലെങ്കിൽ അത്രത്തോളമേ ആലോചന പോകുന്നുള്ളൂ എന്നാണർത്ഥം. മേരിക്കുട്ടിയുടെ ആധാർ കാർഡിൽ സ്ത്രീയെന്നു എഴുതികിട്ടുന്നതാണ് സിനിമയിലെ വലിയ സംഭവം. കളക്ടർ നൽകുന്നപേര് ‘ഹീറോ‘ എന്നതിനുപകരം ‘ഷീറോ‘ എന്നാണ്. അതും കൃത്യമായി സ്ത്രീ സ്വത്വത്തിലൂന്നുന്നതാണ്. ( ആ പേര് ‘ഹൗ ഓൾഡാർ യു യിലെ സ്ത്രീനായികയ്ക്കും ശരിയാവും) മേരിക്കുട്ടി ഒരു സംഭാഷണത്തിൽ ‘ട്രാൻസ് ജെൻഡർ‘ എന്ന വാക്കിനോടുപോലുമുള്ള വെറുപ്പ് അറിയിക്കുന്നുണ്ട്. പകരം ‘ട്രാൻസ് സെക്ഷ്വൽ‘ എന്ന് പറയണമത്രേ. പറച്ചിലല്ലാതെ സിനിമയിൽ വിശദീകരണമില്ല. മലയാളത്തിൽ രണ്ടിനും വെവ്വേറെ പേരുകളില്ല. ഫിനിഷിലും ജർമ്മനിലും ഒക്കെ അതാണവസ്ഥ. ‘ജെൻഡർ‘ സാഹചര്യങ്ങളാൽ നിർണ്ണയിക്കപ്പെടുന്നതാണ്, സാമൂഹികമാണെന്ന് നമുക്ക് വിശാലമായ അർത്ഥത്തിൽ പറയാം. അതേ സമയം സെക്സ്, ജീവശാസ്ത്രപരമാണ്. രൂപപരമായി ആണായിരുന്നുകൊണ്ട് സ്ത്രീയുടെ ജീവിതം നയിക്കാൻ ആഗ്രഹിക്കുന്നതിനെ, അവരുടെ ലൈംഗികപ്രവണതയെ കണക്കിലെടുത്ത് ‘ട്രാൻസ് സെക്സ്‘ എന്നു വിളിക്കാമെന്നു തോന്നുന്നു. തിരിച്ചും. ഇത്രയും സൂക്ഷ്മവിചാരം ഒരു പ്രമേയത്തിനകത്ത് കടന്നുകൂടുന്നത് നല്ലതാണ്. പക്ഷേ സിനിമയുടെ വിഷയം അതൊന്നുമല്ലല്ലോ. അത് ഊന്നൽ നൽകുന്നത് യൂണിഫോമിനാണ്. അതുവഴി കിട്ടുന്ന വിമത ലൈംഗികതരുടെ സാമൂഹിക അധികാരത്തിനാണ്. ലൈംഗികതയുടെ പ്രശ്നമേ സിനിമയിൽ വരുന്നുമില്ല. (മറ്റുള്ളവരുടെ തോന്നലുകൾ അല്ലാതെ). ഇതേ പ്രശ്നമാണ് സാനിട്ടറി പാഡിൽ എഴുതി വച്ചിരിക്കുന്ന ഞാൻ മേരിക്കുട്ടി എന്ന ശീർഷകത്തിലും ഉള്ളത്. ജീവശാസ്ത്രപരമായി പൂർണ്ണമായും പെണ്ണാകാനാകാത്ത മേരിക്കുട്ടിയ്ക്ക് (കുട്ടിയെ പ്രസവിക്കാനൊക്കുകയില്ലെന്നത് അവരുടെ വാക്യമാണ്) ‘പാഡ്‘ ഒരു വച്ചുകെട്ടാണ്. അപ്പോൾ അത് അവരുടെ ഐഡന്റിറ്റി കാർഡായി മാറുന്നതെങ്ങനെ? വളരെ സൂക്ഷ്മമായി കൈകാര്യം ചെയ്യേണ്ട ഒരു വിഷയത്തെ ഉപരിപ്ലവമായി പരിചരിക്കാൻ ഇറങ്ങിപ്പുറപ്പെട്ടതിന്റെ പ്രശ്നങ്ങളാണ്, എല്ലാം.\nമറ്റൊന്നുകൂടിയുണ്ട്, ലൈംഗികസ്വത്വമാറ്റം നേരിട്ട് പറയാനാവാത്തതിനാൽ മലയാള സിനിമ സ്വീകരിച്ച ചില കൈവഴികളുണ്ട്. അവയിൽ പലതും സാമൂഹികപദവിയെ ഒളിഞ്ഞും തെളിഞ്ഞും ലക്കാക്കുന്നതാണെങ്കിൽ മറ്റു ചിലത് ജീവശാസ്ത്രപരം തന്നെയാകുന്നു. ബാലചന്ദ്രമേനോന്റെ ‘അമ്മയാണെ സത്യത്തിൽ‘ പാർവതി, തോമസാകുന്നു. സത്യൻ അന്തിക്കാടിന്റെ ‘രസതന്ത്ര‘ത്തിൽ കണ്മണി, വേലായുധൻ കുട്ടിയാവുന്നു. ലാൽ ജോസിന്റെ ‘ചാന്തുപൊട്ടി‘ൽ രാധാകൃഷ്ണൻ രാധയാവുന്നു. ജോസ് തോമസിന്റെ ‘മായാമോഹിനി‘യിൽ മോഹനകൃഷ്ണൻ, മായാമോഹിനിയാവുന്നു. ചലച്ചിത്രങ്ങളുടെ അന്ത്യത്തിൽ ലിംഗപരമായ തീർപ്പുകളോടെയാണ് ഈ പ്രച്ഛന്നവേഷങ്ങളെല്ലാം അവസാനിക്കുന്നത്. (ചാന്തുപൊട്ടിലെ രാധാകൃഷ്ണൻ ആണുതന്നെ എന്നുറപ്പിക്കുന്നതുപോലെ) ബാലചന്ദ്രമേനോന്റെ ‘രാധയെന്ന പെൺകുട്ടി‘യും ലാൽ ജോസിന്റെ ‘എൽസമ്മ എന്ന ആൺകുട്ടി‘യും ആൺ -പെൺസ്വത്വപരമായ പ്രശ്നങ്ങളെ സമൂഹത്തിന്റെ സാമാന്യധാരണയുടെ വെളിച്ചത്തിൽ അവതരിപ്പിക്കുന്നവയാണ്. കാലം കഴിയുന്നതോടെയാണ് രൂപപരമായ വ്യക്തത ലൈംഗികസ്വത്വസംഘർഷങ്ങളുടെ ആവിഷ്കാരത്തിനുമേൽ സംവിധായകർക്ക് ഉണ്ടാവുന്നത് എന്നേയുള്ളൂ. നമ്മുടെ കലാസൃഷ്ടികൾ ഭിന്നസ്വത്വങ്ങളുടെ കലക്കത്തെ സാമൂഹികമായും മനശാസ്ത്രപരമായും ആവിഷ്കരിക്കാൻ മുൻപും ശ്രമിച്ചിട്ടുണ്ട്. ഒരു ജനവിഭാഗത്തിന്റെ കലാരൂപങ്ങളിൽ സംസ്കാരം അബോധാത്മകമായി ഇടപെടുന്ന രീതിയാണിത്. വിമതലൈംഗികതയെക്കുറിച്ച് കുറച്ച് വ്യക്തമായ അറിവുകൾപോലും ഇല്ലാതിരുന്ന സമൂഹത്തിന് ആസ്വദിക്കാനാവുന്നവിധത്തിൽ. (തീർച്ചയായും സംവിധായകരുടെ ധാരണക്കുറവിനതിൽ പങ്കില്ലെന്നല്ല..) കാര്യങ്ങൾക്ക് വ്യക്തതയുണ്ടാവുകയും വിദേശ ചലച്ചിത്രങ്ങൾ വഴി ആവിഷ്കാരരീതികൾ തുറന്നുകിട്ടുകയും ചെയ്ത സമകാലത്ത് നിന്നുകൊണ്ടു നോക്കുമ്പോൾ ആ വഴിയ്ക്കും ഒരു പുതുമ ‘എന്റെ മേരിക്കുട്ടിയ്ക്ക്‘ അവകാശപ്പെടാൻ കഴിയുമെന്നു തോന്നുന്നില്ല.\nPosted by വെള്ളെഴുത്ത് at 4:30 PM2comments:\nLabels: ജെൻഡർ, സിനിമ\nമത്താപ്പ് മണി എന്നറിയപ്പെടുന്ന, കെ മണികണ്ഠൻ നായർക്ക്5വയസ്സുണ്ടായിരുന്നപ്പോൾ ഒരിക്കൽ, തിരുവനന്തപുരം ഗവണ്മെന്റ് പ്രസിലെ ഫോർമാനും കരുണാ പ്രിന്റേഴ്സിന്റെ സ്ഥാപകനുമായ അയാളുടെ അച്ഛൻ കരുണാകരൻ നായർ ഇന്ത്യയും റഷ്യയുമായി ആദ്യമായി കേരളത്തിൽ വച്ചു നടന്ന കളി കാണാനായി സ്റ്റേഡിയത്തിൽ കൊണ്ടുപോയി. നീലയും മഞ്ഞയുമായിരുന്നു ഇന്ത്യൻ ടീമിന്റെ വേഷം. റഷ്യക്കാർ ചുവന്ന ജേഴ്സിയിലും വെള്ള ഷോർട്സിലും. റഷ്യക്കാരുടെ കൂട്ടത്തിലുണ്ടായിരുന്ന മീശമുളയ്ക്കാത്ത ഒരു പയ്യനായിരുന്നു അവരുടെ സ്റ്റാർ സ്ട്രൈക്കർ. പേര് സ്ട്രെൽസോ. കളി തുടങ്ങിയപ്പോൾ തന്നെ റഷ്യക്കാർ ചറപറാന്ന് ഗോളടിച്ചു തുടങ്ങി. ഇന്ത്യക്കാർ പന്ത് നടുവിൽകൊണ്ടുവച്ചു കിക്ക് ഓഫ് ചെയ്യുമ്പോഴേക്കും സ്ട്രെൽസോ പന്ത് തട്ടിയെടുത്ത് ഗോളടിക്കും. തോൽവിയുടെ നാണക്കേട് സഹിക്കാനാവാതെ കാണികൾ സ്തബ്ധരായിരിക്കുമ്പോൾ ഷെണ്ണപ്പ എന്ന ഇന്ത്യൻ ഗോളി ബോളുമായി പിന്നെയും ഗോളടിക്കാൻ പെനാലിറ്റി ബോക്സിലെത്തിയ സ്ട്രെൽസോയെ നെഞ്ചിൽ ഇടിച്ചു വീഴ്ത്തി. അവൻ ബോധം കെട്ടു. ഫൈനൽ സ്കോർ. ഇന്ത്യ -0. റഷ്യ - 11. ദയനീയ തോൽവി. പുറമേ ഷെണ്ണപ്പയുടെ കൊടും ചതിയും.\nഇന്ത്യക്കാർ രണ്ടു പ്രാവശ്യം അങ്ങനെ നാണം കെട്ടു. പിറ്റേന്ന് വിഷമം മാറാൻ അച്ഛൻ കരുണാകരൻ, മണികണ്ഠനുമായി ശംഖും മുഖം കടപ്പുറത്തു ചെന്നപ്പോൾ അവിടെയുണ്ട് ഇന്ത്യയെ നാണം കെടുത്തിയ കളിക്കാർ ചിരിച്ചുല്ലസിച്ചുകൊണ്ട്. കളിക്കാരുടെ കൂട്ടത്തിലുണ്ടായിരുന്ന പാപ്പൻ എന്ന മലയാളി, മണിയോട് ചോദിച്ചു : എന്തിനാ ഞങ്ങളെ റാസ്കൽസ് എന്നു വിളിച്ചത്? കളി തോറ്റ സങ്കടത്തിലല്ലേ? അങ്ങനെ സങ്കടപ്പെട്ടിരുന്നാൽ കാര്യങ്ങൾ നടക്കുമോ?\nറഷ്യയോടും അവിടുന്നു വന്ന മീശ മുളയ്ക്കാത്ത ഒരു പയ്യനോടും തോറ്റതിന്റെ നാണക്കേട് ഇന്ത്യൻ കളിക്കാർക്കില്ലാതായതുപോലെയാണ്, അവരുമായുള്ള അഭിമുഖത്തിൽ ഇന്ത്യ തോറ്റതിന്റെയും തോൽപ്പിച്ചവരെ റാസ്കൽസ് എന്നു വിളിച്ചതിന്റെയും നാണക്കേട് മണികണ്ഠൻ നായർക്കും ഇല്ലാതായത്. “നാണം ഭാരമുള്ള വികാരമാണ്. അതില്ലാതായപ്പോൾ എനിക്ക് എവിടെയും പറന്നു നടക്കാമെന്നും എന്തും ചെയ്യാമെന്നും തോന്നി“. എന്ന് അയാൾ മകൾ രമണിക്കുട്ടിയോട് പറയുന്നു. അങ്ങനെ ബുദ്ധനായ മണിയാണ് മൂന്നു തലമുറയിലെ കൗമാരങ്ങളെ ത്രസിപ്പിച്ച മത്താപ്പ് എന്ന അശ്ലീല വാരികയുടെ പത്രാധിപരായി പിന്നീട് മാറിയത്. അശ്ലീലത്തിന്റെ പേരിൽ പോലീസ് കൊണ്ടുപോയപ്പോഴും ഉത്തരേന്ത്യൻ നടിയുടെ അർദ്ധനഗ്നചിത്രം അച്ചടിച്ചതിന്റെ പേരിൽ കോപ്പിറൈറ്റ് പ്രശ്നം വന്നപ്പോഴും അയാൾ തലയിൽ മുണ്ടിടാതെ നിന്നു.\nഇന്നലെ ഒരു സ്പെയിൻകാരന്റെ പിന്നിൽനിന്നുള്ള തള്ളാണ് റൊണാൾഡോയ്ക്ക് മൂന്നാമത്തെ ഗോളിനുള്ള അവസരം ഉണ്ടാക്കിക്കൊടുത്തത്. ഫ്രീ കിക്കെടുക്കുമ്പോൾ അതിനു മുന്നിൽ പന്തിന്റെ അടിയേൽക്കാൻ കോട്ടപോലെ നിൽക്കുന്ന കളിക്കാർ ഒരു ദുഃഖക്കാഴ്ചയാണല്ലോ എന്നു വിചാരിക്കുമ്പോഴേക്കും അവസാനം നിന്ന വെള്ള ജേഴ്സിക്കാരന്റെ തലയ്ക്കു തൊട്ടു മുകളിലൂടെ (അയാളുടെ തല വെട്ടിയതിന്റെ വിടവിലൂടെ എന്നും പറയാം.. പന്തിനെങ്ങനെ മനസ്സിലായെടേയ്, അയാൾ എടത്തോട്ടു തല വെട്ടിയ്ക്കാൻ പോവുകയാണെന്ന്... !) ഗോൾപോസ്റ്റിന്റെ ഇടത്തേ മൂലയിൽ ചെന്നു തട്ടി വിരാജിച്ചുംകൊണ്ട് അകത്തേയ്ക്ക് ഓടിക്കേറിയൊരു ഗോള്...!!! ഫൗളെന്നു കേൾക്കുമ്പോഴേ ആളുകൾ സ്ഥിരമായി സിദാനെയാണ് ഓർക്കുന്നത്. ഞാനിനി റോണാൾഡോയെയും ഓർക്കും! ഫൗളിന്റെ പേരിൽ കൂടുതലായി ഓർക്കേണ്ട ഒരാളെയാണ് മുകളിൽ സൂചിപ്പിച്ചത്. സ്ട്രെൽസൊ, എഡ്‌വാർഡ് സ്ട്രെൽസോ. ! പക്ഷേ അത് ഗ്രൗണ്ടിലായിരുന്നില്ലെന്നേയുള്ളൂ..\nഫുട്ബോൾ പ്രേമിയായ എൻ എസ് മാധവനെ ‘ഹിഗ്വിറ്റ‘യുടെ പേരിലാണല്ലോ ആളുകൾ കൂടുതലായി വാഴ്ത്തുകയും കുറച്ചുപേർ ഇകഴ്ത്തുകയും ചെയ്തുകൊണ്ടിരിക്കുന്നത്. മുകളിലെഴുതിയ കഥ മാധവന്റെയാണ്. ‘അശ്ലീലവാരിക പത്രാധിപരും രമണിക്കുട്ടിയും‘ എന്നാണ് കഥയുടെ പേര്. അതിലെ കേവലം ഉപകഥമാത്രമാണ് തിരുവനന്തപുരത്ത് നടന്ന രാഷ്ട്രാന്തരീയ മത്സരം. മാധവൻ ബോധപൂർവം പരാമർശിച്ചുപോയ സ്ട്രെൽസോ ഒരു കേവല കഥാപാത്രമല്ല. 1958 ലെ വേൾഡ് കപ്പിൽ പങ്കെടുത്തിരുന്നെങ്കിൽ ഒരു പക്ഷേ അന്ന് 21 വയസ്സുണ്ടായിരുന്ന സ്ട്രെൽസോ ഏറ്റുമുട്ടുക 17 കാരനായ മറ്റൊരു ഇതിഹാസത്തോടായിരുന്നു, പെലെ. അന്നത്തെ സോവ്യറ്റ് ടീമിൽ സ്ട്രെൽസോ ഉണ്ടായിരുന്നില്ല. 1958 മേയിൽ, വേൾഡ് കപ്പിനുള്ള ക്യാമ്പ് നടക്കുന്നിടത്തുനിന്ന് സ്ട്രെൽസോയെ പോലീസ് അറസ്റ്റു ചെയ്തു 12 വർഷത്തേക്ക് കുലാഗിലടച്ചു. മരീന ലബഡേവ എന്ന സ്ത്രീയെ ബലാത്സംഗം ചെയ്തു എന്നായിരുന്നു കേസ്. അതൊരു ഫൗളായിരുന്നെന്ന് ഇരുമ്പു മറയ്ക്കുള്ളിൽ പരതി കുറച്ചു പാശ്ചാത്യ പത്രപ്രവർത്തകർ കണ്ടെത്തിയിട്ടുണ്ട്. സോവിയറ്റ് യൂണിയനിലെ ഏക പോളിറ്റ് ബ്യൂറോ വനിതാ അംഗവും നികിത ക്രൂഷ്ചേവുമായി അടുത്ത ബന്ധം പുലർത്തിയിരുന്നവരുമായ യെകെതെരീന ഫുർട്സേവയുടെ 16 കാരി മകൾ, സ്വെറ്റ്‌ലേനയെ വിവാഹം കഴിക്കാൻ സമ്മതിക്കാതിരുന്നതുകൊണ്ടോ കെ ജി ബി ടീമായ ഡൈനാമോയിൽ ചേരാൻ വിസ്സമ്മതിച്ചതുകൊണ്ടോ ആയിരുന്നത്രേ ഈ ചുവപ്പു കാർഡ്. പിന്നെ ചരിത്രത്തിൽനിന്നുതന്നെ ആ പേരു മാഞ്ഞുപോയി. സ്വാഭാവികം. ആ കഥ, ജൊനാഥൻ വിൽസൺ ‘ദ ഗാർഡിയനി‘ൽ എഴുതിയിട്ടുണ്ട്. എൻ എസ് മാധവൻ കഥയിൽ വിശേഷിച്ചൊന്നും പറഞ്ഞില്ല. ഒരു ഫൗളിനെക്കുറിച്ചും നാണക്കേടിനെക്കുറിച്ചും മാത്രം പറഞ്ഞു. ഒന്നുകൂടി വായിക്കുമ്പോൾ ഇക്കാര്യങ്ങളെയെല്ലാം ഒതുക്കിപ്പിടിച്ചിരിക്കുന്നു ആ കഥയും അതിന്റെ പശ്ചാത്തലവും ഉള്ളടക്കവും എന്നു തോന്നുന്നു.\nഎന്തെല്ലാം കളികൾ ചേർന്നാണ് ഒരു കളികാണൽ രൂപംകൊള്ളുന്നത് !\nPosted by വെള്ളെഴുത്ത് at 4:19 PM 1 comment:\nLabels: കളി, സാഹിത്യം\n(white crow art daily, മൂല്യശ്രുതി മാസിക)\nLabels: മൂല്യശ്രുതി മാസിക, സാമൂഹികം, സിനിമ


KTM India Will Export Motorcycles To United States Of America - Malayalam DriveSpark\nഇന്ത്യന് നിര്‍മിത കെടിഎം ബൈക്കുകള് യുഎസ്സിലേക്ക്\nPublished: Wednesday, August 27, 2014, 15:45 [IST]\nകെടിഎം ഇന്ത്യയില് നിര്‍മിക്കുന്ന എല്ലാ മോട്ടോര്‍സൈക്കിളുകളും യുഎസ്സിലേക്ക് കയറ്റ് അയയ്ക്കും. നിലവില് രാജ്യത്ത് കെടിഎമ്മിന്റെ എല്ലാ ഡ്യൂക്ക് മോഡലുകളും നിര്‍മിക്കുന്നുണ്ട്. ഡ്യൂക്ക് 125, ഡ്യൂക്ക് 200, ഡ്യൂക്ക് 390 എന്നീ മോഡലുകളാണ് ഇപ്പോള് നിര്‍മിക്കുന്നത്. ഇവയുടെ ആര്‍സി പതിപ്പുകളുടെ നിര്‍മാണവും ഉടന് തന്നെ തുടങ്ങും.\nആര്‍സി125, ആര്‍സി200, ആര്‍സി390 എന്നീ മോഡലുകളാണ് കെടിഎമ്മില് നിന്ന് ഇനി ഇറങ്ങാനുള്ളത്. ഇതില് ആര്‍സി125 ഇതിനകം തന്നെ യൂറോപ്യന് വിപണിയില് എത്തിയിട്ടുണ്ട്.\nബജാജ് ഓട്ടോയുമായി ചേര്‍ന്നാണ് കെടിഎം ഇന്ത്യയില് ബൈക്കുകള് നിര്‍മിക്കുന്നത്. യുഎസ് കൂടാതെ മറ്റുപല വിപണികളിലേക്കും കെടിഎം ബൈക്കുകള് കയറ്റിവിടാന് പദ്ധതിയിടുന്നുണ്ട് ബജാജ്. ബ്രസീലും ചൈനയുമാണ് ഇവയില് പ്രധാനപ്പെട്ട രണ്ട് വിപണികള്.\nആര്‍സ്390, ആര്‍സി200 മോഡലുകള് സെപ്തംബര് 9ന് ഇന്ത്യയിലെത്തുമെന്ന് വാര്‍ത്തകളുണ്ട്. 373.2 സിസി ശേഷിയുള്ള എന്‍ജിനാണ് 390ആര്‍സി മോഡലിലുള്ളത്. 43 കുതിരശക്തി പകരാന് ഈ എന്‍ജിന് സാധിക്കും. രണ്ടു ലക്ഷത്തിന്റെ ചുറ്റുപാടിലായിരിക്കും വാഹനത്തിന്റെ വില എന്നൂഹിക്കപ്പെടുന്നു.\nഓസ്ട്രിയന് കമ്പനിയായ കെടിഎമ്മില് ബജാജിന് 47 ശതമാനം ഓഹരിയുണ്ട്.\nകൂടുതല്... #ktm #കെടിഎം\nKTM is now confident to provide its Indian built motorcycles in the United States of America.


നേപ്പാളില് വില കുറവ്, അതിര്‍ത്തിയില് പെട്രോള്-ഡീസല് കടത്ത് വ്യാപകം; പിടിയിലായത് നിരവധി പേര് | Petrol Price| Petrol| Diesel| Nepal| Uttar Pradesh\nJul 6, 2021, 04:34 PM IST\nലഖ്നൗ: രാജ്യത്ത് പെട്രോൾ, ഡീസൽ വില 'സെഞ്ച്വറി'യും കടന്ന് മുന്നേറുമ്പോൾ ഇന്ത്യ-നേപ്പാൾ അതിർത്തിയിൽ ഇന്ധനക്കടത്തും വ്യാപകമാവുന്നു. ഇന്ത്യയിൽ ഇന്ധനവില കുതിച്ചുയരുമ്പോൾ വില കുറവുള്ള നേപ്പാളിൽനിന്ന് ഇന്ത്യയിലേക്ക് വൻതോതിൽ പെട്രോളും ഡീസലും കടത്തുന്നതായാണ് റിപ്പോർട്ടുകൾ. കഴിഞ്ഞ ദിവസങ്ങളിൽ ഉത്തർപ്രദേശിലെ വിവിധ അതിർത്തി പ്രദേശങ്ങളിൽ പെട്രോളും ഡീസലും കടത്തിയ ചിലരെ എസ്.എസ്.ബി. സംഘം പിടികൂടുകയും ചെയ്തു.\nനേപ്പാളിൽനിന്ന് പെട്രോളും ഡീസലും എത്തിച്ച് ഇന്ത്യയിലെ അതിർത്തിപ്രദേശങ്ങളിൽ വില്പന നടത്തുന്നവരുടെ എണ്ണം കഴിഞ്ഞ ദിവസങ്ങളിൽ വർധിച്ചതായാണ് റിപ്പോർട്ടുകളിൽ പറയുന്നത്. നേപ്പാളിനോട് ചേർന്ന ഉത്തർപ്രദേശിലെ മേഖലകളിൽ പെട്രോളിന് ലിറ്ററിന് 97.29 രൂപയാണ് വില. ഡീസലിന് 90.30 രൂപയും. എന്നാൽ നേപ്പാളിൽ ഒരു ലിറ്റർ പെട്രോളിന് 78 രൂപ മാത്രമേയുള്ളൂ. ഡീസലിന് 66 രൂപയും. ഇന്ധനക്കടത്തുകാർ ചെറിയ ലാഭമെടുത്താലും ഇന്ത്യയിലെക്കാൾ കുറഞ്ഞ വിലയിലാണ് ഇവ വില്പന നടത്തുന്നത്. അതിനാൽതന്നെ നേപ്പാളിൽനിന്നുള്ള പെട്രോളിനും ഡീസലിനും അതിർത്തി മേഖലകളിൽ ആവശ്യക്കാരും കൂടിയിട്ടുണ്ട്.\nഇന്ത്യൻ അതിർത്തിയിൽ താമസിക്കുന്ന നിരവധി പേരാണ് ദിവസവും നേപ്പാളിൽനിന്ന് ഇന്ധനം കൊണ്ടുവരുന്നത്. സൈക്കിളിലും കാൽനടയായും വലിയ അളവിലാണ് ഇവർ നേപ്പാളിൽനിന്ന് ഇന്ധനം വാങ്ങി ഇന്ത്യയിൽ വിൽപന നടത്തുന്നത്. ഇവർക്കെല്ലാം അതിർത്തി പ്രദേശങ്ങളിലെ ഓരോ ഊടുവഴികളും വ്യക്തമായി അറിയാവുന്നതിനാൽ പിടിക്കപ്പെടുകയുമില്ല.\nകഴിഞ്ഞ ദിവസങ്ങളിൽ പെട്രോളും ഡീസലും ഇന്ത്യയിലേക്ക് കടത്തിയ നിരവധി പേരെയാണ് എസ്.എസ്.ബി. പിടികൂടിയത്. അലിഗർവ അതിർത്തിയിൽനിന്ന് 50 ലിറ്റർ ഡീസലുമായി നേപ്പാൾ സ്വദേശി ഞായറാഴ്ച പിടിയിലായിരുന്നു. തോത്രി അതിർത്തിയിൽനിന്ന് 100 ലിറ്റർ പെട്രോളുമായി മറ്റൊരാളും പിടിയിലായി. ഇവരെല്ലാം നേപ്പാളിൽനിന്ന് പെട്രോളും ഡീസലും വാങ്ങി ഇന്ത്യയിൽ വിൽക്കാൻ കൊണ്ടുവന്നവരാണെന്ന് പോലീസും എസ്.എസ്.ബി.യും പറഞ്ഞു.\nനേപ്പാളിൽനിന്നുള്ള ഇന്ധനക്കടത്തിൽ ലാഭം കിട്ടുന്നതിനാൽ ജനങ്ങൾ ഇത് ഉപേക്ഷിക്കാൻ തയ്യാറാകുന്നില്ലെന്നാണ് സംഭവത്തെക്കുറിച്ച് എസ്.എസ്.ബി. ഇൻ-ചാർജ് കമാൻഡന്റ് അമിത് സിങ് പ്രതികരിച്ചത്. 'ഞങ്ങളുടെ സൈനികർ 24 മണിക്കൂറും അതിർത്തി പ്രദേശങ്ങളിൽ നിരീക്ഷണം നടത്തുന്നുണ്ട്. പലയിടത്തും സൈനികർ ക്യാമ്പ് ചെയ്യുന്നു. എന്നാലും നാട്ടുകാർ വളരെ എളുപ്പത്തിൽ പെട്രോളിയം ഉത്‌പന്നങ്ങൾ കടത്തിക്കൊണ്ടുവരികയാണ്. ഇത്തരത്തിൽ ഇന്ധനം കടത്തിയ നിരവധി പേരെ പിടികൂടിയിട്ടുണ്ട്. പക്ഷേ, ഈ ബിസിനസിൽനിന്നുള്ള ലാഭം കാരണം ജനങ്ങൾ ഇത് ഉപേക്ഷിക്കാൻ തയ്യാറാകുന്നില്ല'- അദ്ദേഹം വ്യക്തമാക്കി.\nContent Highlights:smuggling of petrol diesel from nepal to india increases


Malayalam News - Additional Troop Deployed in Kashmir | കശ്മീരില് 280 കമ്പനി സൈനികരെ വിന്യസിച്ചു | News18 Kerala, India Latest Malayalam News | ലേറ്റസ്റ്റ് മലയാളം വാർത്ത\nകശ്മീരില് കര്‍ശന സുരക്ഷ; 280 കമ്പനി സൈനികരെ വിന്യസിച്ചു\nആരാധനാലയങ്ങള്‍ക്കു കാവല് നില്‍ക്കുന്ന സൈനികരെ വിദേശ ഭീകരര് ലക്ഷ്യംവയ്ക്കുന്നുണ്ടെന്ന രഹസ്യ വിവരത്തെ തുടർന്ന് അവരെ പിന്‍വലിച്ചിട്ടുണ്ട്.\nUpdated: August 2, 2019, 7:19 AM IST\nLast Updated: August 2, 2019, 7:19 AM IST\nശ്രീനഗര്: കശ്മീരിൽ സുരക്ഷ കര്‍ശനമാക്കി. ഇതിന്റെ ഭാഗമായി 280 കമ്പനി സൈനികരെയാണ് വ്യാഴാഴ്ച രാത്രിയോടെ വിന്യസിച്ചത്. ഇതില് ഏറെയും സി.ആര്.പി.എഫ് ജവാന്‍മാരാണ്. ഇത്രയധിക സൈനികരെ വിന്യസിക്കുന്നതിനു പിന്നിലെ കാരണം സര്‍ക്കാര് വ്യക്തമാക്കിയിട്ടില്ല. അതേസമയം സുരക്ഷ കര്‍ശനമാക്കിയപ്പോഴും ആരാധാനാലയങ്ങള്, കോടതികള് എന്നിവയ്ക്കുള്ള സംരക്ഷണം പിന്‍വലിച്ചിട്ടുണ്ട്.\nശ്രീനഗറിലെ പ്രശ്‌നബാധിത മേഖലകളിലും താഴ്വരയിലെ മറ്റിടങ്ങളിലുമാണ് ഇവരെ വിന്യസിച്ചത്. സി.ആര്.പി.എഫുകാരാണ് സംഘത്തില് കൂടുതല്.\nആരാധനാലയങ്ങള്‍ക്കു കാവല് നില്‍ക്കുന്ന സൈനികരെ വിദേശ ഭീകരര് ലക്ഷ്യംവയ്ക്കുന്നുണ്ടെന്ന രഹസ്യ വിവരത്തെ തുടര്‍ന്നാണ് അവരെ പിന്‍വലിച്ചതെന്നാണ് സൂചന. താഴ്വരയിലെ വിദ്യാഭ്യാസസ്ഥാപനങ്ങളെല്ലാം വ്യാഴാഴ്ച അടച്ചു പൂട്ടി. കാശ്മീരില് 10,000 ട്രൂപ്പ് അര്‍ധസൈനികരെ വിന്യസിക്കാന് സര്‍ക്കാര് നിര്‍ദ്ദേശിച്ചിരുന്നു. അതിനു പിന്നാലെയാണ് മേഖലയില് വന്‍സൈനിക വിന്യാസം നടത്തിയിരിക്കുന്നത്.\nAlso Read വിവാദങ്ങൾക്കിടെ ദേശീയ മെഡിക്കൽ കമ്മീഷൻ ബിൽ രാജ്യസഭയും പാസാക്കി\nFirst published: August 2, 2019, 7:19 AM IST